
CAPITOLUL | 


Trecuse deja o săptămână de când, închis în 
apartamentul meu dintr-un bloc fără ascensor, singur cuc, 
cu ochii în gol, aşteptam să pice ceva. Eram lefter - şi dator 
pe deasupra. In această perioadă, cordonul meu ombilical 
era linia telefonică. Când l-am auzit sunând - prima dată 
după şapte zile cumplite -, m-am repezit să răspund, gata 
să-mi rup piciorul. 

— Sunt secretara domnului Lu Prentz. 

— Salut, Liz! 

Interpretam eu roluri mici, dar asta nu însemna că nu 
aveam talent! Am făcut ca în vocea mea să se simtă o 
plăcere sinceră. Nu un strigăt răguşit, disperat, de chemare 
în ajutor, ci un ton egal, fără cel mai mic accent de panică, 
perfect relaxat. 

— Ai avut noroc. Tocmai voiam să plec de-acasă. 

Ştiam că genul ăsta de minciuni gogonate nu ţinea cu Liz 
Martin, dar mai ştiam şi că putea să le înţeleagă. Câştigase 
destulă experienţă, lucrând cu Lu Prentz, ca să ştie că toţi 
clienţii lui căutau de lucru cu disperare. 

— Domnul Prentz vrea să vă vadă de urgenţă, domnule 
Stevens. Poate spera să veniţi? 

— Ce înţelegi prin „de urgenţă”? 

— După dejun. Pe la trei. 

Cândva cu Lu Prentz discutam afaceri, dar timpurile 
acelea trecuseră. Acum, dacă voia să mă vadă, o făcea 
doar ca să-mi amintească că îi datoram cinci sute trei 
dolari. 

— E vorba despre banii pe care i-i datorez, Liz? am 
întrebat cu un ton dezolat. De-asta vrea să mă vadă? 

— E vorba de un angajament, domnule Stevens. 

— Voi fi acolo la trei. 

Am pus telefonul în furcă, oftând din toţi rărunchii. 
Doamne, câtă nevoie aveam de un angajament! De un 

afurisit de angajament! 

In urmă cu câţiva ani, făcusem senzaţie jucând câţiva tipi 
„răi” în filme western. Am trecut apoi la rolul prietenului 
care nu cucereşte niciodată fata - numai roluri secundare -, 
apoi am jucat tipul care e mătrăşit de la începutul filmului, 
pe urmă rolul individului care stă şi el pe-acolo cu un aer 
amenințător. După aceea n-a mai fost mare lucru: figuraţie 
pe ici-colo, apoi un rol mai important într-un serial TV, iar 
acum eram, cum se spune în meserie, „între roluri”. 

Mă apropiam de patruzeci, eram înalt, frumos, brunet şi 
divorţat. Garderoba mea, pe care o îngrijeam cu 
meticulozitate, începea să dea semne de oboseală. 
Aşteptasem şi iar aşteptasem. Intrasem într-un tunel din 
care nu mai ieşeam. Temându-mă să mă depărtez de 
telefon, nu mai mâncam decât un hamburger pe zi, care îmi 
era adus în cameră, dar încă nu-mi pierdusem speranţa 
marii lovituri. 

Lu Prentz era cunoscut ca fiind ultima variantă la care 
apelau actorii şi actrițele fără succes şi cei trecuţi de prima 
tinereţe. Când toate marile agenţii, cele mai puţin 
importante şi agenţiile mici nu se mai interesau de tine, Lu 
consimţea să facă un efort. „Cine ştie?” zicea el deseori, 
adresându-ţi un surâs onctuos. „Dacă un prostănac te 
angajează, asta înseamnă alimentarea contului meu în 
bancă.” 

Lu pretindea că are o inimă de aur. Asta mă făcea să 
înţeleg de ce valoarea aurului e în continuă scădere! 
Trebuie să recunosc însă că m-a ajutat în cursul ultimelor 
şase luni, când lupii rătăceau pe la uşa mea. 
Imprumutându-mă cu lovele, mă asigurase că avea 
încredere în mine. Se declara convins că îi voi înapoia banii, 
plus dobânda de douăzeci şi cinci la sută. Am profitat şi am 
tot împrumutat bani de la el, dar simţeam că risca. Maşina 
o vândusem deja. 

Dar dacă Liz spunea că era vorba de un angajament, 
însemna că lucrurile stăteau chiar aşa. 

Liz Martin, o fată de optsprezece ani, cu o gândire 

pozitivă, lucra de trei ani la Lu. Şi pot să spun că ea chiar 
avea o inimă de aur. Am văzut-o plângând în ziua în care o 
actriţă bătrână, o aschilambică, fusese dată afară din biroul 
amărât al lui Lu. 

Liz bătea de zor la maşină când am intrat în încăperea 
mică care ţinea şi loc de antreu. l-am adresat zâmbetul 
meu cel mai amical. 

E o blondă subţirică, cu ochii mari, albaştri şi o privire de 
cocker: avea un aer puţin cam trist, dar îşi dorea mult să fie 
iubită. 

— Salut, Liz, am zis închizând uşa. Crocodilul s-a întors 
de la halit? 

Îmi făcu semn că da şi-mi indică biroul lui Lu. 

— Intraţi, domnule Stevens. Şi baftă! 

Lu Prentz stătea la birou, cu mâinile grăsuţe aşezate în 
faţă şi cu ochii închişi. Judecând după faţa îmbujorată, mai 
mult ca sigur că se luptase voiniceşte cu o sticlă de whisky. 

Era scurt şi îndesat, cu o burtă de obez. Părea un unchi 
vagabond revenit la ferma familiei ca să ceară un dolar. 
Purta tot timpul acelaşi costum albastru lucitor. Avea boală 
pentru cravate cu flori şi cămăşi verzulii. Când a deschis 
ochii să se uite la mine, mi-am amintit că e nu numai şiret 
nevoie mare, ci şi dur. 

— Stai jos, Jerry, zise el, arătând cu degetul spre fotoliul 
clientului. Cred că s-a ivit o chestie care te-ar putea 
interesa. 

M-am aşezat cu prudenţă, ştiind din experienţă că acel 
fotoliu era la fel de confortabil ca o ţeapă concepută ca Lu 
să se debaraseze de clienţi în cel mai scurt timp. 

— Arăţi bine, Lu, am zis. A trecut ceva timp de când nu 
ne-am văzut. 

— Las-o moartă cu dialogul ăsta din filmele tale de mâna 
a doua, replică el, râgâind discret. Taci şi-ascultă! Imi 
datorezi cinci sute trei dolari, a adăugat el, mijind ochii. 

— lar ne-ntoarcem la povestea asta veche, Lu? Care-i 
treaba? 

— Ţi-am amintit de datorie doar ca să-ţi atrag atenţia că, 

în cazul în care vei obţine acest angajament, va trebui să- 
mi dai imediat banii înapoi. 

— Care angajament? La vreo televiziune? 

— Nu ştiu despre ce-i vorba, dar am mirosit c-ar fi vorba 
de lovele ca lumea, zise el, pipăindu-şi nasul coroiat. Cu 
condiţia, fireşte, să obţii angajamentul. 

— Ai mâncat prea mult la prânz. Vorbeşti aiurea. 

— Nu mă mai face să-mi pierd timpul! Ascultă ce-am de 
spus! 

Am ascultat, deci, ce avea să-mi spună. 

Şi aşa am aflat că în acea dimineaţă, pe la zece, în biroul 
său intrase un om pe nume Joseph Durant. Acest tip făcuse 
o impresie puternică asupra lui Lu. În vârstă de vreo 
patruzeci şi cinci de ani, bine făcut, bronzat şi elegant, tipul 
purta un costum impecabil, pe care nu şi-l puteau permite 
decât cei cu buzunarele doldora de bani. Purta pantofi din 
piele de şopârlă şi cravată Cardin. Aceste detalii nu-i 
scăpaseră lui Lu. Aspectul acelui individ emana un parfum 
puternic de prosperitate. 

Domnul Durant dorea să angajeze un actor în căutare de 
lucru. Aflase, informându-se ici-colo, că domnul Prentz se 
ocupa în mod special de actori fără contracte. 

Lu, adresându-mi surâsul lui onctuos, răspunsese că avea 
şi alţi clienţi, care câştigau un munte de bănet în cinema şi 
televiziune. 

Domnul Durant făcuse o mişcare agasată, de respingere 
faţă de minciuna evidentă. Îl întrebă dacă avea fotografiile 
acelor actori care căutau un angajament. 

Lu răspunsese că avea pe puţin patru sute de fotografii 
de actori excelenți care, din păcate, treceau deocamdată 
printr-o perioadă de criză. 

— Voi arunca o privire peste aceste fotografii, spuse 
Durant. 

— Chiar pe toate patru sute? Nu mi-aţi putea spune în 
două vorbe ce fel de personaj căutaţi? Asta mi-ar permite 
să încarc datele în computer (Liz Martin) şi să obţin o 
selecţie. 


James Hadley Chase 

Durant a încuviinţat. 

— Am nevoie de un bărbat între treizeci şi cinci şi 
patruzeci şi cinci de ani, înalt de cel puţin un metru optzeci, 
zvelt, să nu cântărească mai mult de şaptezeci şi cinci de 
kilograme. Trebuie să ştie să şofeze bine, să călărească şi 
să înoate acceptabil. Un tip destul de rezervat şi de supus. 
N-am nevoie de încrezuţii ăia cu aere de zei ai ecranului! 

Lu nu dispunea decât de cinci actori pe tuşă care 
corespundeau vag acestor semnalmente, şi toţi se 
considerau vedete de prim-plan. Lu îi arătase fotografiile şi 
Durant le examinase. 

Lu îmi adresă un zâmbet onctuos. 

— Şi te-a ales pe tine, Jerry. Dar vrea să te vadă înainte 
de a se decide să te angajeze. 

— Despre ce-i vorba? am întrebat. Cine e tipul ăsta? Un 
descoperitor de talente? 

— Mă-ndoiesc, răspunse Lu, dând din umeri. S-a arătat 
rezervat. Ştiu doar că pute a lovele, şi asta ne interesează 
şi pe mine şi pe tine... Nu-i aşa? 

— Păi cum! am spus cu convingere. 

— OK. Diseară deci, la zece şi jumătate fix, intri în holul 
hotelului Plaza. Te duci la standul de ziare şi cumperi un 
număr din Newsweek. Apoi te duci la bar şi comanzi un 
Martini. Te aşezi la bar şi răsfoieşti ziarul. Schimbi câteva 
cuvinte cu barmanul, îţi bei paharul şi te întorci în hol. Faci 
toate astea fără grabă. Vei fi urmărit cu atenţie de cineva. 
Manierele şi comportamentul sunt indicii preţioase pentru 
domnul Durant. Vei lua loc în hol. Dacă domnul Durant e 
satisfăcut, ţi se va adresa. Dacă nu, nu va da ochii cu tine. 
Şi după ce vei aştepta răbdător cam o jumătate oră, te vei 
întoarce acasă şi vei trăi mai departe ca şi cum nu s-ar fi 
întâmplat nimic. Asta e. Mingea e la tine. 

— Chiar nu ştii ce vrea? 

— Nu. 

— Nu s-a pus şi problema banilor? 

— Nu s-a pus problema banilor. E vorba doar de un test. 
Trebuie să-l treci. 

M-am gândit o clipă. Chestia asta mi se părea cam 
ciudată, dar poate că mă alegeam cu un angajament. 

— Părea plin de lovele? 

— Puţea a biştari! 

— Ei bine, accept. Ce-am de pierdut? Mă voi duce diseară 
la Plaza. 

Lu zâmbi imediat onctuos. 

— Foarte bine. Şi nu uita de chestia aia cu aerul rezervat 
şi supus. Tipul ăsta ştie bine ce vrea. 

— Un aer foarte rezervat şi supus? Adică un linguşitor, o 
marionetă? 

— Foarte bine spus, Jerry. Asta este. 

— Să presupunem că mă angajează. Care sunt condiţiile? 
Negociezi şi chestia asta? 

În ochii mici ai lui Lu se aprinse scurt o luminiţă rece. 

— Dacă pomeneşte de bani spune-i să vorbească cu 
mine. Eu sunt agentul tău, nu? 

— Aşa s-ar părea. Nu cred că am altul, am răspuns 
adresându-i un zâmbet copilăresc, dar nu destul de sincer. 
Ei bine, de acord, mă voi duce... OK, mă duc... Dar ar mai fi 
un mic detaliu, Lu, şi trebuie rezolvat înainte să te las să-ţi 
vezi de afacerile tale strălucite! Intru la Plaza. Cumpăr 
Newsweek. Comand un Martini.... Am reţinut bine? 

Lu îmi aruncă o privire suspicioasă. 

— Exact aşa! 

Am zâmbit cu toată gura. 

— Da' cu ce? 

Se uită fix la mine. 

— Nu-nţeleg. 

— Să privim adevărul sordid în faţă. N-am o para. Ba 
chiar am fost obligat să vin pe jos la amărâtul tău de birou. 
Am fost obligat să-mi vând maşina. 

— Imposibil! Ti-am împrumutat... 

— Asta a fost acum şase luni! Deocamdată am în 
buzunar exact un dolar şi douăzeci de cenți. 

Închise ochii şi scoase un fel de vaiet ciudat. Vedeam 
bine că se lupta cu el însuşi. Până la urmă, a deschis ochii, 

a luat o bancnotă de douăzeci de dolari din portofel şi a 
pus-o pe birou, ca şi cum ar fi fost vorba de o vază Ming. 

— Ai face foarte bine să obţii angajamentul Jerry, zise el, 
în timp ce eu întindeam mâna după bani. E ultima pomană 
pe care o mai primeşti de la mine. Dacă o dai în bară, nu 
mai pui vreodată piciorul în biroul ăsta. Ai înţeles? 

Am pus bancnota în portofelul meu gol. 

— Totdeauna am ştiut că ai o inimă de aur, Lu, am zis. O 
să-ţi laud generozitatea în faţa nepoților mei. O să-i 
buşească plânsu' de-nduioşare. 

Pufni cu dispreţ. 

— Imi datorezi cinci sute douăzeci şi trei de dolari, plus o 
dobândă de douăzeci şi cinci la sută. Acum, fă paşi! 

Am trecut în biroul de la recepţie, unde doi bărbaţi cu un 
aspect sărăcăcios stăteau sprijiniți cu spatele de perete, 
aşteptând să fie primiţi de Lu. Imaginea lor m-a deprimat, 
dar am reuşit să-i adresez lui Liz un zâmbet radios. Am ieşit 
în stradă. In timp ce mă întorceam la tristul meu 
apartament, speram, aşa cum nu mai sperasem niciodată, 
ca seara aceea să-mi aducă marele rol de care aveam 
nevoie cu disperare. 


x 


În momentul în care pătrundeam în holul hotelului Plaza, 
ceasul de pe perete arăta zece şi jumătate. 

In perioada mea de glorie, frecventasem des acest hotel, 
profitând de bar şi de restaurant când aveam o ciocneală 
cu o pipiţă. Pe-atunci, portarul mă saluta ridicând şapca de 
pe cap, dar de data asta abia dacă îmi aruncă o privire, în 
timp ce cobora treptele ca să deschidă portiera unei maşini 
Cadillac, din care coborâră un bărbat gras şi o femeie şi mai 
corpolentă decât el. 

In holul hotelului, o mulţime de obişnuiţi ai casei 
schimbau două-trei vorbe. Cei mai mulţi bărbaţi erau în 
smoking, iar femeile purtau toalete de seară. Nimeni nu-mi 

acordă vreo atenţie în timp ce traversam holul în direcţia 
standului de ziare. Tipa care le vindea, aflată acolo de la 
înfiinţarea hotelului, mă întâmpină cu un zâmbet. 

— la uite! Bună seara, domnule Stevens! Mi-era dor de 
dumneavoastră! Aţi fost plecat? 

Cel puţin îşi mai amintea cineva de mine! 

— În Franţa, minţii eu. Cum o mai duci? 

— Comsi-comsa. Cu bătrâneţea. Dar dumneavoastră, 
domnule Stevens? 

— O duc de minune. Dă-mi un Newsweek, drăguţo. 

Ea făcu o mutră fandosită. Oamenii fără bani şi fără 
notorietate sunt uşor de mulţumit. Îmi dădu ziarul pe care l- 
am plătit. Apoi, conştient că probabil eram observat, i-am 
adresat un zâmbet încântător, am asigurat-o că arăta mai 
tânără ca niciodată şi, lăsând-o topită de bucurie, am 
traversat lent mulţimea până la bar. Am rezistat tentaţiei 
de a mă uita în jur, ca să văd dacă îl pot repera pe domnul 
Durant. Am sperat că se află acolo şi că îmi urmăreşte 
comportamentul. 

Localul era plin. Am fost nevoit să mă strecor printre 
femei grase, parfumate şi bărbaţi borţoşi ca să ajung la bar. 

Jo-Jo, barmanul negru, servea cocteiluri. Se mai îngrăşase 
faţă de ultima dată când îl văzusem. Îmi aruncă o privire 
scurtă, de automat, apoi o a doua, mai insistentă, după 
care zâmbi. 

— Vă salut, domnule Stevens. Sunt al dumneavoastră 
într-o clipă. 

M-am sprijinit cu coatele de bar. Încă unul care îşi 
amintea de mine! 

Când Jo-Jo a reuşit sa ajungă şi la mine, i-am cerut un 
Martini. 

— Nu v-am mai văzut de o grămadă de vreme, domnule 
Stevens, zise el, întinzând mâna după un shaker. Aţi 
devenit scump la vedere. 

— Da. Ştii şi tu cum se întâmplă. 

Nu i-am servit minciuna cu călătoria în Franţa. Jo-Jo era 
prea de comitet. 

— Bineînţeles. Vii, pleci, iar vii..., spuse el privindu-mă cu 
simpatie. În orice caz, îmi face plăcere să vă revăd. 

Mi-a umplut paharul şi a plecat să servească un grup 
care cerea în gura mare să li se umple din nou paharele. De 
luni de zile, nimeni nu-mi mai spusese că se bucura să mă 
vadă. Cei mai mulţi dintre pretinşii mei amici traversau 
strada când vedeau că mă apropii. 

Mă întrebam dacă schimbul de cuvinte cu Jo-Jo fusese 
destul de lung. Cu paharul în mână, am aruncat o privire în 
jurul meu, dar era atât de multă lume, încât nu am putut 
repera pe nimeni semănând cu domnul Durant, aşa cum îmi 
fusese descris de Lu. Am băut cu înghiţituri mici şi am 
frunzărit revista. După ce Jo-Jo a terminat de servit, i-am 
făcut semn. 

— Un pachet de Chesterfield, te rog. 

— Bine, domnule Stevens, a răspuns el dându-mi 
pachetul. E bun cocteilul? 

— Perfect. Eşti un barman neîntrecut. 

Zâmbi încântat. 

— Păi, cred că aţi servit destule cocteiluri făcute de mine! 

— Sunt grăbit. Vreau să achit imediat, am spus punând 
pe bar o bancnotă de zece dolari. 

Mi-a dat restul şi i-am lăsat douăzeci şi cinci de cenți. 

— Pe curând, domnule Stevens, zise el înainte de a se 
ocupa de alţi consumatori. 

Am golit paharul, am aprins o ţigară, apoi m-am dus în 
hol. Acolo era mai puţină lume. Lumea se îndrepta spre 
restaurant şi spre ieşire. 

Acum inima îmi bătea gata să-mi iasă din piept. Va 
apărea domnul Durant? Mi-am luat un aer nepăsător şi m- 
am apropiat de unul dintre fotolii. M-am aşezat, am deschis 
revista şi mi-am pironit ochii pe paginile tipărite fără să văd 
nimic. Şi dacă o dădeam în bară? Domnul Durant nu părea 
prea grăbit să mă angajeze. 

Mi-am propus să fiu calm, apoi am stins ţigara în 
scrumiera de pe măsuţa de lângă mine. M-am aşezat picior 
peste picior şi am început să răsfoiesc revista. 

Au trecut douăzeci de minute nesfârşite fără să se 
întâmple nimic. Holul era acum aproape pustiu. M-am uitat 
în jur. La o oarecare distanţă de mine, stătea un cuplu de 
oameni în vârstă. Un bărbat slab şi o femeie scheletică 
vorbeau cu omul de la recepţie. Patru comisionari, aşezaţi 
pe o bancă, aşteptau sosirea clienţilor. O doamnă în vârstă 
şi mică de statură, stătea singură, cu un aer de om părăsit, 
în compania unui caniş. Doi bărbaţi, fumând trabuc, 
examinau nişte acte. Nici urmă de vreun individ care să 
semene cât de cât cu domnul Durant. 

Aşteptam răbdător. Nu puteam să fac altceva şi, în timp 
ce aşteptam, un nor negru de deprimare începea să 
planeze asupra mea. După un sfert de oră, norul devenise 
şi mai gros! 

Ratasem. 

Am pus revista jos şi am aprins o ţigară. Şi acum ce voi 
face? Mă gândeam la drumul care mă aştepta până acasă. 
Nu aveam cu ce să plătesc un taxi. Cu ce-mi mai rămăsese 
din pomana lui Lu, finanţele mele reprezentau suma de 
unsprezece dolari şi câţiva cenți dar, cel puţin deocamdată, 
aveam un acoperiş deasupra capului. Dar pentru cât timp? 

Lu vorbise serios când îmi spusese să nu mai pun piciorul 
în biroul lui? M-am gândit mai bine şi am ajuns la concluzia 
că glumise. Nu ar fi putut să-mi dea pace până când nu i-aş 
fi dat banii înapoi. 

Urma deci întoarcerea în apartament, pentru a suporta o 
nouă aşteptare interminabilă lângă telefon. Pomana lui Lu 
mă va împiedica cel puţin să mor de foame. 

Mă simţeam bine în holul hotelului. Nimeni nu mă 
deranja. Nu eram deloc încântat la gândul drumului lung şi 
mohorât de întoarcere acasă. M-am tolănit în fotoliu şi m- 
am străduit să fiu atent la oamenii care încă se mai aflau în 
hol. Bărbatul slab şi femeia scheletică plecaseră. Cuplul de 
vârstnici fuseseră acaparaţi de un alt cuplu, la fel de 
ramolit, şi acum se duceau spre restaurant. Cei doi oameni 
de afaceri continuau să tragă din trabuc şi să discute. 

Ochii mi se îndreptară spre bătrâna cu caniş. 

Holurile hotelurilor sunt pline de bătrânici: unele slabe, 
altele planturoase, dar totdeauna singure şi izolate. Cea de 
faţă era un astfel de specimen. Eram convins că îşi 
pierduse soţul. Bogată, în acest moment aflată în călătorie 
organizată în California, avea să se întoarcă la o reşedinţă 
singuratică, unde un majordom şi o mulţime de servitori o 
furau ca în codru. Pusese ceva bani pe ea: peruca ei de un 
blond închis era admirabilă, purta ochelari a căror ramă era 
presărată cu pietre scumpe, rochia verde ca smaraldul 
provenea probabil de la Balmain, iar pe degete îi străluceau 
câteva pietre preţioase. 

După un moment, am băgat de seamă că mă observa cu 
atenţie şi am întors repede capul. Deşi nu mă mai uitam la 
ea, simţeam că bătrâna avea privirea aţintită asupra mea. 

Măi, să fie! Avea ceva cu mine bătrâna aia părăsită? Se 
pare că da, căci şi-a părăsit fotoliul, şi-a luat în braţe 
canişul şi s-a îndreptat spre mine. 

— Dacă nu mă înşel, sunteţi domnul Stevens! exclamă 
ea, oprindu-se lângă mine. 

La naiba! Asta-mi trebuia acum! 

M-am ridicat şi i-am zâmbit. 

— Domnule Stevens, nu aş vrea să vă deranjez, dar 
vreau neapărat să vă spun cât de mult v-am admirat în 
Șeriful ! 

Dintre toate filmele mizerabile, Șerifu/ merita Oscarul 
pentru cea mai mare porcărie din lume. 

Mi-am menţinut zâmbetul pe buze. 

— Sunteţi foarte amabilă, doamnă. Mulţumesc. 

— V-am văzul toate filmele, domnule Stevens, zise ea. 
Aveţi un talent excepţional. 

Talent? Mi s-a părut că aud râsul strident al lui Lu. 

Am privit-o drept în ochi şi am avut un mic şoc. Acea 
femeie nu era singuratica obişnuită care bântuia holurile 
hotelurilor. O strălucire de oţel se putea distinge în ochii ei 
de un albastru închis, iar buzele ei erau subţiri ca o foaie de 
hârtie. 

— Mulţumesc, am spus, negăsind altceva. 

S-a uitat cu atenţie la mine şi a zâmbit. 

— Mă pregăteam pentru o cină târzie. Mă întreb dacă aţi 
fi de acord să fiţi invitatul meu? 

Se întrerupse şi adăugă imediat: 

— Haideţi, domnule Stevens, acceptaţi! Mi-ar face o 
foarte mare plăcere! 

Făcu iar pauză. Apoi, văzând că ezit, continuă: 

— Mi-ar face o mare plăcere să vă aud vorbind despre 
munca pe care o faceţi... Sau poate aţi cinat deja? 

Cinat? La ultima mea masă am mâncat un hamburger. 
Muream de foame. 

Am ezitat totuşi. Trecuseră vreo patruzeci de minute. 
Domnul Durant ar fi avut tot timpul să mă abordeze. Era 
clar că bătrânica era plină de bani. „...fiți invitatul meu.” 
Cum să rezist la o astfel de solicitare? M-am gândit la o 
friptură savuroasă şi la un munte de cartofi prăjiţi şi am 
început să salivez. 

— Cu mare bucurie. Mulţumesc. 

Bătrânica îşi frecă mâinile mulţumită. 

— Îmi pare tare bine! N-aş fi crezut... zise ea zâmbind. Să 
mergem. Îmi plac la nebunie filmele western. Sunt sigură că 
îmi vei explica cum sunt făcute. Cred că e vorba de o 
mulţime de trucaje interesante. _ 

Făcu un pas spre ieşire. Am fost surprins. Imi închipuisem 
că vom cina la restaurantul hotelului dar, pentru că o ţinea 
înainte, am urmat-o. 

Pe trepte, portarul a ridicat şapca şi s-a înclinat în faţa ei, 
apoi a fluierat. Din noapte a apărut aproape imediat un 
Rolls Royce Silver Cloud albastru închis. Un japonez - cu 
uniformă gri şi şapcă cu cozoroc de piele - deschise imediat 
portiera. 

— Cunosc un mic restaurant tare drăguţ, zise ea oprindu- 
se. Cred că-l cunoaşteţi. Benbow. Aţi vrea să cinăm acolo? 

Benbow! Nu pusesem niciodată piciorul acolo, dar îl 
cunoşteam după reputaţie. Cel mai bun restaurant din 
regiune! Nici chiar în perioada mea de glorie nu avusesem 
curaj să înfrunt vreodată preţurile de-acolo! 

Fără să-mi lase timp să răspund, bătrâna urcă în maşină. 
Puțin cam năucit, dar cu norul din jur risipit, am luat loc 
alături de ea în limuzina luxoasă. 

Şoferul s-a aşezat la volan şi maşina a demarat încetişor. 

— Doamnă, nu v-am reţinut numele, i-am spus zâmbind. 


Şi-a pus mâna pe braţul meu. Canişul a sărit de pe 
genunchii ei pe genunchii mei. Micul animal a început să 
mă lingă pe faţă. Eu nu suport să fiu lins de câini şi mă 
apucară toate pandaliile. L-am îmbrâncit cu o oarecare 
bruscheţe şi, în acel moment, am simţit o ciupitură ascuţită 
în coapsă. 

Câinele, lătrând, căzu de pe genunchii mei. Am vrut să 
mă ridic. 

— Doamnă! am exclamat. Câinele dumneavoastră m-a 
muşcat! 

— Dragă domnule Stevens, probabil că te înşeli. Sunt 
sigură că Cookie nu şi-ar permite niciodată una ca asta. E 
cel mai blând şi... 

Restul frazei nu l-am mai auzit. 


x 


Camera era mare, mobilată confortabil şi luminată de 
câteva lămpi. Stăteam întins pe un pat mare. Aveam capul 
greu şi gura uscată. Am făcut un efort ca să mă ridic pe 
jumătate şi m-am uitat în jur năucit. La capătul patului se 
afla o oglindă mare, fixată pe perete. Imaginea persoanei 
mele întinsă în pat m-a făcut să văd nu numai că eram 
năucit, ci şi foarte speriat. 

Mobilierul luxos a avut oarecum darul de a mă linişti. 
Pentru ca acea încăpere să arate atât de confortabil, 
fuseseră cheltuiţi mulţi bani, iar banii mă linişteau 
totdeauna. Perdelele grele de la fereastră erau bine trase. 

M-am uitat la ceas. Era nouă fără un sfert. Oare era 
dimineaţă sau seară? De cât timp stăteam lungit în acel 

pat? Urcasem în Rolls la unsprezece seara. M-am gândit la 
înţepătura din coapsă pe care o luasem drept o muşcătură 
de caniş. M-am înfiorat de oroare când mi-a trecut prin 
minte că bătrânica îmi administrase un drog cu efect 
fulgerător. 

Dumnezeule mare! Fusesem răpit! 

M-am dat jos din pat, m-am apropiat de fereastră şi am 
tras perdelele într-o parte. Un oblon solid de oţel acoperea 
fereastra. Am împins în el, dar nu se mişca. M-am întors să 
caut uşa. Apropriindu-mă de ea, am constatat că nu avea 
clanţă. Uşa era la fel de rezistentă ca şi oblonul de la 
fereastră. Am intrat în sala de baie: acelaşi lux dar nicio 
fereastră. Am aruncat o privire la dulăpiorul de pe perete. 

Conţinea două periuţe de dinţi în ambalajul lor de 
celofan, un aparat de ras electric, o sticluţă de after-shave, 
un burete de baie tot în celofan şi săpunuri de toaletă. M- 
am uitat în oglindă. După barbă, fusesem drogat doar de 
câteva ore. 

Am folosit baia, străduindu-mă să-mi stăpânesc panica. 
Efortul meu a fost recompensat. După ce m-am bărbierit şi 
spălat, m-am simţit mult mai bine revenind în cameră. Mi- 
am dat seama şi de faptul că îmi era foame. 

Mergând spre pat, am zărit butonul unei sonerii alături de 
veioza de pe noptieră. Am ezitat un moment, apoi am 
apăsat pe buton. Am ţinut degetul apăsat câteva secunde. 

M-am aşezat într-un fotoliu mare şi am aşteptat. N-a fost 
nevoie să aştept prea mult. Uşa fără clanţă a alunecat într- 
o parte şi a intrat un bărbat, împingând o măsuţă pe rotile. 
Uşa se închise în urma lui cu un zgomot înfundat. 

Tipul era un adevărat gigant: mai înalt decât mine cu 
vreo cincisprezece centimetri, iar eu am un metru optzeci şi 
trei. Avea nişte umeri de halterofil şi mâini enorme, capul 
ras iar faţa părea că-i provine din benzile desenate de 
groază: nas mare, gură fără buze şi nişte ochi mici şi 
scăpărători. Când făceam filme western, am cunoscut mulţi 
tipi duri, care făceau pe brutele, dar după ce ieşeau de pe 
platou, erau blânzi ca mieluşeii. Nu şi bărbatul acela: 

reacţiile sale erau probabil la fel de neprevăzute ca ale unei 
gorile şi la fel de periculoase ca ale unui tigru rănit. 

Puse măsuţa în mijlocul camerei, apoi se întoarse spre 
mine. Ochii lui mici şi răutăcioşi m-au îngheţat. Am vrut să 
spun ceva, dar m-am răzgândit. Mă băga pur şi simplu în 
sperieţi. M-am limitat să-l privesc întorcându-se cu 
rapiditate la uşa care se deschise şi se închise imediat în 
urma lui. 

Mi-am scos batista din buzunar şi mi-am şters mâinile şi 
faţa, dar mirosul apetisant al mâncării gătite m-a făcut să 
mă ridic din fotoliu. M-am apropiat de măsuţă. Ce mâncare! 
O friptură în sânge, savuroasă, o farfurie cu cartofi prăjiţi 
fierbinţi, o tavă de clătite stropite cu sirop de coacăze, 
pâine prăjită, unt, marmeladă şi o cafetieră pântecoasă. 

Am tras un scaun şi m-am aşezat. Mi-am zis, tăind 
friptura, că mâncarea îţi dă forţă. OK, fusesem răpit, dar nu 
aveam să mor de foame! 

După ce am ras totul până la ultima firimitură, am găsit 
un pachet de Chesterfield şi o brichetă pe aceeaşi măsuţă. 
Am aprins ţigara şi m-am reîntors la fotoliu. 

Acum eram mult mai destins. M-am gândit la noaptea 
trecută şi la bătrânică. Am avut impresia că se afla în 
înţelegere cu domnul Durant. Răpirea mea nu se putea 
explica altfel. Încercam prosteşte să mă conving că domnul 
Durant considerase că eram tipul de om pe care îl căuta şi 
că, din motive cunoscute numai de el, pusese să fiu 
transportat în acea cameră ca să prelungească testul. Apoi 
m-am gândit la „gorila” care îmi adusese micul-dejun şi am 
simţit o sudoare rece pe şira spinării. Mi-am spus că nu era 
cazul să fac pe viteazul. Nu aveam de ce să risc. 

Am aşteptat deci, lac de năduşeală. 

A trecut o jumătate de oră. Fără să-mi iau ochii de la 
ceas, mă întrebam când se vor pune în mişcare lucrurile. 
După a patra ţigară, când începusem să mă foiesc serios, 
uşa se deschise brusc şi intră gorila. În urma lui păşea un 
bărbat mic de statură şi oacheş. Atunci l-am recunoscut 
imediat pe Joseph Durant, după pantofii din piele de 

şopârlă. 

— Nu te ridica, domnule Stevens, zise el, văzând că 
voiam să mă scol în picioare. g 

Se apropie de un fotoliu şi se aşeză. I| urmăream foarte 
atent cu privirea. Semnalmentele furnizate de Lu erau 
exacte, dar omisese să adauge că acel om emana nu numai 
opulenţă, ci şi un fel de ameninţare sinistră. 

Am aruncat o privire „gorilei” rămase în picioare lângă 
uşă. Tipul mă privea aşa cum se uită un tigru la viitoarea lui 
friptană. Am considerat că era bine să aştept ca Durant să 
înceapă conversaţia. 

Nu se grăbi deloc. Se uită la mine cu ochii lui negri, apoi 
înclină capul într-un fel pe care am vrut să-l iau drept un 
semn că era satisfăcut de mine. 

— Domnule Stevens, zise el în cele din urmă, probabil că 
te întrebi ce înseamnă toate astea. N-ai niciun motiv să te 
alarmezi. Era necesar să te aducem aici în acest fel. 

— Răpirea este un delict pedepsit de legea federală, am 
zis, regretând că vocea mea răsuna atât de tulburată. 

— Asta ştiam şi eu, răspunse el, privindu-şi unghiile. Dar 
nu e momentul, domnule Stevens, să discutăm aspectul 
legal al modului în care aţi fost adus aici. Poate mai târziu, 
acum, în niciun caz. 

Se aşeză picior peste picior şi balansă un pantof din piele 
de şopârnlă în direcţia mea, apoi zise: 

— Trebuie să primesc confirmarea unor fapte referitoare 
la dumneata. Eşti un actor de mâna a doua, care a obţinut 
un oarecare succes în filmele western. Eşti şomer de şase 
luni. Cauţi de lucru. Este exact? mă întrebă el, măsurându- 
mă cu privirea. 

— Păi da! Caut de lucru, am răspuns. Filmele western nu 
mai sunt deocamdată în vogă. E posibil ca... 

Mi-a tăiat vorba. 

— N-ai bani. De fapt, domnule Stevens, nu numai că n-ai 
bani, ci ai şi datorii şi nu ţi-ai plătit chiria. Este exact? 

— Exact, am recunoscut dând din umeri. 

— Cred că-ţi pot oferi o slujbă, zise el dând din cap. 

Salariul dumitale va fi mai mult decât suficient. Sunt gata 
să-ţi plătesc o mie de dolari pe zi, timp de cel puţin treizeci 
de zile, poate chiar mai mult, dacă eşti dispus să te 
conformezi anumitor condiţii. 

Un lung moment am rămas mut, stupefiat. 

O mie de dolari pe zi, timp de cel puţin treizeci de zile, 
poate chiar mai mult! 

Mi-am zis că nu putea să fie adevărat. Probabil că ceva 
nu era în regulă. 

Totuşi, dacă te uitai bine la acel om, mi-am dat seama că 
o mie de dolari pe zi reprezenta doar o sumă derizorie. 
După cum spusese Lu, tipul ăsta puţea a bani! 

Dar nu-mi luase minţile în aşa hal încât să accept imediat 
oferta. Mă uitam la el şi ceva îmi spunea că riscam să cad 
într-un viespar. Mi-am îndreptat ochii spre gigant care, fără 
să se mişte din loc, mă fulgera cu privirea. 

— Mi se pare interesant, domnule Durant, am spus cu un 
ton detaşat. Care sunt condiţiile? 

— Aş vrea să-ţi cumpăr cooperarea deplină, răspunse el. 
Se pare că ai un temperament foarte liniştit şi supus. Este 
exact? 

— Depinde. Nu am avut niciodată necazuri cu regizorii 
mei. Am... 

Mă întrerupse cu un gest al mâinii. 

— O cooperare deplină. Dă-mi voie să-ţi explic. N-am să 
te angajez cu o mie de dolari pe zi decât dacă faci exact ce- 
ţi spun, fără întrebări şi fără ezitare. Asta înţeleg prin 
cooperare deplină. Ceea ce am să-ţi cer să faci nu-i 
periculos, nu va încălca legea şi nu-ţi va depăşi 
posibilităţile. Dacă nu mă asiguri de deplina dumitale 
cooperare, nu te angajez. 

Mi-am zis că trebuie să fie ceva necurat la mijloc, dar nu 
mai puteam de bucurie la gândul celor o mie de dolari pe 
zi. 

— Adică ce vreţi să fac, concret? 

Se uită la mine un moment care mi se păru interminabil. 

— Prin urmare, nu eşti dispus să-mi oferi cooperarea 

deplină fără alte detalii? Gândeşte-te bine la asta! 

Tonul lui sunase ca avertisment? Am reînceput să 
transpir. Era nemaipomenit să fii plătit cu o mie de dolari 
pe zi, dar aveam impresia că în spatele acestei propuneri 
se ascundea ceva necurat. Răpirea, „gorila”, această 
momeală şi Durant care părea să aibă relaţii cu Mafia: toate 
astea formau un tablou care mă înspăimânta. Nu va fi 
periculos, nu va încălca legea, nu-ţi va depăşi posibilităţile. 
Era prea tentant. In ciuda nevoii mele presante de bani, nu 
aveam de gând să mă arunc orbeşte în nu ştiu ce aventură. 

— Nu, am zis cu fermitate. Nu sunt dispus să vă ofer 
cooperarea mea deplină fără să ştiu exact ce aşteptaţi de la 
mine. 

Am auzit un mârâit înăbuşit al „gorilei”: un zgomot 
asemănător cu cel al unui tunet îndepărtat. Durant şi-a 
scărpinat fruntea, s-a încruntat, apoi a dat din umeri. 

— Foarte bine, domnule Stevens. Am sperat că oferta 
financiară va fi suficientă ca să te facă să accepţi orice 
muncă care îţi va fi propusă. 

— In cazul acesta, v-aţi înşelat. Ce aşteptaţi de la mine? 

Buzele lui subţiri schiţară un zâmbet. 

— Pentru că insişti, îţi voi spune câte ceva despre ce ţi se 
va cere. 

S-a întrerupt şi, scoțând un etui din piele de şopânlă, a 
scos un trabuc, l-a răsucit între buze, apoi i-a retezat 
capătul cu o ghilotină din aur. A aruncat o privire peste 
umăr, iar „gorila” a aprins un chibrit şi i-a oferit foc lui 
Durant, care a tras scurt, de câteva ori, din trabuc. 

Profitând de această pauză, am scos o ţigară din 
pachetul de Chesterfield şi am aprins-o. 

— Trebuie să joci rolul unui bărbat care îţi seamănă, 
spuse Durant, ascuns o clipă de un nor de fum cu miros 
pătrunzător. 

Era ultimul lucru la care m-aş fi aşteptat. 

— Să joc rolul unui bărbat? Şi, mă rog, cine este acest 
bărbat? 

— Deocamdată, ăsta este un detaliu pe care este inutil 

să-l cunoşti. 

— De ce este necesar să joc rolul acestui bărbat? 

Durant făcu un gest nervos, ca şi cum ar fi alungat o 
muscă agasantă. 

— Omul al cărui rol urmează să-l joci are nevoie de 
libertate de mişcare, explică el, lăsând să se simtă o fărâmă 
de agasare în vocea lui. Această libertate de mişcare îi este 
indispensabilă ca să ducă la bun sfârşit o înţelegere 
comercială importantă. Deoarece este asaltat de rivali cât 
şi de presă, am luat hotărârea să-i angajăm o dublură... 
Asta parcă este termenul pe care îl folosiţi în lumea 
filmului: un om care să abată spre el atenţia acestui grup şi 
a presei care au început să devină foarte supărători, în timp 
ce personajul dublat de dumneata va avea toată libertatea 
să părăsească ţara, să călătorească în Europa şi să încheie 
un contract fără să-i fie teamă că va fi urmărit şi spionat. 
După încheierea contractului, vei fi liber să te întorci la 
modul dumitale de viaţă obişnuit, cu vreo treizeci de mii de 
dolari în contul din bancă. 

M-am aşezat cât mai comod în fotoliu şi m-am gândit la 
propunere, în timp ce Durant fuma şi se uita în altă parte. 
Citisem destule cărţi despre spionajul industrial. Ba chiar 
interpretasem o dată rolul unui spion industrial într-un film 
obscur. Maşinaţiile la care se dedau marii mahări ca să 
reuşească acapararea unei pieţe de desfacere nu mă mai 
surprindeau de mult timp. 

Dacă acest mare mahăr era spionat, angajarea unei 
dubluri mi se părea o idee foarte şireată. Mie mi-ar fi fost 
indiferent dacă eram spionat, şi mai era şi momeala aceea 
de o mie de dolari pe zi. 

— Dar ce rost a avut răpirea? am întrebat ca să câştig 
timp. 

Durant oftă exasperat. 

— Ţi s-a explicat ce ţi se va cere să faci, zise el. Ar trebui 
să înţelegi că este necesară păstrarea unui secret absolut. 
Nimeni nu ştie că te afli aici. Nici dumneata nu ştii unde 
eşti. In caz că refuzi, vei fi din nou drogat şi dus în 

apartamentul dumitale. 

— De unde am siguranţa că voi fi plătit după ce termin 
treaba? am întrebat după un moment de gândire. 

Zâmbetul lui anemic reapăru pe buzele subţiri. Durant 
scoase o foaie de hârtie din portofel. Gigantul se apropie, i- 
o luă din mână şi mi-o dădu mie. 

Era o foaie de vărsământ de la Chase National Bank, cu o 
mie de dolari pe numele meu. 

— In fiecare zi lucrată aici pentru mine, vei primi o hârtie 
identică, zise Durant. N-ai de ce să fii preocupat de 
problema banilor. 

N-am mai ezitat. 

Nu va fi periculos, nu va încălca legea, nu-ți va depăşi 
posibilitățile. 

Atunci de ce nu? 

— De acord, domnule Durant, am spus. Ne-am înţeles. 

— Suntem deci bine înţeleşi, domnule Stevens, zise el, 
străpungându-mă cu privirea, că îţi cumpăr cooperarea 
deplină? Vei face exact ce ţi se va spune să faci? 

O secundă am ezitat, apoi m-am decis. 

— Ne-am înţeles, am repetat eu. 

CAPITOLUL II 


Am rămas în fotoliu, aşteptând. Fusesem angajat. Îi 
spusesem lui Durant că îi voi oferi cooperarea mea deplină. 
Aveam un buletin de vărsământ de o mie de dolari în 
portofel. După spusele lui, a doua zi trebuia să mai primesc 
o mie de dolari. 

Urma să joc rolul unui mare mahăr, care avea să se mişte 
incognito până când va încheia un contract important, pe 
care rivalii săi voiau să-l zădărnicească sau să-l cunoască. 
În schimbul acestui serviciu, după treizeci de zile, voi avea 
treizeci de mii de dolari în contul meu de la Chase National 
Bank. 

După ce spusesem că ne-am înţeles, Durant dăduse din 
cap, se ridicase şi pornise spre uşă. Acolo se oprise şi mă 
fixase cu ochii lui negri şi duri. 

— Ai răbdare, domnule Stevens, spusese el. 

După care ieşise, urmat de gigant, şi uşa se închisese. 

M-am înarmat deci cu răbdare şi tutun! 

Nu mă simţeam nici pe departe liniştit. 

Durant şi „gorila” aveau ceva care mă speria, dar aveam 
prea mare nevoie de bani. Şi pentru că mă asigurase că nu 
mă expuneam nici unui pericol şi că nu voi încălca legea, 
consideram că ar fi trebuit să fii nebun de legat ca să refuzi 
o astfel de pleaşcă. 

Am aşteptat, destul de stingherit, timp de aproape o 
jumătate de oră, după care uşa a lunecat într-o parte şi a 
intrat bătrâna cu canişul. Uşa era probabil comandată de 
un dispozitiv electronic, căci abia făcu doi paşi şi se şi 
închise în urma ei. 

Bătrânica purta un sveter de caşmir cu guler pe gât, de 
culoare arămie, şi nişte pantaloni negri. Toaleta ei elegantă 
era completată cu un şirag de perle mari, a cărui 
autenticitate îmi venea greu s-o pun la îndoială. 

— Domnule Stevens, pot să intru? zise ea cu blândeţe. 

Am privit-o cu un aer ursuz, m-am ridicat în picioare şi 
am zis: 

— Erai şi dumneata aici, nu-i aşa? 

Făcu câţiva paşi în încăpere, zâmbitoare, şi se aşeză în 
fotoliul ocupat puţin mai devreme de Durant. 

— Am venit să-mi cer scuze, domnule Stevens. Cred că 
înţeleg ce simţi. Probabil că ţi se pare foarte ciudat. 

— Domnul Durant mi-a dat toate explicaţiile, am spus eu 
rămânând în picioare. 

— Evident, dar nu aş vrea să ai vreun resentiment, 
domnule Stevens. la loc. Simt nevoia să-ţi dau mai multe 
explicaţii. 

M-am aşezat. 

— Eşti foarte amabil, a zis ea, pândindu-mă cu ochii ei de 
un albastru dur. Spune-mi, domnule Stevens, mama 
dumitale mai trăieşte? 

— A murit acum cinci ani, am răspuns scurt. 

— Trist. Domnule Stevens, sunt sigură că dacă ar mai fi 
trăit, ar fi făcut la fel ca mine. Bărbatul al cărui rol va trebui 
să-l joci este fiul meu. 

M-am gândit la mama: o femeie foarte simplă, un cap 
fără creier, dar cu frica lui Dumnezeu! 

— Mama nici n-ar fi drogat şi nici n-ar fi răpit un om, am 
zis cu răceală. Să n-o amestecăm în povestea asta. 

Se jucă puţin cu urechea canişului. 

— Parcă poţi să ştii vreodată de ce sunt în stare mamele 
astea, spuse ea zâmbind. În condiţii deosebite, sunt 
capabile de lucruri surprinzătoare. 

Discuţia începea să mă cam calce pe nervi. Am dat din 
umeri şi n-am mai zis nimic. 

— Ţin însă să te asigur, domnule Stevens, că îţi admir 
sincer munca şi talentul. Sunt foarte bucuroasă că ai fost 
de acord să cooperezi. Ajutorul dumitale ne va fi deosebit 
de preţios. 

— Sunt foarte bine plătit, am replicat netulburat. 

— Da. Am înţeles că banii contează mult pentru 
dumneata. 

— Nu sunt singurul! 

— Mi-e teamă că încă mai eşti puţin reticent, domnule 
Stevens. Relaxează-te, te rog! Vei face o treabă foarte utilă, 
iar după ce totul se va sfârşi, vei avea în buzunar o sumă 
de bani destul de mare. 

Zâmbi şi adăugă: 

— Fac asta pentru fiul meu. Te rog să mă înţelegi. 

Dar era imposibil să mă destind. Femeia asta avea ceva 
care mă speria, aşa cum mă speria şi Durant, dar am făcut 
un efort. M-am forţat să zâmbesc. 

A dat din cap. 

— Aşa e mai bine. 

Mângâie canişul şi continuă: 

— De multe ori m-am gândit, văzându-vă filmele, că aveţi 
un zâmbet fermecător, domnule Stevens. 

— Mulţumesc. 

— Bun, să revenim la afaceri, cum are obiceiul să spună 
fiul meu. Ai fost destul de bun ca să ne oferi cooperarea 
dumitale deplină, zise ea şi, preţ de o clipă, zâmbetul îi 
încremeni, iar lucirea aceea dură apăru în ochii ei de un 
albastru închis. Este exact, nu-i aşa? 

— Am început să mă cam satur de expresia asta. l-am 
spus domnului Durant că accept condiţiile. Chiar trebuie să 
revenim mereu la chestia asta? 

Râse uşurel. 

— Trebuie să scuzi o bătrână ca mine, domnule Stevens. 
Bătrânele au tendinţa să repete. Şi încă un amănunt: poţi 
să-mi spui pur şi simplu Harriet. Pot să-ţi spun Jerry? 

— Evident. 

— În după-amiaza asta, Jerry, o să ne apucăm de treabă. 
Am un machior bun care te va transforma atât de bine încât 
să semeni cât mai mult cu fiul meu. Te rog să fii răbdător 
cu el. E un perfecţionist şi, trebuie să recunosc, uneori te 
cam calcă pe nervi. Vrem neapărat ca asemănarea să fie 
atât de fidelă, încât oricine te-ar vedea, de la o anumită 
distanţă, să nu-şi dea seama că nu eşti el. Ne-am înţeles? 

— Eu sunt de acord... 

— Spune-mi Harriet! 

— Bine, Harriet. 

Ridică o ureche a canişului şi o frecă între degete; câinele 
gemu de plăcere. 

— După care vor urma alte şedinţe. Vei avea de învăţat 
unele lucruri, dar sunt sigură că vei învăţa repede. Ca 
majoritatea actorilor, adăugă ea zâmbind. 

— O să mă străduiesc cât pot de mult. 

— Bineînţeles. Nimic dificil, dar foarte important. 

Se întrerupse şi mă întrebă direct: 

— Eşti căsătorit, Jerry? 

Această întrebare neaşteptată m-a surprins. 

— Divorţat, am răspuns. 

— Multă lume e divorțată în lumea cinematografului. 
Unde e soţia dumitale? 

— Ce importanţă are? 

Dădu din cap şi îmi adresă un zâmbet ştrengăresc. 

— Te rog, Jerry, fii cooperant! Am nevoie de toate 
răspunsurile la întrebările pe care ţi le pun. 

— E la New York. S-a recăsătorit. 

— Nu vă mai vedeţi? 

— N-am mai văzut-o de cinci ani. 

— Aveţi copii? 

— Nu. 

— Mama ţi-a murit. Dar tatăl? 

— Mort şi el. 

— Ai familie? Fraţi? Surori? 

Am simţit un fior rece pe şira spinării. 

— N-am familie. 

— Foarte trist! zise ea cu un aer mai curând vesel. Prin 
urmare, eşti singur. 

— Exact. 

A dat din cap. 

— Dar un bărbat atât de seducător are cu siguranţă o 
iubită. Vorbeşte-mi despre ea! 

— Un actor care are în buzunar doar un dolar şi treizeci 
de cenți nu are iubită. 

Dădu iar din cap. 

— Da, bineînţeles, dar foarte curând, cu treizeci de mii de 
dolari în bancă, vei avea multe iubite. Trebuie doar să ai 
puţină răbdare. 

În privinţa asta, avea perfectă dreptate. Avusesem toate 
iubitele pe care le voisem când banii nu erau o problemă 
pentru mine. Cu treizeci de mii de dolari în bancă, ar fi fost 
destul să fluier! 

— Acum, pentru că ne-am asigurat cooperarea dumitale 
deplină, Jerry, a continuat ea după un moment, trebuie să-ţi 
vorbesc despre Mazzo. 

Se întrerupse ca să-şi mângâie canişul, apoi preciză: 

— Zău că nu ştiu ce m-aş face fără Mazzo! In ciuda 
aspectului lui respingător, face orice pentru mine... absolut 
orice. 

M-am uitat la ea fără să înţeleg. 

— L-ai văzut deja. Mazzo e servitorul meu fidel, care ţi-a 
adus prânzul acela apetisant, comandat de mine special 
pentru dumneata. 

Am privit-o mirat. 

— Vorbeşti de... gorilă? 

Işi mângâie canişul. 

— Nu trebuie să vorbeşti răutăcios despre fizicul lui 
Mazzo. Nu toţi pot fi aşa frumoşi ca dumneata, Jerry. Mazzo 
va fi însoţitorul dumitale permanent, Jerry. Te va ajuta în 
multe privinţe. Fără el alături, nu cred că vei reuşi să-l 
încarnezi pe fiul meu. Mazzo e garda lui de corp de ani de 
zile. Când veţi fi văzuţi împreună, se va înţelege de la sine 
că eşti fiul meu. 

Gândul că acea „gorilă” îmi va sta tot timpul alături mi-a 
făcut pielea ca de găină. 

— Acum, ca să vorbim de altceva, continuă ea, în timp ce 
voiam să protestez, l-ai întâlnit vreodată pe Larry Edwards? 

— Bineînţeles, am răspuns, surprins de întrebare. De ce 
mă întrebaţi? 

Sigur că-mi aminteam de Larry Edwards. Era ca şi mine, 
un actor de mâna a doua, fără contract. Nu aveam mare 

lucru în comun, având în vedere că ne întrebam fiecare 
dacă nu cumva celălalt va obţine rolul râvnit de celălalt, dar 
ni se întâmpla să bem o bere împreună şi să ne plângem de 
vremurile grele. 

— Simplă curiozitate. Semăna puţin cu dumneata: înalt, 
brunet..., zise Harriet zâmbind. Dar nu avea personalitatea 
dumitale, fireşte. Ne-am gândit la el pentru treaba pe care 
ai acceptat-o. De fapt, l-am adus aici şi am discutat cu el 
posibilitatea, dar n-a vrut să coopereze. A făcut tot felul de 
greutăţi. Imi pare bine că nu eşti atât de dificil, Jerry... îmi 
pare foarte bine. 

M-am uitat la ea, simțind iar un fior pe şira spinării. 

— Vorbeşti de el la trecut, am remarcat eu. 

— Da... e trist, a răspuns ea ridicându-se. li voi spune lui 
Mazzo să-ţi aducă nişte cărţi. Spune-i, te rog, ce ai vrea să 
mănânci, mi-a recomandat ea apropiindu-se de uşă. 

— Ce-a păţit Larry? am întrebat, simţindu-mi mâinile 
umede de transpiraţie. 

S-a oprit la uşă. 

— O, nu ştiai? A avut un accident. Mi se pare că i s-au 
defectat frânele de la maşină, a zis ea, privindu-mă fix cu 
ochii ei albaştri. Şi a murit. 

Uşa a alunecat într-o parte şi bătrâna a ieşit din cameră. 


x 


O oră mai târziu, uşa s-a deschis şi Mazzo a intrat, 
aducând un teanc de cărţi. Le puse pe masă. 

— Ai vrut ceva de citit? 

Era prima dată când îi auzeam sunetul vocii şi am fost 
surprins. Era voalat şi blând, iar eu mă aşteptasem la un 
mormăit de urs. 

— Mulţumesc, am zis. 

S-a dus la fotoliul în care stătuse Harriet şi se aşeză, îmi 
zâmbi, arătându-şi dinţii mici şi albi. 

— Vom trăi împreună, amice, aşa că mai bine să facem 

cunoştinţă! 

— De ce nu? 

Dădu din cap. 

— Treaba e foarte simplă, amice, dacă faci exact ce-ţi 
spun. Banii tăi sunt uşor de câştigat, dar să nu-mi pui 
întrebări. Dacă-ţi spun să-ţi ştergi nasul, o faci. Ai înţeles? 
Dacă îţi spun să te uiţi la stânga, te uiţi la stânga. Ai 
înţeles? Dacă-ţi spun să te uiţi la dreapta, te uiţi la dreapta. 
Dacă îţi spun s-o iei din loc, o iei din loc. Ai înţeles? 

— Te-ai făcut perfect înţeles, am zis. 

Se încruntă uşor. 

— Eşti sigur că ai înţeles? 

— Am înţeles. 

— Bine. Individul ălalalt nu pricepea. 

Zâmbetul îi dispăru şi adăugă încruntat: 

— Şi a fost nasol pentru el. 

Am simţit că mi se usucă gura. 

— Se pare că a avut un accident de maşină. 

— Bineînţeles... Tăntălăii ca el au totdeauna accidente de 
maşină. Tu eşti şiret, amice, adăugă el zâmbind. Tu n-o să 
ai niciun accident de maşină! 

Am rămas fără grai. Se putea presupune că Larry 
Edwards refuzase să coopereze şi fusese asasinat. Nu 
voiam să cred asta, dar era în mod clar un subînţeles. 

— În după-amiaza asta, amice, ne punem pe treabă. Faci 
cum ţi se spune, da? 

Am încuviinţat cu o mişcare a capului. 

— Un individ o să vină să se ocupe de tine. Nu te mişti şi- 
| laşi să te facă aşa cum zice el. S-a-nţeles? 

Am dat iar din cap. 

A zâmbit. 

— Să ştii, amice, că noi doi o să ne înţelegem bine. Am 
văzut filmul ăla în care joci, Şeriful. Mi s-a părut o porcărie. 

— Şi mie, am spus cu o voce nesigură. 

A zâmbit cu toată gura. 

— Înţelegi ce vreau să zic? O să ne înţelegem foarte bine. 

— Doamnei Harriet i-a plăcut. 

— Bineînţeles... femeile! Lor le place tot ce mişcă. Ce vrei 
să mănânci la dejun, amice? întrebă el ridicându-se. Îţi aduc 
tot ce vrei! 

Am simţit că mi se întoarce stomacul pe dos. Mă 
cuprindea greaţa numai când mă gândeam la mâncare. 

— Am mâncat foarte bine la micul-dejun. Nu vreau nimic, 
mulţumesc. 

Râse. Ai fi zis că auzi nişte foale! 

— Fii liniştit, amice. N-ai de ce să-ţi faci griji. O să-ți 
pregătesc ceva uşor. Da? 

Îşi deplasă carcasa până la uşă, îşi arătă zâmbetul de 
şobolan şi ieşi. 

Larry putuse să fie asasinat? 

Am stat aşa, nemişcat, scăldat de o sudoare rece. 

I s-au defectat frânele de la maşină. 

Nu, nu puteam să cred. Mi-am alungat din minte acest 
gând înspăimântător. 

Am rămas deci nemişcat. Nu m-am ridicat nici măcar să 
arunc o privire la cărţi. Eram chinuit de o idee cumplită: 
acum, când mă angajasem şi acceptasem prima plată, 
trebuia să fac ce aveau să-mi spună oamenii aceia. 

A avut un accident. I s-au defectat frânele de la maşină. 
Și a murit. 

M-am gândit la zâmbetul de şobolan al lui Mazzo. 

La naiba! În ce viespar mă băgasem? Oare era posibil, 
Dumnezeule, dacă nu satisfăceam dorinţele acelor oameni 
josnici, dacă nu făceam exact ce-mi ordonau, să fiu 
suprimat? 

M-am gândit atât de mult la asta încât, foarte curând, am 
fost cuprins de o panică de toată frumuseţea. 

La unu fix, Mazzo a intrat cu măsuţa pe rotile. 

— Mănâncă ceva, amice. După-amiaza va fi lungă. Te 
simţi bine? mă întrebă el privindu-mă fix. 

— Da, dar nu vreau nimic. 

— O să mănânci ceva. Ai înţeles? zise el, cu un accent de 
reproş în glas. Ai treabă de făcut. 

Apoi a ieşit cu paşi mari. 

Am gustat deci puţin homar, pentru că nu îndrăzneam să 
fac altfel. Era atât de bun, încât am reuşit să mănânc tot. 
După care m-am depărtat de măsuţă, străduindu-mă să nu 
vomit. 

Şi apoi lucrurile s-au pus în mişcare. 

Mazzo a intrat, s-a uitat la farfuria goală, mi-a zâmbit şi a 
ieşit împingând măsuţa. După care, Harriet, fără caniş, a 
intrat şi ea, urmată de un bărbat mic de statură, gras, în 
bluză albă cu mâneci scurte, ducând ceea ce mi s-a păruta 
fi o trusă luxoasă de machiaj. 

Omul acela era cu adevărat deosebit. Avea un păr lung, 
de culoarea caisei, pleoapele erau umbrite de un albastru 
deschis şi avea buzele de un roz de scoică. Se opri lângă 
uşa care se închidea şi îmi adresă un zâmbet deocheat şi 
perfid totodată. 

— Jerry, dragul meu, zise Harriet, iată-l pe Charles. Ştie 
exact ce trebuie să facă. Te rog să fii cooperant. Vreau să 
fiu sigură că poţi să fii luat drept fiul meu. 

Apoi se întoarse spre Charles şi mă prezentă: 

— Charles, el este Jerry Stevens. 

— Dragul meu copil! exclamă Charles, repezindu-se spre 
mine. Nu pot să-ţi spun cât sunt de emoţionat că te cunosc. 
Am văzut multe din filmele tale minunate! Ce talent! 
Șeriful! M-a entuziasmat! 

Mă prinse de mână, o scutură viguros şi adăugă: 

— E o mare, mare plăcere să te cunosc! 

— Mulţumesc, i-am răspuns, fără să cred nicio iotă din 
vorbele lui exagerate. 

— Charles! i s-a adresat Harriet cu un ton care l-a făcut 
pe acesta să se crispeze. Nu ştii că timpul meu e preţios? 

— Da, da, bineînţeles, zise el adresându-i un zâmbet 
servil. Nu trebuie să pierdem timpul. 

Am văzut pe fruntea tipului picături mici de sudoare. 

— Atunci, apucă-te de treabă! îi ceru ea, îndreptându-se 
spre uşă. Sună când termini. 

— Ce vrei să mă pui să fac? l-am întrebat după 
închiderea uşii. 

— la loc, te rog, domnule Stevens. 

S-a apropiat de valijoară, din care a scos o trusă de 
machiaj completă. A luat un compas, un carneţel şi un 
creion. 

— Trebuie să-ţi măsor faţa, domnule Stevens. Îmi cer 
scuze pentru deranj, zise el. 

Mi-am ținut capul nemişcat cât timp mi-a luat 
dimensiunile şi a notat cifrele pe carneţel. 

În timp ce măsura distanţa dintre ochi, mi-am dat seama 
că şuşotea. Între efuziuni şi şuşoteli, conversaţia lui se 
derula după cum urmează: 

— Nişte ochi splendizi, care indică o personalitate 
puternică! Am fost răpit! Cine sunt aceşti oameni? Domnule 
Stevens! Aveţi nişte trăsături foarte regulate! Femeia asta 
oribilă mă înspăimântă! Sunt prizonier de mai bine de două 
luni! Acum daţi-mi voie să vă măsor urechile, întoarceţi 
capul la dreapta. Cine e? Spune-mi, te rog. Perfect. Acum, 
urechea stângă. 

Am înţeles că poponarul se afla în aceeaşi situaţie 
imposibilă ca a mea. Fusese răpit ca să facă din mine sosia 
fiului bătrânei Harriet. 

— Nu ştiu, am şoptit. Trebuie, în principiu, să joc rolul 
fiului ei. Şi eu am fost răpit. 

Întorcând capul ca să-mi poată măsura urechea stângă, 
am văzut că Mazzo intrase fără să facă nici cel mai mic 
zgomot. Când l-am văzut cu ochii aţintiţi asupra mea, am 
simţit că-mi îngheaţă sângele în vine. 

Charles, văzând că mi-am schimbat expresia feţei, s-a 
uitat peste umăr. L-am simţit cum tremură. 

— Ah, Mazzo! exclamă el cu o voce falsă. Am terminat. O 
să fie perfect. 

Mazzo adusese nişte haine. l-a aruncat lui Charles 
privirea lui de tigru înfometat, apoi a zâmbit arătându-şi 
dinţii. 

— Să încerci astea, amice, zise el. 

A aruncat un costum pe un scaun. 

— Bineînţeles, zise Charles, hainele. 

M-am ridicat, lac de transpiraţie, m-am dezbrăcat şi am 
pus pe mine costumul pus de Mazzo pe scaun. 

Nişte ţoale mişto de tot: un costum de mohair gri-închis, 
care probabil costase o adevărată avere. Imi venea perfect. 

Charles, cu ochii plini de spaimă, se fâţâi pe lângă mine. 
pipăind costumul, apoi se retrase. 

— În privinţa hainelor, nu sunt probleme. 

Mazzo îmi zâmbi. 

— Ai baftă. Ăluilalt nu i se potriveau. 

Am dat jos costumul de pe mine şi mi-am îmbrăcat 
propriile haine, sub privirile celor doi. 

Mintea mea era cuprinsă de panică. Dumnezeule mare! 
Unde nimerisem? Mă uitam la Charles, palid la faţă, 
asudând şi zâmbindu-i lui Mazzo; ai fi zis că era un câine 
pregătit să-şi ia porţia de bătaie. 

— Părul, zise el. Asta cere multă grijă. Trebuie să-mi dau 
toată osteneala. Stai jos, te rog, domnule Stevens. 

Se duse în sala de baie şi se întoarse cu un prosop pe 
care mi l-a legat în jurul gâtului. A luat din trusă un 
pieptene şi o foarfecă. A început să-mi taie părul, în timp ce 
Mazzo se plimba prin cameră. 

În timp ce eram tuns, când Mazzo se afla la celălalt capăt 
al încăperii, Charles profita ca să murmure cuvinte, aplecat 
în faţă, aproape atingându-mi urechea cu buzele. 

— Îmi dau mulţi bani! Mi-e tare frică! Ce-a păţit celălalt? 
Am lucrat la el ore în şir. 

În acel moment, Mazzo se întoarse şi se opri lângă noi, 
rămânând acolo să ne domine cu statura lui, astfel încât 
Charles fu nevoit să pună capăt acestui monolog. 

În sfârşit, Charles făcu un pas înapoi ca să mă privească. 

— Da! Perfect! exclamă el. Şi acum şchiopătatul. 
Domnule Stevens, dă-mi te rog pantoful drept. 

I l-am dat. S-a dus la masă şi s-a aşezat pe scaun. A luat 
din valijoară o şurubelniţă şi a desprins o parte din talpa 
pantofului. Apoi a luat o pană de piele pe care a fixat-o la 
talpă. 

Toate acestea au luat ceva timp. Mă uitam la el cum 

lucra, în timp ce Mazzo ne supraveghea pe amândoi. 

— la să vedem, zise Charles. Incalţă pantoful, te rog. Apoi 
mergi până la fereastră şi întoarce-te. 

Am  încălţat pantoful, m-am ridicat şi m-am dus la 
fereastră. Pana groasă fixată pe talpă mă dezechilibra 
puţin. Am constatat că mergeam ca un om rănit la picior. 
M-am întors şchiopătând şi am aşteptat. 

— Perfect, spuse Charles. 

În acel moment, uşa a lunecat într-o parte şi a intrat 
doamna Harriet, cu canişul în braţe. 

— Ce-ai făcut, Charles? 

— Părul. Spuneţi-mi, vă rog, ce părere aveţi. 

Ochii ei întunecaţi mă priviră un lung moment, după care 
dădu afirmativ din cap. 

— Excelent, zise ea. Eşti un mare artist, Charles. 

El se fandosi măgulit, dar fandoseala se transformă în 
grimasă. Îi simţeam teama. Ca şi mine, era un prizonier. 

— Şi mersul? întrebă Harriet. 

— E la fix, răspunse Charles, aruncându-mi o privire 
imploratoare. Pot să vă cer, domnule Stevens, să mergeţi 
până la fereastră şi să vă întoarceţi? 

M-am dus deci până la fereastra acoperită şi m-am 
întors. 

— Incă o dată, te rog, Jerry, zise Harriet. 

Am repetat figura. 

— Da, o să meargă, aprobă ea. În fine, obţinem rezultate. 
Du-l pe Charles în camera lui, Mazzo. Charles! Nu avem 
timp de pierdut. Incepi să lucrezi la mască! 

— Bineînţeles, se grăbi el să răspundă. 

Apoi trecu prin faţa lui Mazzo şi ieşi. Harriet se aşeză. 

— Acum, Jerry, trebuie să câştigi banii pe care ţi-i dăm. 
Până acum a fost perfect. Te aşteaptă însă o sarcină mai 
grea. Va trebui să fii în stare să imiţi semnătura fiului meu. 

În acel moment, Durant a intrat cu o servietă în mână. Se 
duse la masă şi se aşeză pe scaun, deschise servieta şi 
scoase un teanc de calc, un stilou Parker şi un teanc de 
hârtii albe. Puse totul pe birou. 

Harriet se ridică. 

— Te voi lăsa cu domnul Durant. El îţi va explica ce 
aşteptăm de la tine, zise ea îndreptându-se spre uşă. 

Durant se întoarse spre mine. 

— Vino să stai aici, Stevens! 

M-am apropiat şi m-am instalat la masă în faţa lui. Am 
remarcat că, pentru el, încetasem de a mai fi „domnule 
Stevens”. 

— E o problemă de silinţă, Stevens, zise el. lată 
semnătura pe care trebuie s-o imiţi la perfecţie. Vei folosi 
calc până în momentul în care te vei simţi destul de sigur 
că vei putea să reproduci semnătura fără ajutor. 

Impinse spre mine o foaie de hârtie pe care se afla o 
semnătură. Apoi puse deasupra o foaie de calc. 

— Copiaz-o şi iar copiaz-o, fără să-ţi pierzi răbdarea, 
adăugă el. Trebuie să fii în stare să semnezi perfect în orice 
clipă. Asta îţi va lua, evident, câteva zile. Străduieşte-te, 
Stevens. Nimeni nu primeşte o mie de dolari pe zi fără să-i 
merite. 

Se ridică, se îndreptă spre uşă şi ieşi. 

M-am uitat la semnătură: John Merrill Ferguson. 

M-am uitat un timp la semnătură, fără să-mi vină să-mi 
cred ochilor. 

John Merrill Ferguson. 

Dacă ar fi fost semnătura lui Howard Hughes, n-aş fi fost 
atât de uluit. Howard Hughes era mort, dar John Merrill 
Ferguson, dacă dădeam crezare ziarelor, era cât se poate 
de viu. In zilele lungi de aşteptare lângă telefon, citeam 
teancuri de ziare, pe care mi le dădea vecinul meu. Veşnic 
se vorbea de John Merrill Ferguson care, după spusele 
presei, preluase sceptrul lui Howard Hughes. Presa îl numea 
miliardarul misterios care învârte afaceri de miliarde, care 
trage sforile ca să-i joace pe politicieni, care ar fi fost destul 
să pocnească din degete ca să facă să crească sau să 
scadă piaţa valorilor din lumea întreagă, care părea să fie 
amestecat în toate marile afaceri. 

Stăteam cu ochii ţintă la semnătură. Un gând 

înspăimântător mi-a trecut prin minte: eram dresat ca să 
joc rolul acelui om! 

Eu, un actor de mâna a doua ajuns la ananghie, fusesem 
ales să fiu dublura unuia dintre oamenii cei mai puternici şi 
cei mai bogaţi din lume! 

Acum mi se lămurea misterul care mă intrigase atât de 
mult. Bătrânica şi Rolls-ul, Durant care puţea a bani, Mazzo, 
care era probabil un ucigaş, acea cameră cu uşă 
comandată electronic şi mobilierul somptuos, Charles care 
tremura de spaimă şi care, ca şi mine, fusese răpit... 

Un om atât de puternic ca John Merrill Ferguson era 
destul să dea un ordin ca să ni se întâmple, mie şi lui 
Charles, ceea ce ni se întâmplase. 

M-am gândit la Larry Edwards. 

Pămpălăii ca el au deseori accidente de maşină. Tu eşti 
şiret, amice. Tu n-o să ai niciun accident. 

În acel moment, am ajuns la o concluzie terifiantă. Pentru 
că refuzase să coopereze, Larry fusese asasinat! Ştiind 
acum cu cine aveam de-a face, bănuind că se pregătea o 
operaţiune financiară enormă, pentru care secretul era 
indispensabil, nu mă îndoiam de faptul că acei oameni, 
siguri că Larry va vorbi, nu-l mai eliberaseră după ce îl 
răpiseră. Urmase deci un accident mortal. 

Mie nu avea să mi se întâmple una ca asta! Voi coopera. 
Dumnezeule mare! Voi coopera! Şi încă cum! 

Cu o mână umedă de transpiraţie şi nesigură, am tras 
spre mine calcul care acoperea semnătura şi am început să 
exersez, cu îndârjire, nu numai ca să câştig o mie de dolari 
pe zi, ci şi pentru a-mi salva viaţa. 


x 


Două ore mai târziu, am aruncat stiloul şi am examinat 
ultima semnătură. Podeaua era plină de calcuri făcute 
ghemotoc. Ultima tentativă de falsificare a semnăturii lui 
John Merrill Ferguson era mai proastă decât prima. 

Mâna mă durea, îmi înţepeniseră degetele, iar panica îmi 
făcea inima să bată cu putere. 

Mi-am împins scaunul în spate şi m-am ridicat. Am 
început să mă plimb prin încăpere. Şi dacă nu reuşeam să 
imit semnătura? Durant va căuta pe altcineva? Totul avea 
apoi să se rezolve cu o înţepătură de ac şi un accident 
simulat cu multă abilitate? 

Trebuia să reuşesc! 

Am îndoit degetele, apoi m-am dus în baie şi am lăsat 
apa să curgă până când s-a încălzit. Am băgat în apă caldă 
mâna care mă durea. Când apa a devenit călduţă, am golit 
chiuveta şi am umplut-o din nou. După câteva momente, 
mâna a devenit mai suplă. M-am întors la masă şi m-am 
pus iar pe treabă. 

După o oră, uşa s-a deschis şi a intrat Durant, urmat de 
Mazzo. 

Durant s-a uitat la mulţimea de ghemotoace de pe 
podea, apoi se apropie de masă, luă ultima semnătură 
făcută şi o examină. 

Mă uitam la el cu inima cât un purice. 

— Nu e rău, zise el în cele din urmă. Văd, Stevens, că ai 
intenţia să cooperezi. Pentru o primă încercare, lucrurile 
sunt încurajatoare. 

M-am lăsat pe speteaza scaunului, simțind o uşurare 
bruscă. 

— E destul pentru astăzi. Mâine vei exersa din nou, zise 
el, privindu-mă cu ochii lui duri. Ai trei zile ca să semnezi 
perfect. 

Apoi se întoarse spre Mazzo. 

— Strânge chestiile astea, apoi vezi ce nevoi are Stevens, 
adăugă el, înainte să plece. 

Mazzo găsi un coş de gunoi şi se apucă să strângă 
ghemotoacele de hârtie. L-am ajutat. După ce încăperea 
arăta ca înainte, Mazzo mi-a zâmbit. 

— Amice, o să te descurci. Tipul care e în stare să-l 
satisfacă pe ticălosul ăsta e al naibii de şmecher. 

N-am răspuns, dar am notat că Mazzo nu putea să-l 


38 


Ca la teatru 


înghită pe Durant. 

— Auzi, amice, ce-ai zice de puţină mişcare în sala de 
gimnastică? îmi propuse Mazzo. Un tip bine făcut ca tine 
probabil că nu e prea încântat să-şi petreacă ziua pe scaun. 
Haide să ne relaxăm. 

Am fost încântat să-mi părăsesc închisoarea şi să străbat 
culoarul până la un ascensor. Am coborât împreună o serie 
de etaje şi, când ascensorul se opri, uşa se deschise. 

Mazzo intră înaintea mea într-o sală de sport complet 
echipată. 

— Te-am văzut la televizor, amice. Eşti un boxer bun, 
zise el, adresându-mi zâmbetul lui de şobolan. Boxăm? 

Mă consideram un bun boxer. Când jucam pe bruta în 
filmele western, mă mândream cu faptul că nu mă lăsam 
dublat. Dar când m-am gândit la gabaritul monstruos al lui 
Mazzo, am simţit un fior. 

— Nu trebuie să-mi lovesc mâinile, Mazzo, i-am zis. Din 
cauza chestiei ăleia cu scrisul. 

A zâmbit din nou. 

— Bineînţeles... bineînţeles. Ne jucăm, amice, n-o luăm în 
serios. Purtăm mănuşi. O mică înfruntare nevinovată. Nimic 
serios. 

Se duse la un dulap de fier şi scoase două perechi de 
mănuşi. Văzând că nu avem cum să mă eschivez, mi-am 
scos haina şi cămaşa, în timp ce şi el făcea la fel. Muşchii 
lui enormi m-au alarmat. Mi-am pus mănuşile şi l-am 
aşteptat şi pe el, apoi ne-am înfruntat. 

Am ţopăit în jurul lui, remarcând că avea un joc de 
picioare lent: un om de talia lui e neapărat lent. A lovit cu 
stânga, m-am eschivat şi am lovit cu putere la nas. S-a 
depărtat târând picioarele, şi am văzut surprindere în ochii 
lui. Mi-a tras un croşeu de stânga. Lovitura era previzibilă şi 
am blocat-o cu mănuşa dreaptă, dar forţa croşeului m-a 
făcut să mă clatin spre spate. Am înţeles că dacă una dintre 
loviturile sale îşi atingea ţinta, făceam cunoştinţă cu 
podeaua. Lovea ca un picamer. 

Am ţopăit frumos unul în jurul celuilalt. l-am respins 

capul când s-a apropiat prea mult şi s-a scuturat. Acest 
manej a continuat câteva minute, apoi am văzut pe buzele 
lui subţiri apărând un zâmbet răutăcios. Am simţit instinctiv 
că se pregătea să-mi aplice o lovitură puternică. Nu i-am 
lăsat timp. M-am apropiat pe ocolite de el, l-am lovit de 
câteva ori cu stânga la figură, ceea ce a avut darul să-l 
dezechilibreze, după care i-am servit croşeul meu de 
dreapta, angajând toată greutatea. Pumnul meu i-a lovit 
maxilarul şi s-a dus la podea, de parcă tibiile i s-ar fi 
transformat în chit. A căzut cu umerii pe un covor de luptă 
şi a dat ochii peste cap: plecase în împărăţia viselor! 

Mi-am scos mănuşile şi m-am lăsat în genunchi lângă el, 
i-am ridicat capul ras şi l-am lovit uşor peste obraji. 

Eram cuprins de panică la gândul că, după ce-şi va veni 
în fire, mă va face bucățele. 

l-au trebuit mai mult de zece secunde ca să-şi vină în 
fire. Când am văzut luminiţa vieţii aprinzându-se în ochii lui, 
l-am ridicat în capul oaselor, după care m-am depărtat, aşa 
cum te depărtezi de un tigru drogat care se ridică în 
picioare. 

S-a uitat la mine, apoi a zâmbit: nu era un zâmbet de 
şobolan, ci un zâmbet larg, amical. 

— A fost impecabil, amice, zise el, scuturându-şi capul. 
La naiba! Ştii să loveşti! 

l-am întins mâna şi l-am ajutat să se ridice în picioare. Și- 
a frecat maxilarul şi a izbucnit în râs. 

— lar eu, ca un idiot, credeam că nu eşti bun de nimic! 

Am oftat uşurat. 

— Îmi pare rău, Mazzo. M-ai speriat. Dacă mi-ai fi ars o 
lovitură, n-aş mai fi putut să lucrez pentru domnul Durant. 
Am fost nevoit să lovesc cum ştiu eu mai bine. 

Şi-a scos mănuşile şi şi-a frecat iar maxilarul. S-a uitat la 
mine şi a dat din cap. 

— Ai dreptate, amice. Auzi, să nu-i sufli o vorbă 
ticălosului. Mi-ar freca ridichea. Da? 

— Fireşte. Dar ai putea să renunţi la mania de a-mi spune 
„amice”. Zi-mi Jerry. 

S-a uitat lung la mine, pe urmă a dat afirmativ din cap. 

— Bun. Hai, să facem puţină mişcare! 

In ciuda cvasicertitudinii mele că era un ucigaş şi a fricii 
pe care mi-o inspira, am avut impresia că acum părea să fi 
trecut de partea mea. Ne-am aruncat unul altuia mingea, 
apoi ne-am antrenat la bară, până când am fost amândoi 
lac de năduşeală. Am simţit că făcusem un mare pas 
înainte. 

După duş, ne-am îmbrăcat şi m-a dus înapoi în camera 
mea. Acum îmi era foame. 

— Ce vrei, aia îţi aduc, zise Mazzo, când i-am atras 
atenţia că era ora mesei. Aici putem servi de toate. 

Am cerut deci un pui Maryland. 

M-a bătut uşor pe umăr. 

— Şi mie îmi place puiul Maryland. 

Işi frecă obrazul, zâmbi şi adăugă: 

— O să te descurci. Îţi spun eu, mă asigură înainte să 
plece. 


Ziua următoare a fost o replică a celei trecute. 

Când Mazzo a apărut cu măsuţa pe rotile, am găsit o 
foaie de vărsământ de o mie de dolari pe numele meu. Era 
încurajator. 

După micul-dejun, m-am instalat la masă şi am lucrat la 
perfecţionarea imitaţiei semnăturii lui John Merrill Ferguson. 
Ceva mai destins, începusem să mă simt mai sigur pe mine. 

După o oră, am dat la o parte calcul şi am continuat să 
semnez pe hârtie obişnuită. Cu asta mă ocupam şi o oră 
mai târziu, când uşa s-a deschis şi a apărut Durant. A venit 
lângă mine şi a examinat numeroasele mele tentative. 

— la altă foaie şi fă semnătura, zise el. 

Am făcut ce mi-a cerut. A luat hârtia şi a examinat 
semnătura. 

— Da, e bine, Stevens. Ţine-o tot aşa. Aş vrea ca 

semnătura asta să-ţi fie la fel de familiară ca a ta, zise el 
depărtându-se. M-am îngrijit de treburile tale. Ţi-am plătit 
chiria. Hainele şi lucrurile personale ţi-au fost aduse aici. 
Am fost la Prentz, agentul tău, şi i-am achitat comisionul pe 
care mi l-a cerut. l-am spus că ai plecat să lucrezi pentru 
mine în Europa. Nu mai ai nicio datorie. 

Se întrerupse ca să se uite la mine şi adăugă: 

— Eşti în întregime la dispoziţia mea. 

Eram îngrijorat. În ochii lui ficşi era o luminiţă care 
aprindea un foc roşu în mintea mea. 

— Lucrează mai departe la semnătură, zise el. Mâine, 
dacă sunt satisfăcut, vei fi luat de-aici şi vei începe 
repetițiile. 

— Unde voi fi dus? am întrebat cu o voce răguşită. 

— i se va spune mai târziu. Până acum, Stevens, ai dat 
satisfacţie. Adu-ţi aminte că nu trebuie să pui întrebări, zise 
el înainte de a părăsi încăperea. 

Am avut nevoie de câteva minute până să mă hotărăsc 
să reiau corvoada semnăturii. Fusesem angajat. Cel puţin 
până acum dădusem satisfacţie şi câştigasem banii. 

A venit ora dejunului. Mazzo a intrat cu măsuţa pe rotile. 
Îmi aducea o salată enormă de creveţi roşii, decorată cu 
bucăţi de homar. 

— Îţi place? zise el zâmbind. Trebuie să capeţi puteri, 
Jerry. După-amiază vei avea treabă. 

După două ore, pe când mă mai străduiam să 
perfecţionez imitarea semnăturii, uşa s-a deschis şi a intrat 
Mazzo, dar urmat de Charles. 

Charles îşi adusese trusa de machiaj. Mazzo avea un 
costum pe braţ şi o pereche de pantofi în mână. 

— Domnule Stevens! exclamă Charles, gâfâind uşor. 
Trebuie să ne punem pe treabă. 

Cu ochii plini de spaimă, Charles avea fruntea plină de 
transpiraţie. Puse trusa de machiaj pe masă. Scoase apoi 
un obiect, care mi-a făcut impresia unei mănuşi chirurgicale 
din cauciuc, deosebit de mare. 

— Îmbracă hainele astea, Jerry, îmi zise Mazzo. 

Era costumul pe care îl mai încercasem o dată. L-am 
îmbrăcat. 

— Acum pantofii. 

M-am încălţat cu ei. 

— Stai jos, te rog, domnule Stevens, zise Charles! 

A desfăcut cu grijă bucata de cauciuc care s-a 
transformat într-o mască. Mi-a aplicat-o pe faţă. 

— E latex extrafin. Nu te va jena. Pe baza asta voi lucra, 
zise el mulând masca pe pielea mea. 

Găurile din dreptul ochilor îmi permiteau să văd fără 
greutate. 

— Acum sprâncenele şi mustaţa, a continuat el. O să ai o 
rezervă bună. Am făcut trei măşti, pentru cazul în care ar 
interveni un accident. Vei putea să le aplici singur cu 
uşurinţă. 

Scoase o fotografie din trusa de machiaj, o studie, apoi 
se uită la mine cu atenţie. 

— Excelent. Apropie-te de oglindă, te rog. Apreciază 
singur. 

M-am ridicat şi, dezechilibrat uşor din cauza penei de pe 
talpa pantofului, m-am dus şchiopătând până la oglinda din 
perete şi m-am privit. M-am uitat la mine un lung moment, 
simțind un fior rece pe şira spinării. Nu eram eu! Omul pe 
care îl vedeam în oglindă era un străin pentru mine. Masca 
de latex îmi arăta o faţă frumoasă, puternic bronzată, cu un 
nas fin, o gură fermă şi un maxilar puternic. Sprâncenele 
fine şi mustaţa subţire confereau distincţie acestei imagini. 
Stăteam acolo, hipnotizat, şi, mişcându-mă, m-am convins 
în cele din urmă că imaginea din oglindă era a mea, nua 
altuia. 

Am băgat de seamă, că Harriet şi Durant intraseră şi ei în 
cameră. M-am întors. 

— Mergi, zise Durant. 

Am traversat încăperea şchiopătând, m-am întors şi m- 
am apropiat de masă. 

— Minunat! exclamă Harriet. Nimeni n-ar putea să-i 
deosebească unul de celălalt! Talentul tău, Charles, e demn 


43 


James Hadley Chase 


de marea ta reputaţie. 

Charles se fandosi. 

— Mulţumesc! Trebuie mare grijă la potrivirea mâăştii. 
Domnul Stevens este obişnuit cu rolurile de compoziţie. Nu 
va avea probleme. Sarcina mea s-a terminat, adăugă el cu 
un zâmbet stingherit. Aş vrea să mă întorc acasă. Am 
multe, foarte multe angajamente. 

— Bineînţeles, încuviinţă Harriet, care îi făcu un semn lui 
Mazzo. la toate măsurile necesare pentru ca domnul 
Charles să se poată întoarce la el acasă. 

— Mulţumesc, mulţumesc, zise Charles, a cărui faţă fu 
luminată de un zâmbet de uşurare. Puteţi conta pe discreţia 
mea. Sunt foarte bucuros că rezultatul vă satisface pe 
deplin. 

Se îndreptă spre uşă, se opri, îmi zâmbi şi adăugă: 

— Încântat de cunoştinţă, domnule Stevens. Rămas bun. 

— Rămas bun, am zis, zicându-mi că el scăpase din 
situaţia aceasta nenorocită. 

CAPITOLUL III 


Toată dimineaţa următoare n-am făcut nimic altceva 
decât să imit semnătura lui John Merrill Ferguson. Acum 
semnam liber şi eram convins că voi fi în stare să mă achit 
de această sarcină. 

Pe măsuţa cu rotile am găsit din nou o foaie de 
vărsământ de o mie de dolari. 

În timp ce exersam, după masă, mi-am amintit că Durant 
spusese că avea să mă ia cu el chiar în această zi şi că voi 
începe repetițiile. Cu cât aveam să încep mai repede, cu 
atât mai repede voi fi liber. 

După dejun, Durant a venit cu un document cu aspect 
oficial şi l-a pus pe masă. 

— la un creion şi semnează aici, mi-a zis el direct. 

Am luat un creion şi am semnat cu numele lui Ferguson. 

Durant examină ce scrisesem şi dădu din cap. 

— Acum peste, cu cerneală, zise el. 

Am scris cu stiloul Parker peste semnătura cu creionul. A 
examinat din nou ce scrisesem. 

— Ai reuşit testul, Stevens. 

Se apropie de un fotoliu şi se aşeză. 

— Vei începe treaba diseară. Vei fi dus la reşedinţa 
domnului Ferguson din Paradise City, în Florida. Acolo o vei 
întâlni pe soţia domnului Ferguson, care e la curent cu 
stratagema. N-ai de ce să-ţi faci griji. Vei dispune de un 
apartament privat şi nu vei avea contacte cu personalul. 
Domnul Ferguson nu a mai avut niciun contact cu angajaţii 
lui de un anumit timp, astfel încât asta nu va părea deloc 
ciudat. Mazzo va avea grijă de nevoile tale. Din când în 
când, deghizat, te vei arăta în parcul domeniului, însoţit de 
Mazzo. Vei fi dus la biroul societăţii de trei ori pe 
săptămână. Şi acolo vei fi însoţit de Mazzo şi de alţii. Niciun 
angajat nu se va apropia de tine. Nu vei avea nimic de 
făcut în afara semnării unor scrisori şi a unor documente. 

Am avut grijă s-o trimit în vacanţă pe secretara domnului 
Ferguson. În locul ei am adus o femeie care nu l-a văzut 
niciodată pe patron. În privinţa asta nu va fi nicio problemă. 
Vei semna toate hârtiile pe care ţi le voi da, fără să pui 
întrebări. 

Se întrerupse, mă privi fix şi adăugă: 

— Ai înţeles? 

— Da. 

— După cum vezi, Stevens, eşti foarte bine plătit pentru 
un efort destul de mic. 

Dacă asta ar fi fost chiar atât de simplu, eram de acord. 
Dar chiar va fi? 

S-a ridicat în picioare. 

— Plecăm diseară la şapte. Vei fi deghizat. Mazzo te va 
ajuta. De fiecare dată când domnul Ferguson se 
deplasează, îşi fac totdeauna apariţia spionii şi jurnaliştii. Fă 
exact ce-ţi spune Mazzo, şi nu va fi nicio problemă. 

Luă documentul semnat de mine şi ieşi. 

Paradise City! Citisem mult despre acel loc fabulos al 
miliardarilor şi deseori mi-am dorit să-mi petrec acolo 
vacanţa. Acolo se afla deci reşedinţa lui Ferguson. Şi ca 
lucrurile să fie şi mai complicate, trebuia să-i întâlnesc şi 
nevasta! 

La naiba! Urcam treptele societății! După terminarea 
acestui rol, mi-am promis că voi face rost de o puicuţă 
drăguță foc şi îmi voi lua o vacanţă adevărată la Paradise 
City, cheltuind o parte din cei treizeci de mii de dolari care 
mă vor aştepta la Chase National Bank. 

Astfel de gânduri au făcut ca după-amiaza să treacă pe 
nesimţite. 

La şase fix, Mazzo şi-a făcut apariţia cu o valiză în mână. 

— Plecăm, Jerry, zise el punând bagajul pe masă. Pune 
hainele astea pe tine. 

A scos un costum de in de culoarea cojii de ou, o cămaşă 
de mătase de un albastru deschis, o cravată roşie şi o 
pereche de mocasini arămii. 

Am îmbrăcat acele haine. 

— Mişto, nu? zise Mazzo, râzând uşurel, de parcă ar fi 
oftat. 

Scoase masca de latex dintr-o cutie şi întrebă: 

— Poţi să ţi-o pui pe faţă? 

— Bineînţeles, l-am asigurat eu. 

După care am pornit, şontâc-şontăc, spre sala de baie, 
căci nu uitaseră să pună pana la pantoful drept. 

Am avut nevoie de câteva clipe ca să-mi potrivesc 
masca. Imi era teamă să n-o stric, dar până la urmă am 
reuşit. După care am lipit sprâncenele şi mustaţa la locul 
potrivit. 

Mazzo se uita la mine din uşă. 

— Nu-mi vine să cred, zise el. Te confund cu patronul. 

— Asta e şi scopul, i-am răspuns. 

— Uite o pălărie şi nişte ochelari fumurii, zise Mazzo 
scoțând o pălărie cu boruri largi - pe care am şi pus-o pe 
cap -, apoi ochelarii fumurii. 

— Mă duc după domnul Durant. Vrea să te vadă înainte 
de plecare. Du-te lângă pat şi aşteaptă. 

După ce a ieşit, m-am examinat cu atenţie în oglindă. 

Deci aşa arăta John Merrill Ferguson, unul dintre oamenii 
cei mai bogaţi şi mai puternici din lume. 

M-am simţit cuprins de un sentiment extraordinar de 
beţie. Omul acela din faţa mea era John Merrill Ferguson! 
Am ridicat mâna dreaptă şi John Merrill Ferguson a ridicat şi 
el mâna dreaptă. Am făcut doi paşi înapoi şi John Merrill 
Ferguson a făcut şi el doi paşi înapoi. l-am zâmbit şi mi-a 
zâmbit. 

Atunci mi-a trecut prin minte un gând. Ce avea omul ăla 
în plus faţă de mine? Lăsând deoparte averea şi puterea. 
Nu aveam, evident, nici averea şi nici puterea lui, dar 
aveam faţa lui, hainele lui şi îi imitam cu uşurinţă 
semnătura. Gândul acesta se ivise brusc în mintea mea: era 
doar o sămânță mică de tot, dar seminţele încolţesc. Am 
uitat de acest gând când l-am auzit pe Durant intrând în 
încăpere. 

Şchiopătând, am ieşit din baie, am traversat camera 

până la pat, apoi m-am întors cu faţa la el. 

Am simţit furnicături de satisfacţie văzându-i expresia de 
surpriză care strălucea în ochii lui. 

— Foarte bine, zise el, după ce mă examină. 

Se întoarse spre Mazzo, rămas în prag, şi zise scurt: 

— La drum! 

Apoi ieşi din cameră. 

— Ţi-am spus eu, Jerry, zise Mazzo cu un zâmbet larg. E o 
minunăţie. 

Am rămas locului şi l-am privit drept în ochi. 

— O simplă sugestie, am zis pe un ton confidenţial. Oare 
n-ar fi mai prudent ca începând de astăzi să-mi spui mai 
bine domnul Ferguson decât Jerry? 

Se uită la mine cu gura căscată. 

— Ce tot spui? Auzi, amice, nu eşti patronul! Nu-ţi spun 
domnul Ferguson. Faci ce-ţi spun şi asta e tot. 

— Spune-mi Jerry sau amice, şi se va găsi un tip care să- 
ţi surprindă vorbele şi să ajungem brusc în rahat. Sunt 
domnul Ferguson. Fac ce-mi spui, dar îmi spui domnul 
Ferguson. 

Îşi frecă ţeasta rasă cu mâna lui enormă, gândind intens. 
Parcă auzeam cum îi scârţâia creierul în timp ce cugeta, 
apoi dădu afirmativ din cap. 

— Da. Ai dreptate. Bine, zise el zâmbind, să mergem, 
domnule Ferguson. 

N-am fost prea atent, pe când ieşeam din cameră în 
urma lui, la micile seminţe care începuseră să încolţească. 

Am coborât o scară largă în spatele lui, până la un hol 
luminat strălucitor. 

Harriet Ferguson, mângâindu-şi canişul, stătea în uşa 
salonului. 

Durant, cu servieta în mână, aştepta lângă uşa de la 
intrare. 

Mazzo se trase într-o parte. 

— După dumneavoastră, domnule Ferguson, zise el. 

l-am luat-o înainte pe scară şi, văzând că bătrâna mă 
urmărea cu mare atenţie, m-am oprit pe ultima treaptă şi 

am privit-o drept în ochi. Am auzit-o ţinându-şi răsuflarea. l- 
am zâmbit. Zâmbetul era deformat din cauza măştii, dar 
era totuşi un zâmbet. 

— E fantastic! exclamă ea, adresându-se lui Durant. 

— Da, zise el. E timpul să plecăm. 

Mazzo mă împinse uşor cu cotul. Am înaintat 
şchiopătând, apoi m-am apropiat de bătrână. 

— Doamnă, am zis, sper că sunteţi satisfăcută. 

— Ai putea să fii fiul meu, răspunse ea, şi i-am văzut 
lacrimi în ochi. 

— AŞ fi foarte onorat, am răspuns cu toată emfaza 
cabotinului. 

După care i-am luat mâna şi i-am atins-o uşor cu buzele: 
clişeu vechi! 

l-am întors apoi spatele şi m-am îndreptat şchiopătând 
spre Durant, care urmărea scena încruntat, ca un 
producător care, foarte des, îmi reproşa că fur un efect 
junelui prim. 

Afară, unde se făcea din ce în ce mai mult noapte, Rolls- 
ul aştepta răbdător. Şoferul japonez ţinea portiera deschisă. 

Durant urcă primul. L-am urmat. Mazzo a luat loc lângă 
şofer. 

— Când vom ajunge la aeroport, Stevens, îmi explică 
Durant, în timp ce ne deplasam pe drumul naţional, vom 
avea de-a face cu jurnaliştii care ne aşteaptă acolo. Nu vor 
putea să se apropie de tine, dar vor fi acolo. Călătorim cu 
un avion privat al societăţii. Vei face exact ce-ţi va spune 
Mazzo. Nu vor fi probleme. Nu te grăbi. Nu uita că eşti John 
Merrill Ferguson. Vei fi bine păzit. Când vei urca scara 
avionului, vei putea să te opreşti, să te întorci şi să ridici 
mâna. Ai înţeles? 

— Da, domnule Durant. 

— După ce intri în avion, Stevens, continuă el, adresezi 
un semn cu capul stewardesei şi te aşezi. Nimeni nu te va 
deranja în timpul călătoriei. Îţi voi da instrucţiuni când vom 
ajunge. 

Sămânţa continua să încolţească. 

— Există un mic detaliu care ar putea să aibă importanţa 
lui, am zis. E doar o sugestie, domnule Durant. N-ar fi poate 
mai prudent să nu-mi mai spuneţi Stevens? Nu ştiu cum îi 
ziceţi domnului Ferguson, dar n-ar fi mai înţelept să vă 
adresaţi şi mie aşa cum vă adresaţi lui? Un simplu lapsus ar 
putea să compromită întreaga operaţiune şi nu vreau să mi 
se reproşeze asta. 

Am evitat să-l privesc în ochi, uitându-mă fix în ceafa 
şoferului japonez. 

— Da, a zis în cele din urmă Durant, după o tăcere lungă, 
ai dreptate, domnule Ferguson. E o sugestie foarte 
inteligentă. 

— Dacă toată treaba asta va fi ratată, domnule Durant, 
n-aş vrea ca eşecul să fie pus în cârca mea. 

— Da, zise el, respirând cu greutate. Atunci ai face bine 
să-mi spui şi tu mie Joe. 

După tonul vocii, am înţeles că asta îl cam costa. 

— OK, Joe! 

Şi n-a mai scos nimeni o vorbă până la aeroport. 

— Să nu faci nimic, mi-a recomandat Durant. Să nu spui 
nimic. Lasă-l pe Mazzo. 

N-am putut rezista să nu-mi exprim triumful. 

— Am înţeles, Joe, am zis. 

Maşina era aşteptată. 

Gardienii au deschis poarta de fier dublă şi ne-au salutat 
în trecere. Mă simţeam un mare personaj, şi am ridicat uşor 
mâna drept răspuns. 

— Nu faci nimic! a bombănit Durant. 

Maşina a intrat în perimetrul aeroportului. Am zărit în 
faţa noastră lumini orbitoare şi multă lume. Dincolo de 
mulţime se vedea un avion sub lumina reflectoarelor. 

Dumnezeule! Treaba merge strună! 

Rolls-ul trecu şi imediat se lăsă o barieră. Vreo 
cincisprezece oameni se aflau lângă scara avionului. Aveau 
aerul a ceea ce erau: gărzi de corp dure, eficace. 

Mazzo cobori din maşină. Durant mă împinse cu cotul, 
am coborât şi el m-a urmat. 

— Înainte! şopti Durant. 

În lumina puternică a reflectoarelor, m-am îndreptat spre 
scara avionului. 

Imediat s-a produs rumoare. 

— Domnule Ferguson! Uitaţi-vă aici! 

— Domnule Ferguson! Numai două cuvinte! 

— Domnule Ferguson! O vorbă, vă rog! 

Vociferări, strigătele celor din presă. Intrară în funcţiune 
flash-urile. Am perceput şi zgomotul camerelor de luat 
vederi ale televiziunii. Era momentul cel mai excitant din 
viaţa mea! La asta visasem, deseori, atunci când speram să 
devin o mare vedetă de cinema, asaltată de presă şi de 
aparatele fotografilor care încercau să se apropie de mine. 

Am pornit pe scară în sus, cu Durant în spatele meu. 
Inima îmi bătea cu putere. 

— Domnule Ferguson! 

Numele a fost repetat de nenumărate ori. Valurile sonore 
ale vocilor se revărsau în jurul meu. 

Dumnezeule mare! Aveam impresia că sunt celebru. 

În capătul de sus al scării avionului, m-am oprit, m-am 
întors şi am contemplat marea de feţe, camerele de luat 
vederi ale televiziunii, gărzile de corp, busculada 
fotografilor. Simţindu-mă asemenea unui preşedinte al 
Statelor Unite ale Americii, am ridicat mâna pentru un salut 
regal, la care Durant, înaintând spre mine, aproape că mă 
împinse în interiorul avionului. Spectacolul luase sfârşit. 


x 


Citisem multe despre avioanele particulare ale celor care 
învârteau afaceri mari, dar acel aparat, după ce am trecut 
printre două fete zâmbitoare, îmbrăcate în uniforme de un 
verde închis şi care purtau pe cap pălăriuţe maronii, m-a 
lăsat cu gura căscată. 

Scaunele pasagerilor fuseseră înlocuite cu fotolii din piele 
neagră, un bar, o masă de consiliu de administraţie cu zece 

scaune în jur şi o mochetă groasă de culoare roşie. 

Într-o parte se afla un fotoliu din piele, cu o prelungire 
pentru picioare, care părea destul de confortabil ca să 
dormi în el. 

— Stai jos aici, zise Durant, arătându-mi fotoliul. 

M-am aşezat în acel fotoliu confortabil, mi-am scos 
pălăria şi am lăsat-o să cadă pe mochetă. 

Mazzo s-a apropiat, a cules-o de jos şi a luat-o cu el. 
Durant şi-a continuat drumul spre partea din faţă şi a 
dispărut din vedere. Am auzit uşa avionului închizându-se 
cu un zgomot înfundat. 

Prin perdelele trase ale  hublourilor, distingeam 
strălucirea lămpilor televiziunii. Am fost tentat să trag într-o 
parte una dintre perdele ca să arunc o privire presei, dar nu 
era momentul. 

După câteva minute, reactoarele aparatului începură să 
duduie şi, după un moment, avionul şi-a început decolarea. 

Durant a revenit şi s-a aşezat la birou. A deschis servieta, 
a scos un teanc mare de hârtii şi a început să citească. 

Aşezat foarte confortabil în fotoliul meu, cu ochii închişi, 
mă gândeam la primirea care mi se făcuse. Aşa stătea 
treaba când reprezinţi miliarde de dolari! M-am gândit la 
anii grei pe care îi avusesem, la eforturile zadarnice făcute 
ca să devin o vedetă de cinema. Acum, brusc, eram tratat 
ca unul dintre oamenii cei mai bogaţi şi mai puternici din 
lume... şi asta îmi plăcea la nebunie! 

Am stat aşa lungit preţ de douăzeci de minute, după care 
mi-a trecut prin minte că eram John Merrill Ferguson şi că 
aveam dreptul la unele atenţii. 

Durant citea cu nasul în hârtii. Am aruncat o privire în jur 
şi l-am zărit pe Mazzo, care moţăia într-un fotoliu în spatele 
meu. 

— Mazzo! i-am zis cu asprime. 

Durant a ridicat ochii în acelaşi timp cu „gorila”. Mazzo a 
ezitat, apoi s-a ridicat şi a venit spre mine. 

— Un whisky dublu cu gheaţă. Şi mai vreau şi ceva de 
mâncare, am cerut eu. 

— Bine, domnule Ferguson, răspunse Mazzo, care se 
depărtă. 

După ce s-a uitat la mine un moment, Durant şi-a reluat 
lectura. 

Una dintre stewardese mi-a adus băutura. l-am mulţumit 
cu un semn. După ce am golit paharul, mi-a fost servită 
masa pe un cărucior: antreuri excelente, friptură de vită în 
sos de vin şi brânzeturi. 

Am fost servit de cele două stewardese. Am presupus că 
Durant fusese destul de abil ca să facă rost de două fete 
care nu-l mai văzuseră niciodată pe Ferguson. Reacţiile lor 
erau cele ale unor stewardese care servesc pe unul dintre 
cei mai bogaţi şi mai puternici oameni din lume. 

Una dintre ele, o blondă drăguță, îmi tot adresa zâmbete 
provocatoare, eram convins că puteam să-mi strecor mâna 
sub fusta ei scurtă fără să o fac să ţipe. 

Au urmat trabucul şi coniacul. 

Doamne, asta viaţă! 

— Aţi dori să citiţi ceva, domnule Ferguson? m-a întrebat 
blonda. 

Mi-am amintit deodată că trecuseră trei zile de când 
fusesem retras din circulaţie. 

— Dă-mi, te rog, un ziar, am răspuns. 

A plecat mişcându-şi funduleţul şi mi-a adus California 
Times. 

M-am instalat confortabil ca să citesc. 

N-am găsit nimic nou în ziar: obişnuitele depresii sinistre, 
promisiunile frumoase ale preşedintelui, Rusia care îşi arăta 
dinţii... Am trecut la ştirile de la Hollywood. Ziarul consacra 
două pagini lumii filmului: cine pe cine dăduse în judecată, 
cine era noul răsfăţat al ecranului, cine avea şanse să ia 
premiul Oscar... Toate astea mă interesau. 

În pagina a doua am găsit o fotografie a lui Charles, cel 
care crease masca pe care o purtam. 

M-am uitat fix la fotografie, apoi la ce scria sub ea: 


CHARLES DUVINE, REGELE MACHIAJULUI 

DE LA HOLLYWOOD: O SINUCIDERE. 


Inima mi se făcuse mică de tot în timp ce citeam. 

Charles Duvine, scria reporterul, fusese absent timp de 
două luni. Se presupunea că fusese în vacanţă în insula 
Martinica. De două zile se întorsese în apartamentul său 
luxos de la Santa Barbara. Paznicul imobilului declarase că 
domnul Duvine părea într-o stare depresivă, hipernervoasă. 
A doua zi dimineaţă, pe când îşi făcea rondul obişnuit, 
paznicul găsise corpul domnului Duvine pe drumul pavat al 
imobilului. După toate aparențele, domnul Duvine, într-o 
stare de profundă depresie, se aruncase de pe terasa 
apartamentului său. Aceasta era convingerea poliţiei. 

Am închis ochii şi am lăsat jurnalul să-mi alunece dintre 
degetele tremurânde. 

Larry Edwards care ar fi putut să vorbească: mort într-un 
accident de maşină, provocat de frânele defecte. Şi acum 
Charles Duvine, care mă transformase în John Merrill 
Ferguson şi care şi el ar fi putut să vorbească, îşi luase 
singur viaţa! 

Am simţit că-mi îngheaţă sângele în vine. 

În acel moment, realitatea situaţiei mele m-a izbit cu o 
lovitură zdravănă de bâtă. După ce-mi voi face treaba, şi eu 
voi inceta să mai trăiesc! 

La capătul acestei înţelegeri, Ferguson şi Durant îmi vor 
lua viaţa, de teamă să nu vorbesc. Vor pune să fiu asasinat 
aşa cum au fost lichidaţi Larry Edwards şi Charles Duvine! 

Imi era atât de teamă încât era gata să vomit! Simţeam o 
sudoare rece pe spate. Transpiram abundent sub masca pe 
care o purtam. 

— Incă puţin coniac, domnule Ferguson? 

Era stewardesa blondă, care stătea lângă mine. Masca o 
împiedica să vadă cât eram de înspăimântat. 

Coniac? Cum să nu! 

— Da, mulţumesc. 

Puse în faţa mea pe masă un păhărel plin. 

— Dacă domnul vrea să doarmă puţin, zise ea, dormitorul 

este pregătit. Până la aterizare mai sunt încă cinci ore. 

Masca devenea intolerabilă. Trebuia să o dau jos. 

— Bună idee, am zis ridicându-mă. 

Mi-a luat paharul şi a trecut prin faţa biroului lui Durant, 
în direcţia unei uşi. 

— Mă duc să-mi fac siesta, Joe, l-am anunţat cu o voce 
răguşită, în timp ce Durant ridica ochii. 

L-am văzut pe Mazzo vrând să se ridice, dar Durant a 
scuturat din cap şi Mazzo s-a aşezat la loc în fotoliu. 

Am urmat-o pe fată într-o cabină prevăzută cu un pat şi 
un dulap încorporat. Din mica încăpere se putea intra într-o 
toaletă. 

Fata a pus paharul pe noptieră şi mi-a zâmbit. 

— Mai aveţi nevoie de ceva, domnule Ferguson? Două 
ore de aici înainte n-am nimic de făcut, zise ea, ridicând din 
sprâncene. 

Dacă n-aş fi tremurat de frică, presat de dorinţa de a 
scoate masca, poate că aş fi fost tentat. 

— Deocamdată nimic, mulţumesc. 

— Spuneţi-mi, Phébé, domnule Ferguson. Sunt în 
întregime la dispoziţia dumneavoastră. 

Deşi ezită, zâmbi şi părăsi cabina. Am încuiat uşa, după 
care am intrat la toaletă unde mi-am scos masca cu mare 
precauţie. Am pus-o jos şi mi-am privit faţa în oglindă. 

Eram foarte palid. Îl vedeam acolo pe Jerry Stevens, 
actoraş de mâna a doua, cuprins de panică, alb la faţă ca 
moartea, asudând, cu gura crispată... Cu totul altfel decât 
ultima mea imagine pe care o văzusem în oglindă: 
puternicul John Merrill Ferguson, foarte sigur de el, referitor 
la care mă întrebasem ce avea în plus faţă de mine. 

Mi-am spălat faţa şi mâinile, apoi m-am întors în cabină. 
Am băut aproape tot coniacul şi m-am aşezat pe pat, 
străduindu-mă să-mi stăpânesc tremurul mâinilor. Am golit 
paharul şi m-am grăbit să-l pun jos înainte de a-mi scăpa 
din mână. 

După câteva minute, coniacul a început să-şi facă efectul 
şi inima a început să-mi bată normal. Am aprins o ţigară. 

M-am gândit la Charles Duvine. Poate că doi ucigaşi, 
dacă nu Mazzo, îl aşteptaseră pe terasa apartamentului. O 
înţepătură şi gata: călătorie plăcută în spaţiu! 

M-am înfiorat. 

„Asta ar putea să ţi se întâmple şi ţie. Asta ţi se va 
întâmpla când Durant nu va mai avea nevoie de tine. Ei 
bine, acum ştii cel puţin la ce să te aştepţi.” 

Durant îmi spusese că va trebui să-i ţin locul lui Ferguson 
timp de o lună, poate mai mult. Asta însemna că eram în 
siguranţă cel puţin treizeci de zile şi că, în timpul acestor 
treizeci de zile, trebuia să găsesc un mijloc de a scăpa de 
acest coşmar. 

Începeam să-mi domin spaima. 

Treizeci de zile! 

Multe lucruri puteau să se întâmple într-o lună. Eram 
prevenit. Poate că se va ivi un moment propice ca să scap. 
Mă voi duce la poliţie. Ea îmi va asigura protecţia. Aveam o 
mulţime de dovezi. Le voi arăta masca. Le voi cere să 
verifice la Chase National Bank dacă îmi intraseră în cont 
toţi acei bani. Îl voi pune pe Lu Prentz să le confirme faptul 
că fusesem angajat de Durant. 

Începeam să mă destind. Poate că cele două pahare de 
coniac îmi dădeau siguranţa de acum. 

Atunci am perceput un zgomot uşor şi mi-a sărit iar 
inima. Privind la uşa cabinei, am văzut clanţa lăsându-se în 
jos, dar zăvorul a împiedicat uşa să se deschidă. 

Am început iar să transpir. 

— Vă simţiţi bine, domnule Ferguson? şopti Mazzo din 
spatele uşii. 

— Dă-mi pace! am răcnit, sub efectul coniacului, încerc 
să dorm. 

— Bine, domnule Ferguson. 

Am rămas încremenit ca o statuie de piatră, cu ochii ţintă 
la clanţă. Aceasta s-a mai mişcat de două ori şi s-a oprit. 

Aşezat pe pat, cu ochii ţintă la uşă, am înţeles ce trebuia 
să simtă un iepure prins în cursă. 

Am fost trezit de o bătaie uşoară în uşă. 

— Domnule Ferguson, vă rog... Aterizăm peste o oră. 

— Mulţumesc, am zis, uitându-mă la ceas. 

Era unsprezece şi jumătate. Nu-mi mai aminteam când 
adormisem. Îmi aminteam că mă întinsesem pe pat 
încercând să lupt cu spaima. Probabil că fusese mai tare 
coniacul. 

M-am dezbrăcat, am făcut un duş şi m-am bărbierit, 
contemplându-mi faţa palidă în oglindă. După care m-am 
străduit să-mi pun cât mai bine masca, sprâncenele şi 
mustaţa. 

M-am dat un pas înapoi şi m-am examinat în oglindă. 
John Merrill Ferguson mă privea şi când l-am văzut, am 
simţit temerile părăsindu-mă. 

Nimeni nu avea să-l asasineze pe John Merrill Ferguson! 
Puteau să ucidă oameni precum Larry Edwards sau Charles 
Duvine, dar Ferguson era prea puternic ca să se lase 
asasinat. ` 

Acest raționament pueril mi-a redat încrederea. In timp 
ce mă îmbrăcam, mă convingeam că voi fi în stare să fac 
faţă acestei situaţii atâta timp cât voi fi sub protecţia măştii 
lui John Merrill Ferguson. 

Am deschis uşa şi am intrat în cabina principală. 

Durant, aşezat la birou, încă mai citea. Mazzo bea o 
cafea. 

— Tot cu treaba, Joe, am zis cu cordialitate bătându-l 
uşor pe umăr. Munceşti prea mult. 

Fără să-l privesc ca să-i surprind reacţia, m-am îndreptat 
spre fotoliul confortabil şi m-am aşezat, simțind privirea lui 
Mazzo fixată asupra mea. 

Phebe veni repede la mine. 

— Vreţi cafea, domnule Ferguson? m-a întrebat ea. 

— Bineînţeles, am răspuns. Mulţumesc. 

După ce mi-am băut cafeaua şi mi-am fumat ţigara, 

avionul a început să se rotească în aer deasupra 
aeroportului din Miami. 

Durant s-a apropiat de mine. 

— Ne vom deplasa imediat la reşedinţă cu elicopterul, 
mă anunţă el. Şi acolo vor fi prezenţi jurnaliştii, dar nu vor 
avea permisiunea să vină aproape de tine. Vom fi escortaţi 
până la elicopter. 

Se întrerupse şi mă fulgeră cu privirea. 

— Nu vreau manifestări teatrale din partea ta! Ai înţeles? 

— Bineînţeles, Joe, am zis. Cum doreşti. 

După roşeaţa uşoară care apăru pe faţa lui dură, am 
înţeles cât era de afectat auzindu-mă spunându-i Joe. 

Phebe a venit şi ne-a rugat să ne legăm centurile, pentru 
că urma să aterizăm. 

După cinci minute, aterizam într-un colţ obscur al 
aeroportului din Miami. 

A urmat altă aşteptare. Privind pe unul dintre hublouri, 
am văzut că cele cincisprezece gărzi de corp solide 
coborâseră ca să formeze un cerc ameninţător la capătul 
de jos al scării avionului. La distanţă, sub luminile 
strălucitoare, ţinută în loc de o barieră, se agita o mulţime 
de reporteri şi de cameramani. Am simţit din nou acea 
formidabilă exaltare: acei oameni aşteptau acolo ca să mă 
vadă, pe mine, ca să încerce să obţină un cuvânt de la 
mine, John Merrill Ferguson. 

Am auzit încă o dată strigătele surescitate ale 
jurnaliştilor, o adevărată muzică wagneriană pentru 
urechile mele. 

Cele cincisprezece gărzi de corp mă însoțeau de aproape. 
Am fost dus în mare grabă spre elicopterul pregătit să 
decoleze. Am fost tentat să mă opresc ca să adresez un 
semn reporterilor, dar eram presat să înaintez. Aproape că 
am fost aruncat în aparat, cu Durant în urma mea. Uşa se 
închise cu zgomot. 

Pilotul se întoarse pe scaun. 

— Bună ziua, domnule Ferguson, zise el, zâmbind 
respectuos. 

— Lacey, îmi şopti Mazzo, aşezat în spatele meu. 

— Salut, Lacey, am spus pe un ton protector. Imi pare 
bine că te văd. 

Tocmai asta nu trebuia să spun, căci pilotul făcu ochii 
mari de mirare, dar mă durea în cot, planam în compania 
nemuritorilor. 

Elicele începură să se rotească şi aparatul decolă. 

— N-ai de gând să-ţi ţii gura! bombăni Durant printre 
dinţi. 

— Bineînţeles, Joe, am zis. Nicio problemă. 

Mă uitam în jos spre reporterii, fotografii şi cameramanii 
care se îndepărtau pe fondul luminii reflectoarelor. Mă 
uitam la ei cum dispăreau în noapte. 

După douăzeci de minute, aruncam prima privire spre 
Paradise City. Ce oraş grozav! Sub lumina lunii, am văzut 
plajele, pline de oameni care încă se mai scăldau la ora 
aceea când trecuse de miezul nopţii, palmierii, bulevardele 
largi pline de maşini, clădirile înalte şi luxoase: o imagine a 
opulenţei. 

Survolând splendidele vile izolate de grădini somptuoase, 
elicopterul traversă un golf, plin de o mulţime de iahturi şi 
de bărci cu motor, în direcţia a ceea ce mi s-a părut a fi o 
insulă. Mai târziu aveam să aflu că era Paradise Largo, unde 
trăiau oamenii cei mai bogaţi. În timp ce zburam în 
apropiere de vârful copacilor, am zărit locuinţa lui John 
Merril Ferguson, una dintre acele case de magnat, aşa cum 
vezi prin filme: o construcţie imensă, impozantă, 
înconjurată de peluze şi straturi de flori în culori vii. 

Elicopterul ateriză pe peluză. 

— Mulţumesc pentru călătorie, Lacey, nu m-am putut eu 
abţine să nu-i spun pilotului, în timp ce-l urmam pe Mazzo. 

— Plăcerea a fost de partea mea, a răspuns el cu un aer 
surprins. 

Eram aşteptaţi de un vehicul electric. Durant, imaginea 
vie a mâniei divine, îmi făcu semn să iau loc în faţă şi urcă 
şi el în spate. Mazzo se instală la volan şi demară în direcţia 
casei. 

Toate astea mă fascinau. 

— Ascultă, Stevens, zise Durant, aplecându-se în faţă ca 
să mă bată pe umăr. [i-am recomandat să-ţi ţii gura. 
Domnul Ferguson nu vorbeşte niciodată cu personalul. 

— Îmi pare rău, Joe. Data viitoare o să ştiu. 

Ne-am oprit în faţa intrării principale a casei. Toate 
lămpile de pe terasă se aprinseră brusc. Uşa dublă era larg 
deschisă. Am coborât din vehicul şi, precedat de Mazzo, am 
urcat cele douăzeci de trepte de marmură şi m-am oprit ca 
să arunc o privire la marea terasă mobilată cu mese şi 
fotolii pentru odihnă, înconjurată de şiruri de begonii 
multicolore. După ce am traversat holul mare, am străbătut 
un culoar lung şi foarte lat. Pe pereţi erau agăţate opere de 
artă modernă. Am ajuns la un ascensor. 

— Condu-l în apartamentul lui, îi spuse Durant lui Mazzo, 
după care se depărtă. 

— Ai auzit ordinele Marelui Manitu, domnule Ferguson, 
zise el, făcându-mi semn să urc în ascensor. 

— Pun prinsoare că nici mă-sa nu-l iubea, am zis, în timp 
ce ascensorul o pornea în sus. 

— Dacă nu-l ura, înseamnă că nu era întreagă la minte, 
zise el, după care râse, făcând un zgomot asemănător unui 
pneu care se dezumflă. A 

Ascensorul ne-a dus într-un hol. În faţă aveam două uşi. 

— Aici veţi trăi, domnule Ferguson, zise Mazzo 
deschizând una dintre uşi. 

Aprinse lumina şi pătrunse într-o încăpere imensă şi atât 
de luxos mobilată, încât am rămas cu gura căscată, 
încremenit în prag. 

În acea încăpere se afla tot ce-şi putea dori un miliardar; 
un birou mare cu telefoane şi magnetofoane, fotolii adânci, 
două canapele enorme, un televizor, un bar mare şi bine 
dotat, un cămin enorm şi o mochetă groasă de culoare 
arămie. Pe pereţi se aflau picturi moderne. Am recunoscut 
nu mai puţin de patru lucrări ale lui Picasso. O fereastră 
mare, panoramică, de vreo cincisprezece metri şi câteva 
uşi din sticlă dădeau spre o terasă mare, plină de flori. 

— Aici veţi dormi, domnule Ferguson, zise Mazzo 
închizând uşa, zâmbind de uluiala mea. 

L-am urmat în altă încăpere la fel de mare: aceeaşi 
mochetă arămie, dulapuri încastrate, alt televizor şi un pat 
enorm, în care s-ar fi putut odihni în voie şase persoane. Şi 
aici am văzut pe pereţi pânze de artişti moderni. 

— Simpatic, nu? zise Mazzo. 

N-am putut decât să casc iar gura de admiraţie. Era 
culmea luxului. 

— Perfect. Să ne odihnim puţin. Mâine vei avea o zi 
încărcată. Baia e dincolo. 

Se apropie de unul dintre dulapuri şi scoase o pijama de 
mătase gri şi o pereche de papuci pe care le aruncă pe pat. 

— Pe mâine, zise el ieşind. 

Am zăbovit puţin, privind în jurul meu, apoi am auzit un 
declic. 

Mazzo mă încuiase. 


M-am trezit dintr-un vis erotic, în care alergam după 
Phebe, care era goală-puşcă. Tocmai o prinsesem din urmă 
când am simţit o mână grea pe braţ. 

Am deschis ochii şi l-am văzut pe Mazzo aplecat asupra 
mea. 

— Ah, ce păcat! am zis furios, ridicându-mă în capul 
oaselor. Era gata s-o prind! 

A râs, şi am auzit iar acel zgomot ciudat, ca de oftat. 

— Micul dejun, domnule Ferguson, şi pe urmă la treabă, 
mă anunţă el, în timp ce scotea din dulap un halat de casă. 
Grăbeşte-te! 

Bombănind, m-am dat jos cu greu din pat şi am intrat în 
sala de baie, am făcut un duş, m-am bărbierit, am îmbrăcat 
halatul de casă şi l-am găsit pe Mazzo aducând măsuţa pe 
rotile. M-am aşezat, în timp ce el turna cafeaua. 

— Aveţi toate hainele necesare, domnule Ferguson, după 

ce am terminat de mâncat. 

A deschis larg uşile dulapurilor. 

— Serveşte-te! 

M-am apropiat ca să inspectez conţinutul dulapurilor. 
Fusesem invitat într-o zi la una dintre cele mai mari vedete 
ale ecranului, care era un mare fanfaron. Cu o plăcere 
sadică, îmi arătase toată garderoba lui, iar eu fusesem 
bolnav de invidie. Erau însă nişte boarfe amărâte în 
comparaţie cu garderoba lui John Merrill Ferguson. Acolo se 
aflau vreo două sute de costume, teancuri de cămăşi, şiruri 
de pantofi şi aşa mai departe. 

— Inainte de a te îmbrăca, domnule Ferguson, puneţi 
masca, mă sfătui Mazzo. Ai spectacol. 

M-am dus în baie, mi-am pus masca şi mi-am completat 
deghizarea, după care m-am întors în dormitor. 

Mi-au trebuit vreo douăzeci de minute ca să aleg un 
costum crem, cu nişte dunguţe discrete de culoare 
albastră, care îmi venea perfect. In timp ce mă schimbam, 
mi-am amintit că Durant îmi spusese că va trebui să o 
întâlnesc pe soţia lui John Merrill Ferguson. 

— Cum arată nevasta lui Ferguson, Mazzo? am întrebat, 
în timp ce-mi legam la gât o cravată Cardin, de un albastru 
închis. 

A fluierat printre dinţi. 

— O să afli curând, domnule Ferguson, cum am aflat şi 
eu. Ai grijă. Acceptă un mic sfat din partea mea: ia-o uşurel. 
S-a uitat la mine, frecându-şi ţeasta rasă, şi a continuat: 

— Felul cum te porţi cu domnul Durant e perfect. Nu 
poate să facă mare lucru, aşa că trebuie să se obişnuiască 
cu asta. Dar ai mare grijă cu doamna Ferguson. Pentru ea, 
tu eşti Jerry Stevens. | s-a întâmplat să calce în picioare 
actori de mâna a doua. Chiar şi patronul se poartă cu ea 
prudent, iar domnul Durant se poartă de parcă i-ar fi frică 
de ea. La mine se uită de parcă aş fi un stârv de trei luni 
plin de viermi... aşa că ai grijă! 

Aceste informaţii m-au cam dezamăgit un moment, dar, 
aruncând o privire în oglindă, l-am văzut pe John Merrill 

Ferguson privindu-mă şi m-am liniştit pe loc. 

— Bine, Mazzo, voi umbla cu mănuşi. 

În salon s-a auzit o sonerie. Mazzo a răspuns la telefon. 

— Bine, domnule Durant. E gata, zise el. 

Am intrat în salon. 

— Vine doamna Ferguson, mă anunţă Mazzo. Ai grijă! 
Până acum te-ai descurcat bine, nu strica treaba. 

M-am simţit în aceeaşi stare ca în prima zi când am pus 
piciorul pe un platou de filmare. M-am aşezat la birou. Ca 
să fac ceva, am luat o agendă legată în piele şi am început 
să o răsfoiesc. Fiecare jumătate de oră a fiecărei zile era 
ocupată de nume necunoscute. Am continuat să răsfoiesc şi 
am ajuns la luna iunie: cu trei luni înainte. Ocuparea 
timpului începea să se rărească. Numai trei nume în iulie şi 
unul singur pentru august. Paginile lunii septembrie erau 
albe. 

N-am auzit uşa deschizându-se. Mă uitam la paginile din 
septembrie, când Mazzo tuşi uşor. Am ridicat capul. 

Doamna Ferguson stătea în picioare, lângă uşă, şi mă 
observa. 

Am simţit că, atâta timp cât voi trăi, îmi voi aminti de 
prima privire aruncată spre Loretta Merrill Ferguson. Există 
femei şi femei. În meseria mea, am văzut ce era mai bun şi 
mai rău: grase, slabe, drăguţe, frumoase, scorpii şi pretinse 
scorpii, mari staruri, starlete disperate, degenerate, 
însetate de sex, nimfomane şi... dar la ce bun să continuu? 
Le văzusem pe toate, dar nu mai întâlnisem vreodată o 
femeie ca doamna John Merrill Ferguson. 

Frumuseţea ei ar fi tăiat răsuflarea oricărui bărbat. Nu 
puteai să o descrii, doar puteai să spui că era înaltă, slabă, 
cu sâni generoşi şi picioare lungi; calităţi pe care le au cele 
mai multe dintre marile staruri, dar faţa ei mă fascina, 
încadrată de un păr pieptănat ă la Cleopatra, faţa ei avea 
nuanţa fildeşului vechi şi fiecare trăsătură era perfectă: 
nasul scurt, gura generoasă şi ochii mari şi violeţi. 

Era nu numai cea mai frumoasă femeie, ci şi cea mai 
senzuală femeie pe care o văzusem. 

Am simţit că mi se usucă gura şi inima a început să-mi 
bată cu putere. 

M-am simţit țintuit pe scaun, sorbind-o din privire. 

În acel moment a intrat Durant. 

— În picioare! a strigat el. 

M-am ridicat, privind mai departe la acea femeie 
fantastică. 

— Traversează încăperea! 

Am mers şontâc-şontăc prin salon, m-am întors şi am 
aşteptat, simțind că ea se uita la mine ca la un câine 
dresat. 

— Mi se pare acceptabil doamnă, îi sugeră Durant. 

— Fă-l să spună ceva! 

Avea o voce gravă, amenințătoare. Vorbea ca şi cum n-aş 
fi existat. 

— Spune ceva! se răsti iar Durant. 

Mi-am surprins imaginea în oglindă. Acolo se afla John 
Merrill Ferguson. John Merrill Ferguson, unul dintre oamenii 
cei mai puternici şi mai bogaţi din lume! Nimeni nu va 
îndrăzni să-i spună lui John Merrill Ferguson ce trebuie să 
facă! 

Am arătat uşa cu degetul. 

— Cară-te de-aici, Joe! am strigat. Şi tu la fel, Mazzo. 
Vreau să stau de vorbă cu soţia mea! 

CAPITOLUL IV 


Stăteam lângă birou, privind-o pe Loretta Merrill 
Ferguson. 

După izbucnirea mea, Durant, cu faţa roşie ca racul, 
începuse să răcnească, dar Loretta Merrill Ferguson îl 
făcuse să tacă cu un semn al mâinii. 

— leşiţi! exclamase ea, cu o voce şuierătoare ca o 
lovitură de bici. 

Durant şi Mazzo plecaseră amândoi, închizând uşa în 
urma lor ca şi cum ar fi fost din coajă de ou. 

Eram deci singuri. 

M-a studiat îndelung, apoi s-a îndreptat spre una dintre 
canapele şi s-a aşezat. 

— Scoate-ţi masca! Vreau să văd cum arăţi. 

M-am dus în baie şi mi-am scos cu grijă sprâncenele şi 
mustaţa, apoi am dat jos masca. Mi-am spălat faţa plină de 
sudoare şi m-am întors în salon. 

Stăteam lângă birou, în timp ce ea mă privea aşa cum un 
măcelar se uită la o coastă de vită, dar eram obişnuit să mă 
supun examinării agenţilor, regizorilor, cameramanilor, 
astfel încât nu eram impresionat. Am aşteptat, privind-o fix 
în ochi, iar privirea mea sigură a cam surprins-o, căci, după 
ce încercă să mă facă să mă uit în altă parte, ea fu aceea 
care îşi feri privirea. 

— Stai jos! zise ea cu aceeaşi voce şfichiuitoare. 

M-am dus înadins spre fereastră şi mi-am îndreptat 
privirea spre marea peluză imaculată, întorcându-i puţin 
spatele. 

— Am zis să stai jos! se răsti ea. 

— Ce locuinţă frumoasă aveţi, doamnă Ferguson, dar nu 
atât de frumoasă ca dumneavoastră. 

După care am luat pachetul de Chesterfield, am scos o 
ţigară şi am aprins-o. Nu m-am întors spre ea, ci am 
continuat să contemplu grădina, marea piscină şi pe cei trei 

grădinari chinezi care se ocupau de flori. 

— Când îţi spun să faci un lucru, trebuie să-mi dai 
ascultare! Stai jos! 

M-am întors spre ea şi i-am zâmbit. Mazzo mă prevenise 
în privinţa acestei femei. Eram hotărât să nu mă las 
dominat de ea. 

— Sunt plătit o mie de dolari pe zi ca să joc rolul soţului 
dumneavoastră, doamnă Ferguson. La acest preţ, am 
acceptat să cooperez, dar n-am să accept să primesc 
ordine de la nimeni, nici chiar de la cea mai frumoasă 
femeie pe care am văzut-o vreodată, care nu are politeţea 
să spună te rog! 

A rămas încremenită un lung moment, privindu-mă cu 
atenţie, apoi se destinse brusc şi deveni numai feminitate. 
Schimbarea era frapantă. Faţa ei dură şi arogantă s-a 
îmblânzit, ochii s-au luminat şi gura a schiţat un zâmbet. 

— În sfârşit, un bărbat! zise ea, adresându-se mai mult 
sieşi. 

Apoi bătu cu mâna canapeaua şi adăugă: 

— Te rog, vino să te aşezi aici. 

Eram eu un actoraş de mâna a doua, fără angajament, 
dar nu m-am lăsat înşelat de acea schimbare bruscă. 
Făcusem prea mult pe prostănacul cu individe infernale, ca 
apoi să fie numai zahăr şi miere. Aşteptasem ca prostul pe 
platou,  pândind buna dispoziție a vreunei vedete 
fascinante, care nu făcea mai multe parale decât o ştoarfă, 
întârziind filmările, în timp ce regizorul se străduia să o 
calmeze, iar pe mine mă mânca piciorul să-i trag un şut în 
fund! Femeile prea bogate, prea frumoase şi care se 
comportau ca nişte mahalagioaice erau chestiile cele mai 
tari în materie de necazuri! 

M-am apropiat de un scaun, aflat în faţa ei, şi m-am 
aşezat, evitând ostentativ să stau lângă ea. 

— Sunt la dispoziţia dumneavoastră, doamnă Ferguson. 

— Ai putea să fii, domnule Stevens, ai putea să fii, replică 
ea zâmbind. Aş putea să-l chem pe Mazzo ca să-ţi pocească 
faţa frumoasă. 

l-am zâmbit - zâmbetul pe care îl rezervam copiilor 
răsfăţaţi. 

— Chemaţi-l. Noi doi am stabilit deja diferenţa între 
bărbat şi puştan. L-am trimis o dată la podea. 

Se lăsă pe spate şi începu să râdă, îndreptându-şi sânii 
spre mine. Era un râs minunat, argintiu, atât de contagios, 
încât am râs şi eu. Am râs împreună. 

— Eşti extraordinar, zise ea. Ce descoperire! 

Altă schimbare de dispoziţie? Uneori aş fi vrut să nu ştiu 
atât de multe despre femei. De câte ori nu mă 
dezamăgiseră femeile? Dacă nu-şi atingeau scopul într-un 
fel, atunci încercau în alt fel, şi tot aşa. 

— Doamnă Ferguson, am zis, dacă aveţi să-mi daţi 
instrucţiuni, vă rog să mi le daţi, vă ascult. 

Zâmbetul i-a dispărut şi pe faţă i-a apărut o expresie 
circumspectă. 

— Eşti vădit ostil, zise ea, şi e lesne de înţeles. Soacra 
mea se crede un fel de dictator. Te asigur că nu a mea a 
fost ideea răpirii dumitale. 

Am avut sentimentul unui uşor triumf. Cel puţin era în 
defensivă. 

— Răpirea este un delict pedepsit de legea federală, dar 
să lăsăm asta, am zis. Sunt bine plătit, nu mă plâng. Am 
acceptat să joc rolul soţului dumneavoastră. Sunteţi 
satisfăcută de cum arăt, până acum? 

— Eşti perfect, mai puţin vocea. Poate că vei fi obligat să 
vorbeşti unor persoane la telefon. Ai putea să imiţi vocea 
soţului meu? 

— Nu pot să ştiu mai înainte de a fi auzit-o, am răspuns. 
Nu cred că mi-ar pune probleme. Nu demult am obţinut un 
contract la un local de noapte, unde făceam un număr de 
imitație a unor persoane cunoscute precum Lee Marvin, 
Richard Nixon, imitând chiar şi vocea sonoră a lui Sir 
Winston Churchill. 

Nu-şi lua ochii de la mine. 

— Eşti grozav! exclamă ea, şi tonul m-a convins că 
gândea ceea ce spunea. Am să caut o înregistrare a vocii 

soţului meu ca să o asculţi. 

Se ridică şi îmi zâmbi. 

— Când vei considera că eşti în stare să imiţi vocea 
soţului meu, ne vom revedea, domnule Stevens. 

— O simplă sugestie, am zis ridicându-mă. Nu ştiu cum îi 
spuneaţi soţului dumneavoastră, dar n-ar fi oare mai 
prudent să-mi spuneţi cum îi spuneţi lui? 

S-a uitat la mine şi privirea ei a devenit uşor vagă. 

— Îi spun John şi el îmi spune Etta. 

— Atunci, te voi aştepta, Etta, am zis. 

Având de-a face mult timp cu femeile, ştiam când o fată 
se lăsa sedusă, după vocea care devenea mai blândă, după 
o roşeaţă uşoară, după invitaţia din privire... Aveam în faţa 
mea toate aceste semne şi ştiam că era de ajuns să trec 
bariera care ne despărţea ca să o iau în braţe şi să mi se 
dea. Era o mare tentaţie, dar nu şi momentul. 

Aşa că am zâmbit şi m-am apropiat de fereastră. 

M-am uitat la grădină preţ de câteva minute, apoi m-am 
întors. 

Plecase. 

Am simţit nevoia să beau un păhărel. M-am dus la bar şi 
mi-am turnat un whisky dublu. Am luat paharul şi am stat 
jos. Mă simţeam puţin liniştit la gândul că Loretta Merrill 
Ferguson nu-mi va pune probleme. 

După o jumătate de oră, pe când încă mai reflectam la 
tot ce se întâmplase, a intrat Mazzo. 

— Te descurci bine, domnule Ferguson, zise el zâmbind. 
Am impresia că ai impresionat-o pe doamna Ferguson. 

Se apropie de birou, dădu jos husa unui magnetofon şi 
puse o bandă. 

— Mi-a spus că ai nevoie de asta. Una dintre benzile cu o 
convorbire de afaceri a patronului. Ce vrei la dejun? 
Bucătarul pregăteşte o supă de pasăre. [i-ar plăcea? 

— E perfect. 

M-am ridicat şi m-am apropiat de birou. 

— Ştii cum funcţionează? Apeşi pe butonul ăsta... 

— Ştiu. 

A dat din cap şi a plecat. 

M-am instalat la birou, am apăsat pe buton şi am ascultat 
vocea omului pe care îl încarnam. Era o voce clară în care 
se simţea un ton de autoritate. Dădea ordine agentului său 
de bursă. Nu m-a interesat să ascult ce spunea, ci mi-am 
concentrat atenţia asupra intonaţiei, a pauzelor şi a 
timbrului vocii. Am fost sigur că îl voi imita foarte bine. Am 
pus de patru ori banda. Apoi, pentru că mai rămăsese o 
bucată de bandă goală, am apăsat pe butonul de 
înregistrare şi, imitând vocea lui Ferguson, am dictat ordine 
de vânzare a unor obligaţiuni şi de cumpărare a unor titluri, 
aşa cum făcuse el, până la sfârşitul benzii. Am derulat 
banda şi am apăsat iar pe butonul de redare. M-am 
depărtat de birou, m-am îndreptat spre fereastră şi am 
ascultat. N-am reuşit să fixez locul unde începusem să 
înregistrez numele titlurilor şi obligaţiunilor inventate de 
mine. Când am apăsat pe butonul de oprire, Mazzo a intrat 
cu dejunul. 

— Miroase bine, Mazzo, am zis eu cu vocea lui Ferguson. 
Mi-e foame. 

A rămas cu gura căscată. 

— Vorbeşti exact ca patronul, zise el. 

— Asta se şi vrea. 

Am luat loc la masă şi, lângă farfurie, am văzut un nou 
cec pe numele meu. 

— Haide, Mazzo, am zis cu vocea mea, punând hârtia în 
buzunar, nu sta aşa ca un taur ametit. Mi-e foame. 


x 


Mi-am petrecut după-amiaza cu masca pe faţă, jucând 
tenis cu Mazzo. 

Existau patru terenuri, în spatele casei, ascunse de 
garduri înalte de vegetaţie. Mazzo juca asemenea unui 
profesionist şi am avut norocul să câştig două partide în trei 
seturi. Pe când luam de jos o minge, am ridicat fără să 

vreau ochii şi am zărit-o pe Loretta, care mă privea de la un 
balcon. l-am făcut un mic semn, dar nu mi-a răspuns. Când 
mi-am aruncat din nou o privirea, nu mai era. 

După terminarea partidei, ne-am întors în casă. 

— Dacă dăm peste majordom, zise Mazzo, mergi mai 
departe. Îl cheamă Jonas şi e destul de bătrân ca să-şi ia 
adio de la viaţă. 

Intrând în hol, am văzut un negru înalt, plin de 
demnitate, cu părul alb ca neaua, care se îndrepta spre 
marele salon. 

— Bună ziua, domnule Ferguson, zise el apropiindu-se. 
Pot să-mi permit să vă spun că revederea dumneavoastră 
îmi face o mare plăcere? 

l-am adresat un semn cu mâna şi m-am îndreptat spre 
scară. 

— E plăcut să te întorci acasă, Jonas, am zis, imitând 
vocea lui Ferguson. 

— Perfect, spuse Mazzo, când am ajuns în capătul de sus 
al scării. Te descurci foarte bine. 

M-a lăsat în apartamentul meu, unde mi-am scos masca 
şi am făcut iar un duş. Apoi, îmbrăcând un halat de baie 
scurt, m-am aşezat în patul acela enorm. Imi petreceam 
timpul în compania gândurilor. 

La şapte, pe când moţăiam, am auzit un zbârnâit. 
Zgomotul venea din salon. M-am dat jos din pat şi am văzut 
pâlpâind beculeţul roşu al interfonului de pe birou. Am 
apăsat pe buton. 

— Ce-i? am întrebat cu vocea lui Ferguson. Tu eşti, Etta? 
am continuat, presupunând că era Loretta. Aşteptam veşti 
de la tine. 

Am simţit o răsuflare reţinută brusc. 

— Minunat! zise ea. Diseară, la nouă, cinăm cu domul 
Durant în sufragerie. Să-ţi pui masca. Mazzo mi-a spus cum 
l-ai înşelat pe Jonas. O să fie marele test... John, zise ea 
înainte de a închide. 

Asta cerea un Martini măricel. M-am dus la bar, dar n-am 
găsit gheaţă. Am ezitat un moment, apoi m-am apropiat de 

interfon şi am citit ce scria sub un şir de butoane. Am 
apăsat pe cel sub care scria „Majordom”. Jonas a răspuns 
destul de repede. 

— N-am gheaţă, Jonas, am zis, prefăcându-mi vocea. 

— E în compartimentul de jos al barului, domnule. Vin 
imediat. 

M-am blestemat pentru stupiditatea mea. 

— Nu veni! Sunt ocupat. Mă descurc, am zis şi am închis. 

Uite ce se întâmplă când eşti prea sigur pe tine. Am 
deschis uşa compartimentului de sub şirul de sticle. 

Ce-o să creadă? Eram îngrijorat. 

În timp ce îmi pregăteam paharul, am auzit bătăi în uşă. 
M-am repezit la fereastră, cu mâinile asudate şi am strigat: 

— Intră! 

— Pot să vă servesc ceva de băut? a întrebat Jonas. 

Cu spatele întors la el, pentru că nu avem masca, am 
scuturat din cap. 

— Nu-i nevoie. Mulţumesc. Pleacă. Sunt ocupat. 

— Bine, domnule Ferguson. 

Am auzit uşa închizându-se. Am băut trei sferturi din 
martini, am pus paharul jos şi mi-am şters faţa cu batista. 
Am golit paharul şi mi-am turnat altul. 

Golisem deja trei pahare de Martini când, la câteva 
minute după opt, îşi făcu apariţia Mazzo. 

— Treabă importată, domnule Ferguson, zise el zâmbind. 

Se duse la dulapuri şi scoase un smoking, apoi o cămaşă 
albă cu jabou şi un papion negru. 

— E o cină în ţinută de gală. Pregăteşte-te! 

_ Am intrat în baie şi mi-am aplicat masca pe faţă. 
Incepusem să devin expert în materie. După deghizarea 
completă, m-am simţit plin de siguranţă, contemplând încă 
o dată faţa lui John Merril Ferguson. M-am dus în dormitor şi 
am îmbrăcat smokingul. 

— Jonas va servi masa, mă preveni Mazzo, în timp ce-mi 
puneam papionul. Va fi ajutat de două femei. Nicio 
problemă în privinţa lor, că sunt idioate. Jonas e pe 
jumătate orb. Sunt însă două lucruri pe care nu trebuie să 

le uiţi: patronul nu mănâncă mult. Nu te îmbuiba. Şi 
patronul nu vorbeşte mult, aşa că să-ţi ţii gura. Ai înţeles? 

— Bineînţeles, am zis. 

— Altceva. Patronul nu bea şi nu fumează. Ai grijă! 

— Ce om o mai fi şi ăsta? am zis. Ce face în timpul liber? 

Mazzo îmi făcu ştrengăreşte cu ochiul. 

— Stă cu doamna Ferguson, răspunse el. 

Da, era Loretta. Era destul să mă gândesc la ea ca să-mi 
simt sângele iuţindu-se: era frumuseţea cea mai fatală şi 
mai atrăgătoare pe care o întâlnisem până atunci. 

Cu câteva minute înainte de nouă, Mazzo m-a însoţit pe 
scară până la sufragerie, destul de mare cât să 
adăpostească lejer vreo sută de meseni. 

Loretta, minunată într-o rochie de seară purpurie, cu 
decolteu adânc, cu gâtul şi pieptul plin de diamante, stătea 
într-un fotoliu. Durant, în smoking, stătea lângă cămin, 
fumând o havană. Jonas se plimba de colo-colo. 

În mijlocul încăperii era pregătită masa. 

Imediat ce mă văzu sosind, Loretta se ridică şi se apropie 
de mine, oferindu-mi obrazul. | l-am atins uşor cu buzele, 
trăgând pe nas parfumul ei subtil. 

— Sper că în seara asta ai poftă de mâncare, John. 
Bucătarul a pregătit un nou fel de mâncare. 

Amintindu-mi de recomandările lui Mazzo, am dat din 
umeri cu lehamite. 

— O să te forţez să mănânci, a insistat Loretta zâmbind. 

Ştiind că aceste cuvinte erau pronunţate pentru Jonas, 
am dat încă o dată din umeri. 

Ne-am aşezat la masă şi în faţa mea a fost pusă o cremă 
de langustă. _ 

Sucul gastric s-a pus imediat în acţiune. In acel moment, 
l-am auzit pe Mazzo, aflat în spatele meu, tuşind uşor. 

— N-aş putea mânca asta, am zis, fără tragere de inimă, 
trăgând cu ochiul la cremă. 

Ca şi cum s-ar fi aşteptat la această reacţie, Jonas a luat 
imediat farfuria şi a înlocuit crema cu o salată. 

Am frunzărit prin salată, în timp ce mă uitam plin de 

invidie la Loretta şi Durant, care îşi savurau crema de 
langustă. 

Loretta se deda unei flecăreli care nu cerea nicio 
participare din partea mea. Durant zicea, din când în când, 
câte ceva despre afaceri, în timp ce eu dădeam din cap, ca 
să arăt că ascultam ce spuneau. 

Apoi mi s-a servit un fel de mâncare care mirosea al 
naibii de bine. Am aruncat o privire: pui cu trufe într-un sos 
cremos. 

— O bucăţică, domnule Ferguson, mă încurajă Jonas, cu 
tonul unei mame care îşi îndeamnă copilul capricios. 

O bucăţică? 

Pe toţi dracii! Puteam să înghit totul! 

— Pare bun, am zis, conştient că Mazzo începu iar să 
tuşească uşor. 

l-am zis în gând să se ducă la dracu şi am adăugat: 

— Da, cred că voi putea gusta puţin. 

Jonas a pus o bucăţică de carne în farfuria mea. 

— Haide, Jonas, nu fi zgârcit! 

Am simţit că Loretta şi Durant se uitau ţintă la mine, în 
timp ce Mazzo tuşea ca unul ieşit din saună. 

Jonas, cu un zâmbet radios, puse încă o bucată de pui în 
farfuria mea. 

— Destul, Jonas, după ce am văzut că mi-a umplut 
farfuria. 

Jonas i-a servit apoi pe Loretta şi pe Durant, amândoi 
încremeniţi într-o tăcere rece. 

Între două  înghiţituri, le-am servit un argument 
convingător. 

— S-ar părea că pastilele alea noi, i-am spus Lorettei, mi- 
au făcut poftă de mâncare. 

— Îmi pare bine, răspunse Loretta, zâmbind forţat. 

— Felicitările mele bucătarului, Jonas, am zis, în timp ce 
mă îndopam. Uimitor ce pot să facă medicamentele astea 
moderne! am adăugat, întorcându-mă spre Durant. 

— Aşa e, îngână Durant. 

Mă durea drept în cot. Am golit farfuria. Durant şi Loretta 

puseseră furculiţa jos. Jonas se apropie de mine. 

— Incă puţin de tot, domnule Ferguson? 

Mazzo fu cuprins de un nou acces de tuse pe care am 
refuzat să-l aud. 

— De ce nu? am răspuns. E excelent. 

La sfârşit, după ce am devorat două porţii de tartă cu 
mere - pe care Durant, fulgerându-mă cu privirea, şi 
Loretta, cu un zâmbet crispat, o refuzaseră -, ne-am sculat 
de la masă. 

Durant a intrat în salon. 

Relaxat şi sătul, am însoţit-o pe Loretta până la uşa 
salonului unde m-am oprit. Am văzut că Durant aprindea un 
trabuc şi se instala într-un fotoliu. 

Nu aveam deloc intenţia să-mi petrec restul serii în 
compania lui. 

— Cred că mă voi duce la culcare, am spus privind-o în 
ochi. 

Ea zâmbi. 

— Te-ai descurcat foarte bine, John. Somn uşor. 

Şi a trecut prin faţa mea intrând în salon. 

Cu Mazzo în spatele meu, m-am întors în apartament. 

— Ascultă, amice, zise Mazzo, imediat ce închise uşa. Ţi- 
am spus... 

— Cui dracu crezi că vorbeşti? m-am răstit indignat, 
apropiindu-mă de el. Taci din gură! Şi cară-te de-aici! 

Şi am intrat în dormitor, călcând apăsat, după care am 
trântit uşa în urma mea. Am aşteptat să văd dacă voia să 
facă scandal, dar s-a abținut. După câteva momente, m-am 
dus în baie şi am scos masca, am făcut un duş, mi-am pus 
pijamaua şi m-am urcat în pat. 

Am stins toate lămpile cu excepţia micii veioze de la 
capul patului, după care m-am tolănit şi am început să mă 
gândesc la ziua care trecuse. 

Mi se părea că ziua se scursese în mod satisfăcător. 
Susţinusem un test în faţa lui Jonas, şi ăsta era un lucru 
important. Acum aveam patru mii de dolari în bancă. Nu mă 
lăsam manevrat de Mazzo aşa cum voia el. Ba chiar 

obţinusem şi un avantaj faţă de Durant. Da, ziua fusese 
satisfăcătoare. 

Am închis ochii şi mi-am îndreptat gândurile spre Loretta. 
Încă mă mai gândeam la ea când am aţipit. Am dormit 
câteva ore şi m-am trezit. 

Dormitorul era cufundat în întuneric. 

Am simţit căldura unui corp lipit de corpul meu. Nişte 
degete mă mângâiau cu multă blândeţe. 

Doar pe jumătate treaz, am pipăit în jurul meu, m-am 
rostogolit şi i-am lăsat mâna să mă ghideze. 


x 


— Nu, nu te mişca. Stai liniştit! 

Îmi şoptea la ureche, cu faţa lipită de faţa mea. Am vrut 
s-o uşurez de greutatea mea, ridicându-mă pe coate. 

— Nu, nu face asta. Striveşte-mă, zise ea suspinând, ca 
să mă las peste ea. Simţindu-mă epuizat, am căzut într-un 
somn erotic. 

Mai târziu, cu mult mai târziu, pe când prima geană a 
zorilor pătrundea prin jaluzele, m-am trezit. Întinsă lângă 
mine, o zăream în lumina nesigură, trează; mă privea, ca să 
mă întâmpine cu un zâmbet discret pe buze la trezirea mea 
dintr-un somn odihnitor. 

— Bună, Jerry, zise ea. 

Am cuprins-o cu braţele şi am tras-o spre mine. 

Am făcut dragoste, lent, nemaipomenit, după care am 
adormit din nou. 

Când am deschis ochii, soarele strălucea puternic prin 
jaluzele. 

Ea vorbea cu Jonas, care intra împingând măsuţa cu 
rotile. Purta un capot turcoaz şi coafura ei gen Cleopatra 
era impecabilă. 

În timp ce o observam, cu capul pe jumătate ascuns de 
cearşaf, mi se părea femeia cea mai minunată de pe lume. 

Jonas turnă cafeaua, fără să se uite în direcţia mea, după 

care se înclină şi ieşi. 

M-am rostogolit pe o parte ca să cobor din pat. 

Acum stătea lângă măsuţă, bându-şi cafeaua cu 
înghiţituri mici, şi mi-a zâmbit când m-a văzut venind spre 
ea. 

— Ai dormit bine, Jerry? 

M-am aşezat, am sorbit din cafea, apoi am aprins o 
ţigară. 

— O femeie fantastică, o femeie excepţională... 

A început să râdă. 

— John nu s-ar gândi niciodată să spună aşa ceva, dar 
John nu e deloc un îndrăgostit romantic. 

Am privit-o în ochi. 

— Unde e soţul tău? 

— Da. E timpul să afli. Dă-mi o ţigară! 

Am aprins ţigara şi i-am dat-o. 

— Jerry, zise ea după o lungă tăcere, e o situaţie foarte 
dificilă şi complicată. Nu este nevoie să-ţi explic cine e soţul 
meu şi care e condiţia lui. 

— Da, e inutil. 

— Tot ce-am să-ţi spun e strict confidenţial, continuă ea, 
privindu-mă direct în ochi. Ai înţeles? 

— Bineînţeles. 

— John suferă de o boală mintală misterioasă şi 
incurabilă. E bolnav de doi ani. Această boală începe cu 
pierderea memoriei, confuzie în idei şi inactivitate. Boala 
progresează lent. Primele semne se făcuseră deja simţite în 
momentul când l-am întâlnit. Am crezut că era preocupat 
de afaceri şi, când petreceam seara împreună, îi suportam 
tăcerile, crezând că se gândea la planuri noi. In urmă cu 
şase luni, starea lui a început să se agraveze cu rapiditate. 
Cu mult timp înaintea mea, mama sa bănuise deja 
simptoamele unei boli mintale. Am găsit la Viena un 
specialist discret. După ce l-a examinat pe John, i-a spus 
mamei sale şi mie că peste câteva luni va ajunge un fel de 
legumă şi că nu există nicio speranţă de vindecare. 

— Nasol, am zis. Aproape incredibil. 

— Da, dar există complicaţii. Boala lui trebuie neapărat 
să fie ţinută în secret. De aceea ai fost angajat ca să joci 
rolul lui şi să ne laşi timp să reconstruim imperiul Ferguson. 
John a construit un imperiu fantastic. Durant a fost şi încă 
mai este braţul drept al lui John, dar Durant nu cunoaşte un 
număr mare de secrete şi de afaceri importante negociate 
de John. Acum când John nu mai poate să facă nimic singur, 
Durant se străduieşte să adune bucăţile răspândite ale 
acestui puzzle care formează imperiul lui John, şi îşi dă 
seama că, fără John la conducere, fără semnătura lui pe 
diferite documente, imperiul ameninţă să se năruiască. 

Eram numai urechi şi nu-mi luam ochii de la ea. 

— De ce s-ar prăbuşi? 

— John a conceput totul în dimensiuni prea mari. A 
împrumutat sume imense de la bănci şi de la companii de 
asigurări. Reputația lui e atât de mare, încât numele lui e la 
fel de preţios ca aurul, dar dacă s-ar afla că e bolnav, 
creditorii şi-ar retrage fondurile avansate. Există o serie de 
contracte mari care trebuie să se încheie într-o lună. 
Semnătura lui John este indispensabilă. După încheierea 
contractelor, am putea lăsa să se afle, treptat, vestea bolii 
lui John şi, în cele din urmă, să anunţăm că nu se mai află la 
conducerea companiei. În acel moment, Durant va fi 
instalat deja un consiliu de administraţie în care va lua locul 
lui John, iar imperiul Ferguson va putea să-şi continue 
destinul prosper. 

— Asta e bine pentru Durant, am zis, foarte atent la tot 
ce-mi spunea. 

— Da, răspunse ea, privindu-mă. Faci dragoste 
extraordinar, John. 

— Şi tu, am asigurat-o eu, surprins de această schimbare 
bruscă a subiectului. 

— Te-am observat. Te mişti grozav de bine în pielea unui 
miliardar. Cred că există momente în care chiar te crezi 
John Merrill Ferguson. 

Am schiţat un zâmbet. 

— Noi, actorii, ne lăsăm deseori luaţi de val. 

S-a uitat la mine cu atenţie. 

— Deghizarea e perfectă, la fel şi vocea. Ai putea să fii 
John. 

— Nu sunt. 

— Am spus că ai; putea. 

M-am uitat la ea. A urmat o tăcere lungă. 

— Da, aş putea, am zis, în timp ce privirile noastre se 
întâlneau din nou. Dar e un lucru pe care trebuie să-l ştiu. 
Unde e soţul tău? 

— În aripa stângă. Are apartamentul său privat. E 
vegheat de o infirmieră. E bine plătită şi demnă de toată 
încrederea. 

M-am gândit la Larry Edwards şi la Charles Duvine. M-am 
întrebat dacă nu cumva infirmiera va fi şi ea victima unui 
accident mortal, când va veni timpul să se afle de boala 
mintală a lui Ferguson. 

Femeia aceea frumoasă şi senzuală aşezată în faţa mea, 
care îmi dezvăluia secrete, nu-mi inspira deloc încredere. 
Aveam sentimentul instinctiv că, după ce voi fi făcut ce se 
aştepta de la mine, voi fi şi eu asasinat. 

Loretta a aruncat o privire la ceasul de deasupra 
căminului. 

— Trebuie să plec. În dimineaţa asta te vei duce cu 
Durant la birou. 

S-a ridicat zâmbind, a ocolit măsuţa în timp ce mă 
sculam în picioare, şi s-a apropiat de mine. Am luat-o în 
braţe. 

— Vrei să mai vin la noapte? 

Sărutarea ei era ispita însăşi. 

— Bineînţeles. Mazzo ştie ce se întâmplă? 

— Nu te mai gândi la el, răspunse ea depărtându-se de 
mine. Nu uita, Jerry, că ai putea să fii John! 

Apoi îmi întoarse spatele şi mă părăsi. Am respirat adânc. 
Ai putea să fii John. Ce voia să spună? Punea ceva la cale. 
Dar ce? Aveam timp şi aveam nevoie de toate informaţiile 
pe care le puteam obţine de la ea. Eram convins că dansam 
pe muchie de cuţit şi riscam moartea. Acum ştiam că 

Ferguson era cu o infirmieră în aripa stângă a acelei case 
enorme şi că se transforma rapid în legumă. Aflasem că 
acea putere formidabilă era clădită pe bani împrumutaţi şi 
că cea mai mică scurgere de informaţii despre maladia lui 
mintală putea să provoace prăbuşirea imperiului. 

În acel moment a intrat Mazzo. 

— Azi mergem la birou, domnule Ferguson, mă anunţă el. 
Du-te să-ţi pui masca! 

După douăzeci de minute, în costum de culoare închisă, 
cu masca, ochelarii negri şi pălăria pe cap, am coborât 
scara în urma lui Mazzo până la Rolls. 

Durant, aşezat în maşină, citea documente. M-am aşezat 
alături de el. 

Mazzo s-a instalat alături de şoferul japonez. 

— In exteriorul building-ului aşteaptă totdeauna ziariştii, 
îmi explică Durant, care îşi punea hârtiile în servietă. Când 
cobori din maşină, vei merge împreună cu Mazzo. Gărzile 
de corp vor ţine presa la distanţă. Vei avea documente de 
semnat. Noua ta secretară se numeşte Sonia Malcolm. Nu l- 
a văzut niciodată pe domnul Ferguson. Nu vor fi probleme. 
Nu vei da ochii cu niciun alt angajat. 

— Foarte bine, Joe. 

S-a luat de mine. 

— Ţi-am spus să-mi zici domnul Durant când suntem 
singuri! protestă el. 

Foarte sigur pe mine în spatele măştii, am zâmbit şi i-am 
răspuns: 

— Nu-mi vorbi pe tonul ăsta, Joe. Sunt patronul tău... nu 
uita! 

— la ascultă! zise el cu o voce sugrumată de furie, parcă 
gata să facă un atac. Cabotin de mâna a treia... 

l-am retezat vorba. 

— Lasă vorba, gură bogată! i-am zis cu vocea lui 
Ferguson. Tu ai să mă asculţi pe mine! Mă aşteaptă presa. 
E destul să-mi scot masca ca să te bag în rahat! Aşa că nu 
mă mai călca pe bătături, că altfel te calc şi eu pe tine! 

Se uită la mine aşa cum probabil că s-a uitat 

Frankenstein la monstrul pe care îl crease. Deschise şi 
închise gura, dar nu pronunţă niciun cuvânt. Ne-am 
înfruntat privindu-ne în ochi, după care a întors capul şi s-a 
uitat pe geamul maşinii. 

La naiba! Eram tare mulţumit de mine! 

Nu uita, Jerry, că ai putea să fii John. 

Ei bine, cel puţin mă străduiam! 


x 


A fost o dimineaţă nemaipomenită. Jucam rolul unui 
miliardar şi asta mă încânta la nebunie. 

Mai întâi, la uşa Corporaţiei Ferguson Electronics & Oil 
aşteptau patru fotoreporteri, dar au fost respinşi de cinci 
gărzi de corp când am intrat în holul mare. Durant, cu aerul 
unui demon, Mazzo şi eu am urcat într-un ascensor luxos. 
Am fost duşi până la etajul douăzeci şi patru. 

Cabinetul de lucru al lui John Merrill Ferguson părea a fi 
fost transportat în întregime de pe un platou de filmare: 
vast, somptuos, ferestre panoramice dezvăluind portul şi 
plaja, birou imens şi aşa mai departe. 

Ascensorul ne-a dus direct în această încăpere. Durant s- 
a apropiat de birou. 

— Stai jos aici! Ai multe documente de semnat, zise el, 
după ce-şi recăpătase sângele-rece. Ar fi bine să faci 
câteva încercări înainte de a semna pe curat. E vorba de 
documente importante. 

l-am dat pălăria lui Mazzo, m-am îndreptat spre fotoliul 
directorial şi m-am aşezat. Biroul era destul de mare ca să 
joc pe el biliard. 

— Lasă storul, i-am ordonat lui Mazzo. 

După ce lumina din cameră se reduse, dădu din cap şi 
ieşi. 

A urmat o lungă tăcere, în timp ce exersam semnătura 
lui Ferguson pe un carneţel. După care, considerându-mă 
satisfăcut, am aruncat filele rupte în coşul de gunoi şi am 

luat o ţigară dintr-o cutie din aur. 

— Patronul nu fumează, a intervenit Mazzo. 

— Noua secretară nu ştie asta. Mai scuteşte-mă, Mazzo! 

S-au auzit bătăi în uşă şi a intrat o femeie tânără, 
aducând un teanc de dosare. 

— Bună ziua, domnule Ferguson, zise ea, apropiindu-se 
de birou. Vreţi să semnaţi aici, vă rog? 

M-am făcut comod în fotoliu şi am privit-o. 

Era o tipă grozavă: înaltă, bine făcută, păr brun-roşcat, 
faţă plăcută dacă nu frumoasă şi ochi verzi. Purta o rochie 
de un albastru pal, cu manşete şi guler albe. 

— Eşti cu siguranţă domnişoara Malcolm? am zis. 

— Da, domnule Ferguson, a răspuns ea privindu-mă în 
faţă. 

— Sper că-ţi place aici, domnişoară Malcolm. 

— Da, mulţumesc. 

A pus dosarele pe birou. 

A intrat Durant. 

— Bine, domnişoară Malcolm, zise el. Bate te rog la 
maşină acest contract! 

— Bine, domnule. 

M-am uitat după ea pe când traversa încăperea. l-am 
apreciat mersul grațios, şoldurile mici şi spatele drept. 

— Arată-mi semnătura, a zis Durant după ce secretara a 
închis uşa. 

Am făcut semnătura lui Ferguson şi am împins carneţelul 
spre el. A studiat-o şi a dat din cap. 

— Semnează toate scrisorile şi hârtiile astea, zise el 
arătând spre biblioraft. Stai lângă el, i-a ordonat apoi lui 
Mazzo. Nu trebuie să citească niciunul dintre documentele 
pe care le semnează. S-a înţeles? 

— Sigur că da, domnule Durant, a răspuns Mazzo, care a 
tras un scaun şi s-a aşezat lângă mine. 

— Ai grijă cum semnezi, a continuat Durant. Nu te grăbi 
şi evită orice neglijenţă. 

— OK, Joe, am zis, întinzând mâna spre primul dosar. 

— Lasă că ţi le dau eu, zise Mazzo. 

Luă o foaie de hârtie dintr-un sertar, apoi deschise un 
dosar din care scoase o scrisoare. Puse foaia peste textul 
scrisorii. 

— Semnează aici, domnule Ferguson. 

Durant a urmărit un moment operaţiunea, apoi a plecat. 

Semnarea documentelor a durat două ore, întreruptă de 
pauze lungi ca să fumez o ţigară şi să-mi odihnesc mâna. 
Cred că am semnat peste o sută de scrisori şi vreo cincizeci 
de documente oficiale. La sfârşit, Mazzo a apăsat pe un 
buton al interfonului. 

— Veniţi să luaţi bibliorafturile, vă rog, a zis el. 

Domnişoara Malcolm a intrat şi a luat dosarele. 

— Doriţi o cafea, domnule Ferguson? întrebă, ea, 
oprindu-se cât să-mi adreseze un zâmbet. 

— Bucuros, am răspuns. Mulţumesc. 

— Patronul nu bea cafea, zise Mazzo cu un ton 
dezaprobator, după plecarea secretarei. 

— Da', mai taci odată! am zis. E nouă aici, ca şi mine. 

Mazzo dădu din umeri şi s-a aşezat departe de birou, 
frecându-şi ţeasta rasă cu un aer exasperat. 

Am examinat toate chestiile aşezate pe birou şi tabloul 
cu butoane. Habar n-aveam ce puteai să faci cu ele, dar mă 
intrigau. 

Domnişoara Malcolm mi-a adus cafeaua. 

— Neagră sau cu lapte, domnule Ferguson? 

— Neagră, te rog, şi fără zahăr. 

Am privit-o turnând cafeaua. Cu cât o vedeam mai mult, 
cu atât îmi plăcea mai mult. Am încercat să-i ghicesc 
vârsta: treizeci-treizeci şi cinci de ani. M-am uitat la mâinile 
ei şi n-am văzut nicio verighetă. 

Secretara puse ceaşca în faţa mea. 

— Mai doriţi şi altceva, domnule Ferguson? 

l-am zâmbit. Mi-ar fi plăcut s-o invit să stea jos şi să-i 
spun să-mi vorbească despre ea, dar cu Mazzo de faţă, care 
se tot foia, chiar că nu era momentul. 

— Nu, mulţumesc. 

A plecat. 

După ce am terminat de băut cafeaua, a intrat şi Durant. 

— Acum vei da un telefon, zise el. Uite ce-ai să spui. Asta 
şi nimic altceva. Înţelegi? Evident, vei imita vocea domnului 
Ferguson. 

— Bineînţeles, Joe. 

— Fă-mi legătura cu domnul Walter Bern, zise el după ce 
ridică receptorul. 

Aşteptă, apoi îmi întinse receptorul şi ridică receptorul 
altui aparat telefonic. 

— Aici Ferguson, am zis, citind notițele primite de la 
Durant. Ce mai faci, Wally? 

— Dumnezeule mare, John! De două zile tot încerc să te 
prind la telefon! zise o voce gravă, puţin gâfâită. John! 
Oamenii mei încep să se agite în legătură cu împrumutul 
nostru. Nu mă slăbesc nicio clipă. Spun că n-ar fi trebuit să 
dau o astfel de sumă. Dumnezeule! Treizeci de milioane de 
dolari! Ascultă, John, îmi pare rău, dar sunt foarte nervoși! 

— Adresează-te lui Joe, am răspuns eu, citind mai 
departe după notițe. El se ocupă de împrumuturi, dar tu 
ştii, Wally, că nu există niciun motiv de îngrijorare. Dacă 
oamenii tăi vor să piardă cincisprezece la sută din treizeci 
de milioane, mă voi adresa altcuiva. 

Şi, conformându-mă notei, am închis. 

Durant dădu din cap satisfăcut. 

— A fost bine, zise el. Acum te poţi întoarce la reşedinţă. 

Astfel, cu Mazzo lângă mine şi cinci gărzi de corp 
respingând fotoreporterii, am urcat în Rolls şi am fost dus 
înapoi la locuinţa lui Ferguson. 

Dimineaţă interesantă. Făcusem cunoştinţă cu Sonia 
Malcolm. În timp ce şoferul japonez ne conducea pe 
bulevarde, eu mă gândeam la această femeie. Pentru prima 
dată în viaţă, aveam impresia unei ciudate înrudiri: nicio 
asemănare cu celelalte femei pe care le întâlnisem. Avea 
ceva care mă atrăgea. Pe urmă, aflasem că societatea lui 
Ferguson împrumutase treizeci de milioane de dolari şi că 
cei care dăduseră banii erau îngrijoraţi. Stând la acel birou 
mare şi privind cabinetul de lucru luxos, simţisem izul 

puterii. Îi arătasem lui Durant cum trebuie să se poarte. Da, 
o dimineaţă interesantă! 

M-am gândit la omul închis cu o infirmieră, care se 
îndrepta cu repeziciune spre starea de legumă. 

Jerry, ai putea să fii John. 

Da, mi-am zis, în timp ce maşina se oprea în faţa porții 
reşedinţei, joacă bine şi ai putea să fii John Merrill Ferguson. 

CAPITOLUL V 


Stăteam întinşi unul lângă altul în patul mare. Ceasul de 
pe noptieră arăta trei şi un sfert. Mica lampă de deasupra 
patului desena umbre vagi. Îi distingeam corpul gol, un 
corp care nu ar fi putut să fie mai perfect sculptat. 

Intrase fără zgomot în dormitor în urmă cu treizeci de 
minute. O posedasem cu furie, dar asta nu era dragoste, ci 
pură bestialitate. Era irezistibilă, dar un gând nu-mi dădea 
pace şi mă avertiza să nu am încredere în ea. 

Timpul trecea. Nemişcaţi, am păstrat tăcerea până când 
răsuflarea ne-a devenit normală. Am întins mâna după o 
ţigară. 

— Vrei să fumezi? 

— Da. 

Am aprins două ţigări şi i-am dat una. Mă întrebam când 
va pleca. Îmi era somn după împreunarea aceea violentă. 

— Faci dragoste nemaipomenit de bine, Jerry. 

— Şi tu la fel. 

Dialogul ăsta banal avea tendinţa să se eternizeze! 

— Durant e foarte mulţumit de tine, zise ea după o 
tăcere lungă. Spune că te-ai descurcat admirabil cu 
telefonul acela. 

De ce nu pleca odată? 

— Lui John îi este rău, mult mai rău, continuă ea. Am fost 
la el astăzi. Nu m-a recunoscut. 

— E îngrozitor. 

— Da. 

Făcu o pauză apoi adăugă: 

— Trebuie să ştii ce să crezi despre mama lui. 

Am ciulit urechea. 

— Ai întâlnit-o. Ea a organizat răpirea. Ştii că femeia asta 
e nemiloasă şi periculoasă. 

Ştiam? Poate că da. Îmi aminteam de laudele ei mieroase 
aduse talentului meu, cum mă drogase şi cum fusesem 

complet tras pe sfoară. 

— E un adevărat personaj, am zis. 

— Nu se gândeşte decât la bani. Nu e interesată de fiul ei 
decât datorită averii sale. Locuieşte la San Francisco. Nu 
vine niciodată să-l vadă. Telefonează zilnic ca să afle veşti, 
nu dacă se simte mai bine. Vrea să ştie când va muri. După 
ce va muri, ea va deveni preşedintele corporației şi ei îi va 
rămâne averea lui personală. Banul e zeul ei, de aceea 
aşteaptă cu nerăbdare moartea fiului ei. 

Acum nu-mi mai ardea de somn. 

— Eşti nevasta lui, am zis. Mama lui nu poate să 
moştenească decât bunuri lăsate de el prin testament. Nu 
poate să-i lase totul. In calitate de soţie, eşti protejată în 
această privinţă. 

Se depărtă de mine, rostogolindu-se pe o parte, ca să 
stingă ţigara. Avea un spate splendid. Era o manevră 
senzuală care nu mi-a scăpat, şi am devenit şi mai vigilent. 

— Există două probleme majore, zise ea revenind pe 
spate. John nu a făcut niciun testament. 

Am reflectat îndelung la asta. Era greu de crezut că un 
bărbat ca John Merrill Ferguson nu-şi făcuse testamentul, 
totuşi există oameni destul de aroganţi ca să nu creadă că 
într-o zi vor dispărea de pe faţa pământului. 

— In calitate de soţie, eşti protejată, am repetat. Asta ar 
impune o acţiune în justiţie, dar avocaţii tăi vor şti să se 
descurce. Oricum, acum e prea târziu? Nu-l poţi convinge 
să facă un testament? 

— Nicio speranţă! Nici măcar nu mă mai recunoaşte. Stă 
nemişcat şi se uită în gol. 

A pus mâinile pe piept şi a închis ochii. 

— Pot să am încredere în tine, Jerry? Suntem amanti. 
Amanţii ar trebui să aibă încredere unul în celălalt. 

Unde mai auzisem fraza asta uzată? Intr-o porcărie de 
film în care jucasem? 

— Dacă doreşti ca tot ce-mi vei spune să fie confidenţial, 
va fi confidenţial, am asigurat-o eu cu prudenţă. 

— Mulţumesc, Jerry. Eşti singurul căruia pot să-i spun şi 

singurul în care pot să am încredere. 

— Care e deci a doua problemă? 

— Nu sunt soţia lui. 

Asta m-a şocat. 

— Ce tot spui? 

M-am ridicat din pat, am îmbrăcat halatul scurt şi am 
aprins una dintre lămpi. M-am uitat la ea cum stătea întinsă 
pe pat, ca pe o pagină dublă din Playboy. 

— Nu eşti soţia lui? 

— Nu sunt. Stai lângă mine, Jerry, să-ţi povestesc totul. 

Fiind vorba de ceva ce trebuia să ştiu, m-am aşezat lângă 
ea pe pat şi am lăsat-o să mă ia de mână. 

— Ce, nu e căsătorit? 

= Nu. 

Işi plimbă degetele pe braţul meu. De ce m-am gândit la 
nişte picioare de păianjen? 

— Ne-am întâlnit acum doi ani. Era la Las Vegas ca să 
discute o afacere. Avea nevoie de o femeie. Mazzo a venit 
la mine. Lucram în show business. M-a angajat. Cine ar fi 
refuzat să se culce cu bărbatul cel mai bogat din lume? Ca 
amant, John nu a fost niciodată la înălţimea ta, Jerry, dar m- 
am îndrăgostit de el şi el de mine. Mi-a propus să ne 
căsătorim. Era sincer, dar era atât de ocupat, încât nu a 
găsit timp să organizeze căsătoria pe care o dorea. După 
care s-au făcut simţite simptomele bolii. Imi repeta mereu 
că, după încheierea afacerii, ne vom căsători şi vom pleca 
în croazieră în jurul lumii. M-a adus aici. A anunţat pe toată 
lumea, pe mama lui, pe Durant, personalul că eram soţia lui 
şi că ne-am căsătorit în secret. Eram şi sunt acceptată ca 
soţia lui. Îl rugam, ba chiar îl imploram întruna să 
legitimeze legătura noastră, dar, deja prea bolnav, s-a 
limitat doar la promisiuni. Aşa că, Jerry, continuă ea 
privindu-mă în ochi, dacă moare, viaţa mea, aşa cum este 
ea astăzi, va lua sfârşit. Mama lui mă urăşte. Bănuieşte că 
nu suntem căsătoriţi. E o bătrână cupidă, rea, iar în ziua în 
care John va muri, va putea foarte uşor să dovedească că 
nu era căsătorit cu mine. 

Se întinse, privind în tavan. Apoi continuă: 

— Tot luxul ăsta, toţi banii ăştia îmi vor scăpa printre 
degete. Nu ştiu ce se va alege de mine. Asta e, Jerry, 
încheie ea, întorcându-şi privirea spre mine. Şi acum îţi cer 
să mă ajuţi. 

M-am ridicat în picioare şi am început să mă plimb prin 
dormitor. Voiam să scap de degetele ei mângâietoare. 

Beculeţe roşii se aprindeau insistent în capul meu. M-am 
gândit la Larry Edwards. Loretta îi spusese şi lui ce-mi 
povestise mie? Refuzase s-o ajute? Asta îi adusese 
moartea? 

Am simţit o sudoare rece. Eram prizonier în acel palat! 
Văzusem gărzile de corp patrulând prin parc. 

— Să te ajut? am zis, străduindu-mă să am o voce fermă. 
Cum aş putea să te ajut? Am fost angajat ca să joc rolul lui 
Ferguson... Asta şi fac. Numai pentru asta sunt plătit. 

Se dădu jos din pat şi luă capotul aruncat pe podea. Se 
îmbrăcă fără grabă. 

— Suntem amanți, Jerry. Asta nu înseamnă nimic pentru 
tine? mă întrebă ea, privindu-mă în ochi. 

Faţa ei ar fi putut să fie cizelată în marmură. 

Imi era frică. Mă gândeam la Larry Edwards şi la Charles 
Duvine. Dacă jucam greşit, aş fi putut să sfârşesc ca ei. 

Ştiind că nu eram în stare să-i împiedic să mă asasineze 
dacă refuzam să cooperez, am luat hotărârea să câştig 
timp. 

— Dacă pot, te voi ajuta, am răspuns. 

După privirea ei, am înţeles că mă simţea cuprins de 
panică. Zâmbi sardonic. 

— Ştiam că vei spune asta, zise ea aşezându-se într-un 
fotoliu. Ştiam că pot conta pe tine. O să te căsătoreşti cu 
mine. 

Era ceva atât de neaşteptat, încât am rămas cu gura 
căscată. 

— Asta e singura soluţie. Stai jos odată! Mi-ai promis că 
mă vei ajuta şi acum o să-ţi explic. 

M-am apropiat cu un pas nesigur şi m-am aşezat în faţa 

88 


Ca la teatru 


ei. 

— Două milioane te-ar mulţumi, Jerry? 

N-am reuşit să scot niciun sunet. Am continuat să mă uit 
la ea. 

— Jerry! Vrei să câştigi două milioane? 

Mi-am revenit. 

— Asta înseamnă o grămadă de lovele, am zis cu o voce 
sugrumată. Da. Cine ar refuza o sumă ca asta? 

— Trebuie să te căsătoreşti cu mine deghizat în John şi, 
în schimb, îţi voi da două milioane de dolari. 

Probabil că nu mai judeca normal! Am luat o ţigară. 

— N-o să meargă, i-am spus. E o idee nesăbuită. Dacă 
vor avea loc verificări, şi vor avea loc, căsătoria va fi 
anulată. Actul va avea o dată. Mama lui va şti că John nu 
era într-o stare care să-i permită să se căsătorească. Am 
risca cele mai mari necazuri. Nu, chestia asta nu poate să 
meargă. 

— O să meargă! exclamă ea cu o voce care îmi îngheţă 
sângele în vine. 

— Dar cum? 

— N-ai idee ce puternic e banul! Dacă ai bani, poţi aranja 
orice. Când Durant mi-a spus că poţi imita la perfecţie 
semnătura lui John, am văzut soluţia. M-am informat la Las 
Vegas. Există acolo un pastor de o anumită vârstă, care nu 
mai profesează de doi ani, cam de când l-am întâlnit pe 
John. Are un registru de căsătorii. Am fost ieri la el. Are 
nevoie de bani. Soţia lui e bolnavă de cancer şi fiul lui se 
droghează. Am încheiat o înţelegere, adăugă ea, zâmbind 
din nou sardonic. Am aranjat să-l aduc aici. Îmi va da un act 
de căsătorie datat cu doi ani în urmă, atunci când l-am 
întâlnit pe John. Vei semna în registru cu numele lui John şi 
gata! Voi fi măritată cu John! 

— Chiar ai aranjat toate astea? am întrebat. Trebuie să 
existe şi martori. 

M-a privit cu asprime şi a făcut un gest agasat. 

— Jerry! Totul este în regulă. Se presupune că a avut loc 
o căsătorie în secret. Se consideră că au fost de faţă doi 

martori luaţi de pe stradă. Am găsit doi negri amărâţi care, 
pentru câţiva dolari, au semnat în registru. Acum mai 
trebuie să semnezi şi tu şi eu voi fi căsătorită cu John! 

Vedeam prea bine pericolul. 

— O clipă. Îți dai seama că te expui în mod deschis 
şantajului? Acest pastor, aceşti doi martori ar putea să vină 
iar şi iar şi să te sece de bani! 

A zâmbit. Nu mai văzusem niciodată un zâmbet atât de 
rece, de răutăcios. 

— Nimeni nu şantajează un Ferguson, Jerry. 

M-am gândit din nou la Larry Edwards şi la Charles 
Duvine. Am avut brusc certitudinea cumplită că acest 
pastor şi cei doi negri vor fi victimele unor accidente 
mortale. 

— Şi vei mai avea de făcut un lucru important, zise ea. 
Asta e doar o semnătură. Dar mai e testamentul. 

— Testamentul? 

— Evident. Când John s-a căsătorit cu mine, în urmă cu 
doi ani, a făcut un testament prin care îmi lăsa toate 
bunurile. 

— Dar mi-ai spus că n-a făcut niciun testament. 

— El nu, dar l-am făcut eu. Am un testament autentic, 
inatacabil, care mă pune complet la adăpost. Nu lipseşte 
decât semnătura. lmitaţia ta de semnătură, Jerry. 

M-am agăţat de un pai. 

— Un testament trebuie să fie atestat. 

A făcut o mişcare agasată. 

— Când ne-am căsătorit la Las Vegas acum doi ani, cei 
doi negri au atestat şi testamentul. Au semnat, totul e în 
regulă. 

Am rămas nemişcat, cu ochii ţintă la ea. 

— Pentru cooperarea şi tăcerea ta, Jerry, îţi voi plăti două 
milioane de dolari. Ce zici? 

— N-ai două milioane de dolari, am răspuns cu o voce 
sugrumată. 

— Îi voi avea. Va trebui să aşteptăm moartea lui John, dar 
nu-ţi face griji. Merită să aştepţi două milioane, nu? John ar 

putea să moară peste o lună-două. Ţi-am spus că starea lui 
se agravează pe zi ce trece. 

Plănuia acum să-l asasineze pe John Merrill Ferguson? 
Dacă mă uitam bine la ea, la zâmbetul ei, ar fi trebuit să nu 
mă mai îndoiesc de asta. Mă îndoiam însă că voi primi 
vreodată două milioane de dolari. Imediat ce va intra în 
posesia celor două semnături contrafăcute, voi înceta să 
mai exist. 

Trebuia să câştig timp. 

— Durant ştie ce pui la cale? 

— Nu te gândi la Durant. El trebuie să aibă grijă de 
viitorul lui. Se va orienta în funcţie de cum bate vântul. 

— Mama lui Ferguson? 

— Nu poate să mai facă nimic din moment ce voi fi în 
măsură să dovedesc că sunt nevasta lui John. Nu-ţi face 
griji din cauza ei. Te întreb deci: eşti gata să cooperezi în 
schimbul a două milioane de dolari? a insistat ea cu o voce 
dură. 

— Poţi conta pe cooperarea mea. 

Ştiam că sunt prins în capcană şi nu vedeam deocamdată 
nicio portiţă de scăpare. Şi mai ştiam că dacă o refuzam, s- 
ar fi zis cu mine! 

S-a uitat îndelung la mine cu ochi scăpărători, apoi a 
zâmbit, s-a ridicat şi a plecat. 


x 


Patru ore mai târziu, când Mazzo a adus măsuţa cu 
micul-dejun, eu eram tot în fotoliu. 

— Ai dormit bine, domnule Ferguson? întrebă el, 
adresându-mi un zâmbet ironic, în timp ce turna cafeaua. 

Nu m-am ostenit să-i răspund. Am aruncat o privire spre 
cârnaţii şi ouăle jumări. Am simţit stomacul contractându- 
se. 

— Nu vreau să mănânc nimic, am zis, întinzând mâna 
spre ceaşca cu cafea. 

Pe măsuţă se afla al şaselea cec la Chase National Bank. 

— Eşti pe cale de a deveni bogat, zise Mazzo. La bancă 
se strâng o grămadă de mangoţi. 

Să fi fost o urmă de ironie în vocea lui? 

Am luat cecul şi l-am pus în buzunar. 

— Avem iar o zi încărcată, domnule Ferguson, mă anunţă 
Mazzo. Mergem iar la birou. Să-ţi pui masca atunci când vei 
fi gata, adăugă el înainte de a pleca. 

În cursul celor patru ore din acea dimineaţă, am reflectat 
îndelung. Promisiunea Lorettei că-mi va da două milioane 
de dolari era vrăjeală. Aşa cum eram sigur că sunt prizonier 
în acea casă, tot aşa eram sigur că nu voi vedea niciodată 
aceşti bani. Mă dusesem la fereastră şi privisem peluza 
imensă. Pe ea se plimbau două siluete întunecate. 

M-am dus la fereastra dormitorului şi m-am uitat la 
piscină, în apropierea căreia am zărit alte două siluete. 

Eram un prizonier bine păzit şi, întorcându-mă în salon, 
am încercat zadarnic să găsesc un mijloc de evadare. 

În timp ce-mi sorbeam cafeaua, prin minte mi-a trecut un 
gând tulburător, provocat de tonul uşor ironic al lui Mazzo. 

De unde ştiam eu că în fiecare zi erau depuşi o mie de 
dolari în contul deschis la Chase National Bank? Am scos 
cecul şi m-am uitat la el. 

Indica faptul că o mie de dolari fuseseră vărsaţi în contul 
A/C 445990 al domnului Jerry Stevens. 

Mi-am amintit că, altădată, când pusesem bani la bancă, 
primisem o foaie semnată şi ştampilată. Hârtia din mâna 
mea era semnată dar nu era ştampilată. 

Poate că mă alarmam inutil, dar trebuia să ştiu. Dacă 
cele şase hârtii primite de mine erau false, asta însemna că 
zilele mele erau numărate. 

Trebuia neapărat să aflu. 

Urma să mă duc la sediul societăţii. M-am gândit la Sonia 
Malcolm. Puteam să mă folosesc de ea. 

M-am ridicat, m-am dus la birou, am găsit o foaie de 
hârtie şi am scris: 

Strict confidential. 

Întreabă la Chase National Bank, Seamore Street, Frisco, 
dacă au un cont cu nr. 44 5990 pe numele lui Jerry Stevens. 

Dacă da, dă din cap afirmativ. Dacă nu, scutură capul, 
dar nu spune nimic. 


Am semnat cu numele lui John Merrill Ferguson, am 
îndoit hârtia şi am ascuns-o sub brăţara ceasului. 

Mă întrebam cum va reacţiona Sonia. Mazzo mă va 
supraveghea şi mă gândeam dacă fata nu se va tulbura 
când îi voi strecura bileţelul. Mi-am zis că nu, pentru că era 
departe de a fi o secretară stupidă. 

M-am dus la baie şi mi-am aplicat masca. 

Când am ajuns la Corporaţia Ferguson Electronics & Oil, 
am fost primiţi de acelaşi circ. Presa a încercat iar să-mi 
pună întrebări. Fotografii şi-au pus în funcţiune flash-urile şi 
gărzile de corp i-au respins. 

Durant, încruntat, nu a scos o vorbă tot drumul. Studia 
document după document. Eu n-aveam nimic de citit. 

Când am ajuns în marele cabinet de lucru, mi-a făcut 
semn să iau loc în marele fotoliu directorial de la birou. 

— Trebuie să semnezi nişte hârtii. Aşteaptă, zise el 
plecând. 

Mazzo se instală departe de birou, se aşeză picior peste 
picior şi îmi zâmbi. 

— Ce-or face gorobeţii ăştia cu toate hârţoagele astea 
jegoase? zise el. 

— Fără hârtii, ar muri de foame. 

— Da, aşa o fi. 

Sonia Malcolm intră cu un teanc de dosare. 

— Bună ziua, domnule Ferguson. 

Am privit-o cum traversa încăperea. Am comparat-o cu 
Loretta. Ce diferenţă! Cât de diferite pot să fie femeile! 

Am desprins bileţelul de la brăţara ceasului, în timp ce ea 
punea dosarele pe masă. 

— Astea sunt de semnat, domnule Ferguson. 

Am aruncat o privire la Mazzo, care căsca. 

— Mulţumesc, domnişoară Malcolm, am zis. 

M-am ridicat, am ocolit biroul şi, întorcând spatele spre 
Mazzo, am pus bileţelul în mâna fetei, privind-o fix în ochi. 

A ascuns imediat bileţelul în palmă. Nicio reacţie. Nicio 
privire surprinsă. Nu mi-aş fi dorit o performanţă mai bună. 

— Când sunteţi gata, vă rog să sunaţi, domnule 
Ferguson, zise înainte de a pleca. 

Eram atât de uşurat, încât îmi venea să strig de bucurie. 
Pariasem pe ea şi câştigasem. 

— Bun, domnule Ferguson, zise Mazzo. Să ne apucăm de 
treabă. 

Se apropie de birou, trase un scaun şi scoase o foaie de 
hârtie. Apoi deschise unul dintre dosare, luă o scrisoare, o 
acoperi cu foaia de hârtie şi zise: 

— Semnează aici! 

A fost nevoie să mă străduiesc ca să mă pot concentra. 
Ce va gândi Sonia după ce va citi biletul? Şi dacă Durant o 
va surprinde în timp ce citea? Şi dacă se ducea la el şi îi 
arăta biletul? 

— Hei! exclamă Mazzo. Semnează aici! 

Rămăsesem cu ochii în gol şi stiloul în aer. M-am căznit 
să încep din nou să semnez. Asta a durat preţ de o oră. 
După care, nu am mai rezistat, am pus jos stiloul şi am 
părăsit fotoliul. 

— Mi s-a pus un cârcel, am spus ridicându-mă şi mişcând 
degetele. Să bem ceva, Mazzo. 

A zâmbit, s-a ridicat şi s-a dus la bar. 

— Ce doreşti, domnule Ferguson? 

— Să bem o bere, Mazzo. 

— Perfect. 

Deschise frigiderul şi scoase două sticle de bere. 

— Mâine o să ne distrăm pe cinste, mă anunţă el în timp 
ce desfăcea capacele. Domnul D se duce la Washington. 
Vom avea două zile liniştite. jucăm puţin tenis, ce zici? 

Am luat din mâna lui paharul cu bere. 

— Bineînţeles. 

Am ridicat paharele înainte să bem. 

— L-ai zărit cumva pe patron? am întrebat eu cu un ton 
nepăsător. Doamna Ferguson spune că se simte foarte rău. 

— Le place să creadă tot timpul că se simte rău, dar nu-i 
aşa... 

Se opri brusc şi mă privi fix. Pe faţă îi apăru expresia unui 
tigru plecat la vânătoare. 

— Nu pune întrebări. 

Îşi bău berea şi reveni la birou. 

— La treabă, zise el. 

II luase gura pe dinainte. 

Ce voia să spună cu „nu se simte chiar atât de rău”? 

M-am dus cu paharul la fereastră şi am privit oceanul, 
plaja şi pe muritorii fericiţi care se distrau. Ce-aş fi vrut să 
mă număr şi eu printre ei! 

— Ar fi bine să ne apucăm de treabă, zise Mazzo. Domnul 
D vrea să terminăm repede. 

M-am întors la birou, m-am aşezat şi am continuat să 
semnez. 

Pe la prânz, am terminat ultimul document de semnat. 
Am împins fotoliul în spate, în timp ce Mazzo apăsa pe 
butonul interfonului. ă 

Inima a început să-mi bată foarte tare. Imi va furniza 
Sonia informaţia de care aveam nevoie? Dacă semnul ei 
însemna „da”, atunci viaţa mea putea să fie cruţată. Nu 
puteam să cred că oamenii aceia puteau să pună şase mii 
de dolari la bancă pe numele meu şi pe urmă să mă 
asasineze. Ar însemna bani aruncaţi pe fereastră. Dar dacă 
semnul era negativ, atunci aş fi ştiut în mod clar că, după 
ce nu le voi mai fi de niciun folos, voi fi lichidat. 

M-am străduit să-mi păstrez calmul. Sudoarea curgea 
şiroaie sub mască. Am rămas țintuit la birou, uitându-mă la 
Mazzo care strângea dosarele. Treceam printr-un moment 
îngrozitor. 

Uşa se deschise şi intră Sonia. Se apropie de birou şi 
adună dosarele, în timp ce Mazzo se plimba prin încăpere. 

M-am uitat la ea şi ea s-a uitat la mine. 

— Asta e tot, domnule Ferguson? zise ea, ţinând dosarele 


95 


James Hadley Chase 
lipite de ea. 

Atunci, lent, fără să-şi ia ochii de la mine, scutură din 
cap, a negaţie. 

Dacă n-aş fi avut masca, ar fi putut să-mi vadă imediat 
expresia de teroare. 

— Gata, păpuşo, îi zise Mazzo, băgându-se între mine şi 
ea. 

Sonia a întors spatele şi a plecat. 

— E bună gagicuţa, zise Mazzo. Aş lua-o la plimbare. 

N-am răspuns, n-aş fi putut să articulez niciun cuvânt. 


x 


Pe drumul de întoarce spre reşedinţă, Mazzo, care stătea 
lângă mine în Rolls, mă întrebă pe neaşteptate: 

— Te supără ceva, domnule Ferguson? 

Cuprins de panică, eram obsedat de gândul cel mai 
cumplit: cât timp voi mai rămâne în viaţă? Gorila aceea de 
lângă mine va primi sarcina să mă execute? Mi-am adus 
aminte de tonul ironic cu care spusese că adun bani în 
bancă. Eram sigur că ştia că Durant mă fraierea. 

Am făcut un efort şi am reuşit să-mi domin panica. 

— Pune-te în locul meu, Mazzo, am răspuns. Am început 
să mă satur până peste cap de treaba asta. 

A rânjit. 

— Gândeşte-te la toate lovelele cu care ai să te alegi, 
domnule Ferguson. Aş face orice ca să fiu plătit cum eşti tu. 

— Cât timp o să dureze asta? am întrebat. 

— Acum, nu mult. Domnul D e gata să încheie 
tranzacţiile. Mâine pleacă la Washington. După care vei mai 
avea nişte hârtii de semnat şi asta va fi tot. 

— Vreo cincisprezece zile? am zis. 

— Poate, poate mai puţin. Asta depinde de felul în care 
domnul D se înţelege cu mahării de la Washington. 

— Agentul meu a aranjat să-mi ridic onorariul de la un 
canal TV exact la sfârşitul lunii, am minţit eu. Crezi că mă 

voi duce? 

Mazzo îmi aruncă o privire feroce şi cupidă. 

— Ce te mai interesează asta? O să ai buzunarele 
doldora de bani. De ce te mai gândeşti la un onorariu 
amărât când o să te scalzi în lovele? 

Prin urmare, era clar, aveau de gând să mă asasineze. 

Mi-am dominat groaza. 

— Da, ai dreptate, am răspuns. 

Maşina se opri în faţa intrării reşedinţei. Şoferul deschise 
portiera din spate şi se înclină, cu şapca în mână. 

Am suit treptele împreună cu Mazzo. 

— Facem un tenis după-amiază? îmi propuse el. 

Înţelegeam acum că, dacă voiam să supraviețuiesc, 
Mazzo nu trebuia să bănuiască că ştiam ce urma să mă 
aştepte. Trebuie deci să las impresia unui om care îşi face 
treaba liniştit. 

— Bineînţeles, am încuviinţat eu. Ce avem la dejun? 

— Mă duc să vorbesc cu bucătarul. Cunoşti drumul ca să 
ajungi în apartament. 

— Două cotlete slabe de miel şi o salată ar fi de ajuns. 
Ceva uşor, dacă jucăm tenis. 

Am urcat scara largă, m-am oprit în capătul de sus, dar 
Mazzo dispăruse. Am ezitat o clipă. Am fost tentat să cobor 
rapid scara, să ies în grădină şi să ajung la poarta de fier. In 
acel moment am perceput un zgomot slab şi, aruncând o 
privire, am văzut o gardă de corp stând într-un colţ 
întunecos şi supraveghindu-mă. Văzând că mă uit la el, 
omul a dus mâna la şapcă. Fără să ţin cont de prezenţa lui, 
am străbătut coridorul până la birou, am intrat, am închis 
uşa şi m-am dus la bar. Mi-am umplut paharul cu martini şi 
l-am luat cu mine la birou, unde m-am aşezat. M-am uitat la 
telefoanele aflate acolo. Am ridicat receptorul unuia dintre 
ele: nu avea ton. Le-am încercat şi pe celelalte două: 
acelaşi rezultat. 

Am aprins o ţigară şi m-am gândit la viitorul meu. La 
prima vedere, părea oribil de sinistru. Eram sigur că, 
imediat după terminarea afacerii ăsteia, voi apuca pe 

drumul pe care o luaseră Larry Edwards şi Charles Duvine. 
Am sorbit din pahar şi m-am gândit. Panica se estompase 
acum. Gândurile mele deveneau mai clare. Mi-a trecut prin 
minte că dacă ei mă prinseseră pe mine în cursă, şi eu 
puteam să le întind una. Fără semnătura mea, se alegea 
praful de afacerea lor! 

la să vedem. Să examinăm bine situaţia. 

Merseseră atât de departe pe calea asta, încât nu se mai 
puteau lipsi de mine! 

Şi dacă erau atât de proşti încât să se debaraseze de 
mine, cum se debarasaseră de Larry Edwards? Ce-ar fi 
făcut atunci? Ar fi trebuit să o ia de la capăt, să găsească 
pe cineva ca să joace rolul lui Ferguson, să-l pună să înveţe 
să-i imite semnătura. Dar imitarea vocii lui Ferguson ar fi 
fost o mare problemă. Durant încercase o dublură care îi 
înşelase speranţele. Apoi mă găsise pe mine. De data asta 
avusese noroc. Găsise un om care putea să treacă drept 
Ferguson, dar care avea şi talentul să imite semnătura şi 
vocea marelui magnat. Cu tot bănetul lor, înlocuirea mea ar 
fi putut să ia luni de zile. 

M-am gândit la Loretta. Durant pleacă mâine la 
Washington. Loretta îmi spusese că imediat ce va pleca, un 
pastor retras din activitate avea să vină cu un act de 
căsătorie. 

In schimb, ca să semnez registrul şi testamentul, ea 
trebuia să-mi plătească două milioane de dolari. Oferta, 
stupidă şi mincinoasă, nu mi se păruse deloc credibilă. 
Acceptasem pentru că mă gândisem la Lany Edwards şi la 
Charles Duvine, dar Loretta, ca şi Durant, era mult prea 
implicată în toată povestea asta ca să-şi permită să mă 
asasineze. 

Fără mine erau terminati! 

Acest gând mi-a ridicat binişor moralul! 

Era de ajuns de acum înainte să refuz imitarea 
semnăturii, ca să-i bag în rahat. 

Deodată s-a deschis uşa şi Mazzo a intrat cu măsuţa pe 
rotile. 

— Ţi-am adus dejunul, domnule Ferguson, după cum ai 
comandat. 

A pus masa sub privirile mele. Mă simţeam bine. Trebuia 
să mă mai gândesc la toate astea, dar, pentru prima dată 
de când fusesem răpit, vedeam arzând o luminiţă la capătul 
acelui tunel înspăimântător. 

— Gata, domnule Ferguson, zise Mazzo. Mă duc să înghit 
şi eu ceva. Mă întorc peste o oră şi jumătate, şi pe urmă 
jucăm tenis... bine? 

Am mâncat bine. Panica dispăruse. La noapte, Loretta va 
veni la mine. Va fi prima cotitură decisivă. Mă pregătisem 
să-i fac o surpriză. 

Am fost într-o formă atât de bună, încât am câştigat opt 
ghemuri în trei seturi împotriva lui Mazzo. Loveam mingea 
cu toată forţa şi am remarcat după aerul lui, pe când 
mingiile mele străpungeau aerul atingându-l uşor, cât de 
mare era surprinderea lui. A fost obligat să facă apel la 
toată priceperea ca să facă faţă. 

La sfârşit, eram amândoi lac de năduşeală. Mi-a zâmbit şi 
s-a apropiat de fileu. 

— Ai putea să devii un mare jucător, domnule Ferguson. 
N-am mai jucat de ani de zile o partidă atât de tare! 

— Te bat când vrei! am răspuns. 

Mi-am amintit în acel moment că Loretta îmi spusese că 
John Merrill Ferguson trăia cu o  infirmieră într-un 
apartament din aripa stângă a casei. În timp ce-mi 
îmbrăcam puloverul, am aruncat o privire în partea stângă 
a casei. La etajul de sus erau trei ferestre mari, toate fiind 
protejate cu bare de fier. 

Bare de fier? John Merrill Ferguson era prizonier? Mi-am 
amintit de ce-mi spusese Mazzo: Le place să creadă că se 
simte rău, dar... Să fi descoperit ceva? 

— Haide să facem un duş, domnule Ferguson, propuse 
Mazzo, luând rachetele. 

In timp ce părăseam terenul, mintea mea lucra de zor. Şi 
dacă John Merrill Ferguson nu era bolnav de o boală 
mintală? Şi dacă fusese închis ca să le permită lui Durant şi 

doamnei Harriet să ia conducerea imperiului Ferguson? 

După povestea servită de Loretta, Ferguson ar fi suferit 
de o boală mintală ciudată. Să fi fost o minciună care să 
explice angajarea mea? De ce să ţii un om în spatele 
barelor de fier dacă era o legumă? 

Am ajuns la scara care ducea la reşedinţă. Atunci m-am 
oprit brusc. 

Pe treapta de sus am văzut un caniş alb. 


x 


În timp ce mă dezbrăcăm în domnitor ca să fac un duş, 
Mazzo băgă capul pe uşă. 

— Grăbiţi-vă, domnule Ferguson, bătrâna doamnă vrea 
să vă vadă, zise el. 

Am remarcat că avea un aer preocupat. 

— Doamna Harriet? 

— Da. Tocmai a sosit. Grăbeşte-te. 

Am făcut un duş-fulger. Mazzo îmbrăcase o cămaşă cu 
gulerul desfăcut şi pantaloni de in. 

— Ce caută aici? am întrebat, repezindu-mă la haine. 

— De unde să ştiu? E aici, aşa că ai grijă. 

— Pun masca? 

— Nu. Va fi aici într-un minut. Treci alături şi aşteapt-o. 

Am încălţat nişte sandale şi am intrat în salon. Aerul 
preocupat, agitat al lui Mazzo devenea contagios. Ce făcea 
aici bătrâna şi ce voia de la mine? 

Uşa salonului s-a deschis destul de repede şi a intrat 
Harriet, cu canişul în braţe. 

— Surprins de revedere? zise ea zâmbindu-mi, apoi se 
opri la uşă. 

— Plăcut, am răspuns, adresându-i zâmbetul meu cel mai 
seducător de pe ecran. 

— Da... 

Se apropie de un fotoliu, se aşeză şi continuă: 

— Am auzit o mulţime de lucruri bune despre dumneata, 

Jerry. Domnul Durant e foarte mulţumit. 

Puțin mai relaxat, m-am îndreptat spre un scaun şi m-am 
aşezat. 

— Pentru asta sunt plătit. 

— Nu va mai dura mult. 

Îşi opri privirea asupra mea şi zâmbi. 

— Vei mai avea câteva hârtii de semnat, îţi vei mai face 
de câteva ori apariţia la birou, după care vei fi liber să te 
reîntorci la Hollywood ca să-ţi continui cariera plină de 
talent. 

Am considerat că era un moment potrivit ca să bag un 
băț în roţile maşinărie. 

— Doamnă Harriet, am început, zâmbindu-i fermecător, 
îmi pare rău că trebuie să vă spun, dar nu sunt mulţumit de 
situaţie aşa cum se prezintă ea. 

Privirea ei deveni deodată dură. 

— Nu eşti mulţumit? zise ea vădit deranjată. 

— Nu, ştiindu-vă atât de bine intenţionată faţă de mine, 
atât de generoasă când e vorba să-mi apreciaţi talentul 
modest, sunt sigur că vreţi să fiu mulţumit. 

Înclină capul; ochii ei erau acum ca două pietre umede. 

— Asta a fost înţelegerea noastră, Jerry. E vorba de o 
sumă frumoasă, şi ţi-ai dat acordul. Doreşti mai mult? zise 
ea scrutându-mă cu privirea. 

— Nu, am răspuns, zâmbindu-i din nou. Sunteţi o femeie 
inteligentă, doamnă Harriet. Puneţi-vă în locul meu. Sunt 
tot timpul supravegheat. De fapt, sunt prizonier. La drept 
vorbind, n-am încredere în domnul Durant. 

— Prizonier? zise ea râzând uşurel. Este necesar să fii 
ţinut deoparte, Jerry. Ar trebui să înţelegi asta. Nu eşti 
mulţumit de Mazzo? l-am recomandat să-ţi dea mâncare 
bună, să te distreze. 

— Pentru restabilirea încrederii mele, ar trebui să fiu 
sigur că sunt plătit o mie de dolari pe zi, doamnă Harriet, 
am spus, fără să renunţ la zâmbet. 

— Dragă Jerry! Primeşti foaia de vărsământ zilnic. 
Domnul Durant a dat ordine clare în această privinţă. Banii 

sunt vărsaţi pe numele dumitale. 

— Oricine poate să intre la Chase National Bank şi să ia 
un pachet de formulare. Oricine poate să scrie suma de o 
mie de dolari pe aceste buletine pe numele lui Jerry 
Stevens. Oricine poate să mâzgălească o semnătură, am 
apăsat pe cuvinte renunțând la zâmbet. Chiar dacă sunt un 
actor de mâna a doua, asta nu înseamnă că sunt şi un 
prostănac. Ca să mă declar satisfăcut, trebuie să telefonez 
la Chase National Bank şi să întreb dacă există un cont pe 
numele meu, am continuat, arătând cu degetul telefoanele 
de pe birou. Aceste telefoane nu au ton. După ce voi auzi 
cu propriile mele urechi că aceşti bani, care mi-au fost 
promişi, există într-un cont pe numele meu, atunci mă voi 
considera mulţumit. 

Se uită la mine un lung moment, cu faţa parcă dăltuită în 
piatră. 

— Domnul Durant va refuza să te lase să foloseşti 
telefonul, Jerry, zise ea în cele din urmă. Trebuie să fii 
înţelegător. 

— Prin urmare, doamnă Harriet, îmi spuneţi că nu am 
voie să folosesc telefonul. N-am să vă întreb de ce. Vreau 
să vă fac să înţelegeţi punctul meu de vedere. Până acum 
am jucat cu succes rolul fiului dumneavoastră. Am cooperat 
aşa cum mi s-a cerut. Acum este rândul dumneavoastră să 
cooperaţi cu mine. Dacă mâine dimineaţă la zece nu voi fi 
lăsat să telefonez la bancă, nu voi mai coopera. 

Bătrâna a lăsat privirea în jos spre caniş şi îi mângâie 
urechile. Apoi ridică ochii, dădu din cap şi îmi zâmbi. 

— Pentru un actor, Jerry, dai dovadă de o perspicacitate 
surprinzătoare, zise ea ridicându-se. Voi aranja să poţi 
telefona mâine dimineaţă la zece. 

Se îndreptă spre uşă. Am ajuns înaintea ei şi am deschis- 
o. S-a oprit şi mi-a pus mâna pe braţ. 

— Ce tânăr înţelept care nu se încrede în nimeni! zise ea. 

M-am uitat fix în ochii plini de răceală ai bătrânei. 

— Dumneavoastră aveţi încredere în cineva, doamnă 
Harriet? 

Schiţă un zâmbet. 
— Nu mai sunt tânără, Jerry, a pretextat ea părăsindu- 
mă. 

CAPITOLUL VI 


Pentru că nu voiam ca Loretta să se strecoare în patul 
meu în timp ce dormeam, am aşteptat-o treaz. 

Mazzo îmi servise cina în cameră. Mi-a spus că doamna 
Harriet, simțindu-se obosită, se dusese devreme la culcare. 
Se tot uita la mine cu un aer preocupat. Eram sigur că voia 
să ştie ce-mi spusese bătrâna, dar nu m-a întrebat nimic. 

După cină, am încercat să citesc o carte, dar gândurile 
îmi zburau în altă parte. Eram sigur că atunci când voi primi 
permisiunea să telefonez, mi se va răspunde că banii 
datoraţi mie intraseră în contul meu. Îmi folosisem atuul, 
amenințând cu refuzul de a mai coopera. 

Simţeam că povestea aceea sinistră se apropia de sfârşit. 
Durant va veni de la Washington cu înţelegerea încheiată, 
cu excepţia semnăturii contrafăcute. Trebuia să mă 
folosesc de acel moment şi să joc tare. 

Existau două persoane antagoniste: doamna Harriet şi 
Loretta. Aveam impresia că amândouă plănuiau să pună 
mâna pe imperiul Ferguson. 

Şi mai era şi Durant. In ce tabără se afla? Faptul că, 
imediat ce Durant plecase la Washington, doamna Harriet 
se şi înființase aici, mi se părea un indiciu clar că se afla în 
tabăra bătrânei. Dar în ce tabără era Mazzo? După aerul lui 
preocupat, mi-am zis că ar fi putut să fie în tabăra Lorettei. 

Cine dăduse ordin să fie asasinați Larry Edwards şi 
Charles Duvine? Doamna Harriet? Loretta? Gândindu-mă 
mai bine, am ajuns la concluzia că ordinul fusese dat de 
doamna Harriet, de comun acord cu Durant. Cu tot bănetul 
de care dispuneau, probabil că era uşor să angajeze ucigaşi 
care să simuleze accidente. Poate că Mazzo nu era ucigaşul 
bănuit de mine. g 

Mă amăgeam cu speranța că Mazzo nu-mi era ostil. In 
ciuda laturii sale animalice, poate că, ghidonându-l cu 
prudenţă, aş fi putut să-l câştig de partea mea. 

În fine, mai era şi John Merrill Ferguson. Era bolnav mintal 
sau prizonier? M-am gândit la barele de fier de la ferestre. 
Apartamentul meu se afla în aripa dreaptă a casei. Drumul 
de la mine şi până la el constituia o adevărată călătorie. Am 
simţit o nevoie imperioasă de a mă duce să-i văd 
închisoarea. Poate că aveam şi ocazia să-l văd. Uşa mea nu 
era încuiată când mă duceam la culcare, dar trebuia să mă 
gândesc la gărzi. Puteam să-mi părăsesc camera şi să mă 
deplasez până-n partea stângă a casei fără să fiu 
interceptat? 

Pe când mă gândeam la asta, Loretta a intrat fără nici cel 
mai mic zgomot, ca o fantomă. 

După ce a închis uşa, s-a oprit şi s-a uitat atentă la mine. 

— De ce nu te-ai culcat? 

Purta un capot şi avea picioarele goale. Era palidă la faţă 
şi avea cearcăne mari la ochi. 

M-am uitat la ceas şi am văzut că era trecut cu puţin de 
unu dimineaţa. 

— Te-am aşteptat, am răspuns fără să mă ridic. 

Se apropie de un fotoliu aflat în faţa mea şi se aşeză. 

— Ce ţi-a spus putoarea aia bătrână? întrebă ea. 

O priveam cu atenţie. Vedeam că îşi stăpânea cu mare 
greutate o furie gata să izbucnească. 

— Nimic important. Mi-a spus doar că era mulţumită de 
felul în care jucam rolul fiului ei. 

— Nimic altceva? Nimic despre mine? 

— Nimic altceva. 

Oftă din toţi rărunchii şi desfăcu pumnii. 

— Ticălosul de Durant! izbucni ea, străduindu-se să 
vorbească cu o voce joasă, pe care furia o făcea să 
tremure. A chemat-o aici! Voia să fiu supravegheată în 
absenţa lui! Am fost nevoită să-i spun pastorului să nu mai 
vină. Trebuia să sosească mâine. Nu poate să vină când e 
aici baborniţa asta! 

N-am zis nimic. A continuat: 

— Nu ştiu când voi mai avea o astfel de ocazie. Când e 
aici, Durant îşi bagă nasul peste tot. Ce-am să fac? 

N-am zis nimic. 

Loretta mă fulgeră cu privirea. 

— Nu sta ţeapăn ca un manechin! Mi-ai spus că mă vei 
ajuta! Am nevoie de dovada că sunt căsătorită cu John! 

— Mă aflu aici ca să fac ce mi se spune. Tu trebuie să-mi 
spui. 

— Dacă vrei să câştigi două milioane, va trebui să te 
implici puţin! exclamă ea ridicând tonul. 

— Poţi să ai încredere în Mazzo? 

Ea păru surprinsă. 

— Bineînţeles. Ce legătură are el cu asta? 

— Eşti sigură? Eşti sigură că nu te va denunța doamnei 
Harriet? 

A zâmbit ironic. 

— Altădată, poate, dar nu şi acum. 

Nu mai aveam nevoie de alte explicaţii. Aş fi pus 
prinsoare pe orice că femeia aceea senzuală îl sedusese pe 
Mazzo. Îl prinsese în mrejele ei cum îşi imagina că făcuse şi 
cu mine. 

Mă scârbise. 

— Lasă-mă să mă gândesc, am zis, păstrând acelaşi aer 
nepăsător. Poate că, implicându-l şi pe Mazzo, vom găsi o 
soluţie. 

Îmi aruncă o privire neîncrezătoare. 

— Nu-i bun de nimic. N-are nici măcar un crâmpei de 
creier în capul ăla mare! 

Ştiam asta, dar aveam nevoie de timp. 

— Poate că e totuşi bun la ceva. O să mă gândesc. 

— Ai face bine să te grăbeşti! În orice caz, avem 
testamentul. Pe ăsta va trebui să-l semnezi! l-am telefonat 
pastorului. Îmi trimite testamentul, contrasemnat de cei doi 
martori care au semnat şi actul de căsătorie. Ar trebui să-l 
primesc mâine. Ţi-l voi aduce mâine seară ca să-l semnezi. 

— Fără actul de căsătorie, testamentul nu are nicio 
valoare, am obiectat eu. 

Eram ferm hotărât să nu falsific semnătura lui John Merrill 
Ferguson pe testament, fapt ce ar fi dat dreptul acelei 


106 


Ca la teatru 


femei îngrozitoare să-i revendice averea. 

Am fost brusc conştient că se uita la mine cu un zâmbet 
plin de răutate. 

— Evident! Soluţia! Acum înţeleg de ce spuneai că vom 
putea găsi soluţia împreună cu Mazzo. 

M-am crispat. 

— Ce vrei să spui? 

— E o idee grozavă, Jerry! Evident! Mazzo! N-ai vrut s-o 
spui direct, nu? Te întrebai dacă voi fi scandalizată. 

Mă uitam la ea cu gura căscată şi un fior rece mi-a trecut 
deodată pe şira spinării. 

— Scandalizată? continuă ea râzând uşurel. Nu, nu sunt 
scandalizată, Jerry. De multe ori mi-am dorit ca baborniţa 
asta să moară. Evident! Mazzo! Eram sigură că vei găsi o 
soluţie. 

Pe toţi dracii! Despre ce vorbea? 

— O soluţie? Nu ştiu, am spus cu o voce sugrumată. 

A zâmbit din nou cu răutate. 

— Mazzo ar face orice pentru mine. Se va strecura în 
camera baborniţei în timp ce aceasta doarme ca să-i 
lipească o pernă peste mutra aia împuţită! Voi scăpa de ea! 
Va trebui să-l mai înfrunt doar pe Durant, şi ştiu eu cum să-l 
iau. Mulţumesc, Jerry, adăugă ea ridicându-se. N-ai să 
regreţi. Îţi vei primi cele două milioane. Le-ai câştigat pe 
deplin. 

Eram atât de îngrozit încât nu ştiam ce să spun. M-am 
uitat după ea cum părăsea încăperea. Dumnezeule mare! 
În ce stare eram! 

Nu m-am mişcat preţ de câteva minute, panica 
spulberându-mi capacitatea de gândire. După câteva 
momente, m-am străduit să mă ridic, m-am dus în baie şi 
mi-am stropit faţa cu apă rece. 

În timp ce mă ştergeam cu prosopul, m-am întors în 
salon şi am început să mă plimb de colo-colo. Panica 
începea să se estompeze. 

Femeia aceea era periculoasă! Şi dacă Mazzo se lăsa 
convins să o asasineze pe bătrână, era complet idiot. Sexul 

şi banii ar fi putut să-l convingă. Şi dacă lucrurile ieşeau 
prost? Dacă medicul nu se lăsa înşelat? Dacă era chemată 
poliţia? Loretta era atât de perversă, încât dacă ar fi fost 
implicată în povestea asta, ar fi putut să mă implice şi pe 
mine! Ar fi putut să spună poliţiei că eu eram autorul! Va 
spune că eram amantul ei! M-ar crede caraliii că fusesem 
răpit şi ţinut prizonier? 

Trebuia să scap din casa aceea blestemată! Nu-mi mai 
păsa de banii care, acum probabil că mă aşteptau la bancă. 
Putin îmi păsa că bătrâna era asasinată. Trebuia să evadez! 

Dar cum? 

M-am dus la fereastră şi m-am uitat în parc. Doi oameni 
îşi făceau rondul. De la fereastra dormitorului, am reperat 
alţii doi, stând nemişcaţi în umbră. 

Era un fel de capcană aşa cum vezi în filme. Cu mult 
noroc şi prudenţă, aş fi putut să ajung la poarta mare de 
fier, şi atunci aş fi fost salvat. Aveam sentimentul 
reconfortant că paznicii nu vor trage în mine. Mă vor urmări 
dacă vedeau că fug, dar nu vor încerca să mă lichideze. 
Atâta timp cât nu voi fi semnat ultimele documente, viaţa 
mea era încă la adăpost. 

M-am hotărât. Aveam să încerc imediat. La dracu cu 
consecinţele! 

M-am dus la dulapul cu haine. Am scotocit şi am găsit un 
trening albastru şi o pereche de tenişi. In câteva minute 
eram echipat. Aş fi avut nevoie de o armă oarecare. Eram 
decis să mă bat, dacă era nevoie, ca să-mi recuceresc 
libertatea. Am căutat prin cameră şi m-am apropiat de 
birou, am găsit un presse-papier din argint, lung şi îngust, 
pe care îl puteam ţine bine în mână. In baie am găsit 
leucoplast, cu care mi-am legat „arma” de degete. O 
lovitură cu acel presse-papier ar fi doborât pe oricine. 

Pe unde să ies? 

Am stins singura lampă care ardea în încăpere, am mers 
pe bâjbâite până la fereastră şi am deschis-o. Până la dalele 
de jos erau peste cincisprezece metri. 

Am încercat prin dormitor. Nici pe acolo nu puteam să 

cobor. 

M-am apropiat cu paşi uşori de uşa salonului şi am 
aruncat o privire prin lungul culoar întunecos. O lumină 
slabă venea din vestibul. M-am fofilat până în capătul de 
sus al scării şi m-am uitat în jos. 

Un om stătea într-un fotoliu lângă uşa de la intrare. În 
timp ce mă uitam la el, tipul a început să sforăie. N-am 
ezitat. Rapid şi fără zgomot, ca o umbră, am coborât scara 
şi am intrat în salonul mare de la parter. Paznicul sforăia, 
încăperea era cufundată în beznă. Am început să înaintez 
pas cu pas, ca un orb, cu mâna stângă întinsă în faţă, atent 
să nu răstorn vreo lampă sau vreo măsuţă. Am avut nevoie 
de cinci minute penibile ca să ajung la uşa de sticlă. M-am 
strecurat între perdele şi am dat cu ochii de peluza 
impecabilă, luminată strălucitor de razele lunii. Când să pun 
mâna pe clanţă ca să deschid, am înlemnit. 

Exista oare vreun sistem antifurt? 

Am pipăit tocul uşii. Am dat de un fir care m-a avertizat 
că, dacă deschideam uşa, aveam să declanşez un semnal 
de alarmă. Trebuia să fi bănuit! Se înţelegea de la sine că 
toate celelalte ferestre de la parter şi uşile terasei erau 
echipate la fel. 

Hotărât însă să evadez, am luat hotărârea să ies pe la 
primul etaj. Înaintând fără zgomot, am întredeschis uşa 
salonului şi mi-am aruncat privirea în vestibul. Am stat şi 
am tras cu urechea. Vedeam silueta paznicului aşezat lângă 
uşa de la intrare, dar acum nu mai părea că doarme: cel 
puţin nu mai sforăia. Observându-l prin uşă, l-am văzut 
ridicându-se. Atunci toate lămpile din tavan se aprinseră 
brusc. Un bărbat mic şi solid, îşi îndreptă ochii spre uşa 
balconului, cu un revolver în mână. Revolverul nu mă 
îngrijora deloc. Eram sigur că nu mă va ucide. În timp ce-l 
pândeam astfel, mă întrebam dacă uşa de la intrare era 
echipată la fel. 

Atunci l-am văzut pe Mazzo coborând scările. Purta un 
halat de casă verde şi o pijama portocalie. 

— Perfect, Marco, zise el ajungând în vestibul. Mă ocup 

eu. 

Omul arăta cu degetul uşa salonului. 

— Da, da, zise Mazzo. Mă ocup eu. 

Am întins mâna, am găsit comutatorul şi l-am răsucit. 
Marele salon s-a luminat şi m-am depărtat de uşă, oprindu- 
mă în mijlocul încăperii. 

Atingând firul din jurul uşii, declanşasem semnalul de 
alarmă! Am smuls acel presse-papier dintre degete şi, în 
timp ce puneam totul în buzunar, uşa s-a deschis larg. 

Mazzo mi-a adresat o privire întrebătoare. 

— Ai nevoie de ceva, domnule Ferguson? întrebă el. 

— Nu puteam să dorm, Mazzo, am răspuns. Mă uitam şi 
eu pe-aici. 

Zâmbi. 

— S-ar zice că voiai să faci puţină mişcare, domnule 
Ferguson, zise el, uitându-se la treningul meu. Dar nu 
acum. Mâine. Da? 

— Am înţeles, Mazzo. Mâine. 

A dat din cap şi s-a dat într-o parte. 

— Acum în pat. Da? Dacă nu poţi să dormi, pot să te 
calmez cu o pilulă. Pot să te calmez în multe feluri, 
domnule Ferguson. 

Am renunţat. Cu omul înarmat din vestibul, cu Mazzo şi 
cu cvasicertitudinea că uşa de la intrare era echipată cu un 
dispozitiv antifurt, nu avea niciun rost să încerc o ieşire 
disperată. Învăţasem cel puţin un lucru: nu puteam să scap 
chiar atât de uşor din casa aceea. 

— Acum mă duc să dorm. 

Am trecut prin faţa lui ca să urc scara, prefăcându-mă că 
nu-l văd pe omul din vestibul care se holba la mine. 

M-am întors în apartament. Mazzo m-a prins din urmă în 
salon. g 

— Ce te-a apucat? mă întrebă el, după ce închise uşa. ţi 
închipui că poţi ieşi de-aici? Toate ieşirile sunt blocate! Nici 
eu nu pot să ies noaptea! 

l-am adresat un zâmbet plin de tristeţe. 

— Merita să încerc. 

— Ce te-a apucat? a repetat el. Eşti bine plătit. De ce vrei 
să ieşi de-aici? 

M-am uitat fix în ochii lui. Era chiar atât de idiot? 

— Bine, Mazzo. Du-te la culcare. Îmi pare rău că te-am 
deranjat din somn, i-am spus, înainte de a intra în dormitor. 

Am auzit închizându-se uşa din salon, apoi m-am dus la 
uşă şi am apăsat încetişor pe clanţă. 

Uşa era încuiată cu cheia pe afară. 


x 


Mazzo a intrat cu micul dejun pe la nouă şi jumătate. 
Dormisem două ore dar, înainte de a aţipi, mă gândisem la 
o mulţime de lucruri. Aveam să intru în criză de timp. Era 
mai mult decât probabil că nu voi reuşi să fug de-acolo. 
Dacă securitatea era atât de strictă, nu vedeam cum aş fi 
putut să reuşesc. 

Şi dacă Loretta reuşea să-l convingă pe Mazzo să o 
asasineze pe doamna Harriet? Cu o femeie ca ea, totul era 
posibil. Trebuie să o avertizez pe doamna Harriet! Trebuie 
să-i aduc la cunoştinţă că Loretta nu era căsătorită cu fiul 
ei, că voia să mă convingă să semnez un act de căsătorie şi 
un testament, amândouă false. Trebuie să o previn pe 
bătrână de eventualul atac al lui Mazzo. 

Dar ce se va întâmpla cu mine după ce voi dezvălui 
doamnei Harriet planul pus la cale de Loretta? Mai aveam 
un atu: puteam să refuz semnarea oricărui nou document. 
Apoi, răsucindu-mă în pat, m-am gândit la Durant. Era 
nemilos. Ar fi putut să mă forţeze să semnez aceste ultime 
acte? Să mă forţeze? Mi-am amintit că tata, care luptase în 
al doilea război mondial, îmi povestise că nişte agenţi de 
informaţii fuseseră torturați şi că cedaseră chiar şi cei mai 
curajoşi dintre ei. Gândindu-mă la Durant, îmi dădeam 
seama că ar fi făcut orice, dacă nu şi să mă ucidă, casă mă 
facă să semnez ultimele documente. Atuul meu era chiar 
atât de grozav? 

În cele din urmă am adormit şi m-am trezit când Mazzo a 
intrat cu măsuţa pe rotile. 

— Te simţi abătut, domnule Ferguson? întrebă el. Nimic 
nu e mai bun pentru revigorare decât un suc de roşii îndoit 
cu vodcă. 

— Numai cafea, Mazzo, am zis. 

— Vrei să faci puţin jogging în jurul domeniului, domnule 
Ferguson? îmi propuse el zâmbind. 

— Nu. Spune-i doamnei Harriet că vreau să-i vorbesc. 

Ochii lui mici îşi schimbară brusc expresia. 

— Ce-ai cu ea? întrebă el încruntat. 

— Du-te şi anunţ-o! 

M-am dat jos din pat şi am intrat în baie. După un duş 
rapid, m-am bărbierit şi nu l-am mai găsit pe Mazzo acolo. 

Am băut cafea, nu m-am atins de mâncare şi am aprins o 
ţigară, apoi m-am îmbrăcat. 

În acel moment era aproape zece. Am intrat în salon, 
unde l-am găsit pe Mazzo, stând jos, cu privirea în gol. 

— Ai anunţat-o pe doamna Harriet? l-am întrebat. 

— E prea devreme. Ăsta funcţionează, zise el, arătând 
spre unul dintre telefoanele de pe birou. Sună la bancă! 

Numărul de telefon de la Chase National Bank se afla pe 
foaia de vărsământ. M-am aşezat la birou, am ridicat 
receptorul şi am format numărul. În timp ce aşteptam 
legătura, prin minte îmi treceau o mie de gânduri. Trebuia 
să le spun să anunţe poliţia? Trebuia să strig ajutor? Aceste 
gânduri se risipiră în momentul în care Mazzo se ridică şi se 
aşeză lângă mine. 

— Atenţie, domnule Ferguson. Vorbeşti numai ce trebuie, 
da? 

— Aş vrea să ştiu dacă domnul Jerry Stevens are un cont 
la dumneavoastră, am zis când mi-a răspuns o voce de 
femeie. 

— O clipă, vă rog. 

Mi-a dat la telefon un bărbat. 

— Aici domnul Jerry Stevens. Spuneţi-mi dacă a fost 
deschis un cont pe numele meu şi dacă acest cont a fost 

alimentat cu şapte mii de dolari? 

— Aşteptaţi, vă rog. 

Am aşteptat destul de mult. A 

— Da, domnule Stevens, mi s-a răspuns. In contul 
dumneavoastră au intrat ieri şapte mii de dolari. 

— Mulţumesc, am zis. Cine... 

Mâna grea a lui Mazzo a pus capăt convorbirii telefonice. 

— Gata, domnule Ferguson. Acum eşti mulţumit? 

Pe legea mea, cel puţin acum ştiam că aveam şapte mii 
de dolari care mă aşteptau, dacă puteam să scap din acel 
loc de coşmar. 

— Da, bineînţeles, am zis. Şi acum vreau să vorbesc cu 
doamna Harriet. 

— Da, am auzit, răspunse Mazzo zâmbind. Vei vorbi cu 
ea. Nu mai e tânără, se scoală târziu, dar vei vorbi cu ea. 
Voi aranja. Nu vrei să faci puţină mişcare? 

— Deocamdată, nu. Voi aştepta. 

— Bine, zise Mazzo dând din umeri. Nu vrei nimic special 
la dejun? 

— Vreau să vorbesc cu doamna Harriet! i-am strigat. Mă 
doare-n cot de dejun! 

— Fii calm, domnule Ferguson. Mă duc la bucătar, zise el 
intrând în dormitor ca să ia măsuţa pe rotile. Fii calm! Da? 

A ieşit, închizând uşa în urma lui. Am auzit un mic declic 
şi am înţeles că mă încuiase pe-afară. 

Doamna Harriet a intrat abia o oră mai târziu, cu canişul 
în braţe. Purta bluză şi pantaloni negri, cu guler şi manşete 
roşii. Peruca era impecabilă. 

— Bună ziua, dragă Jerry, a zis ea zâmbind. Mazzo mi-a 
spus că vrei să vorbeşti cu mine. 

S-a apropiat de un fotoliu, s-a aşezat şi a adăugat: 

— Sper că nu mai eşti nemulţumit. Mazzo mi-a spus că ai 
sunat la bancă. Acum ştii că banii promişi de noi au fost 
vărsaţi. 

M-am aşezat în faţa ei. 

— Banii pe care mi-i datoraţi au fost vărsaţi abia ieri, am 
zis. Mi s-a promis o mie de dolari pe zi. Abia după ce v-am 

anunţat că n-am să mai cooperez, aţi aranjat ca banii să-mi 
intre în cont. Asta îmi spulberă orice încredere, doamnă 
Harriet. 

Ea chicoti uşor. 

— Dragă Jerry! Nu te pricepi deloc la finanţe, nu-i aşa? 
Dă-mi voie să-ţi explic. Dacă îţi alimentam contul cu o mie 
de dolari pe zi, asta ar fi însemnat o pierdere de bani 
pentru mine. Banii aduc bani. Chiar şi o mie de dolari pot să 
aducă bani: nu mulţi, puţini, dar puţini bani îţi aduc mulţi 
bani în timp. Aveai să încasezi o sumă globală imediat după 
ce-ţi terminai treaba. Pot să te asigur de asta. Cei din 
familia Ferguson îşi respectă totdeauna promisiunile. 
Oricum, nu ai de ce să te îngrijorezi, dragă Jerry. Fiecare zi 
petrecută aici înseamnă o mie de dolari vărsaţi în contul 
tău din bancă. La sfârşitul săptămânii, vei putea telefona 
din nou la bancă ca să fii sigur. 

Mângâie urechile canişului, îmi zâmbi şi adăugă: 

— Acum eşti mulţumit? 

Nu aveam ce să răspund. Am dat din umeri. 

— Îmi pare foarte bine. Mazzo mi-a spus că ai încercat să 
fugi. Nu e un demers cam prostesc din partea dumitale? Să 
ştii, Jerry, că noi contăm pe tine. Poate că a fost o reacţie 
nervoasă? 

Ochii ei negri deveniră brusc duri, apoi întrebă: 

— N-ai să mai încerci să fugi, nu-i aşa? 

— O voi face dacă voi putea. Nu promit nimic. 

— Dragă Jerry! De ce vrei să fugi când câştigi atâţia bani? 

— Am vrut să stăm de vorbă, i-am zis, ca să vă aduc la 
cunoştinţă că Loretta plănuieşte să vă asasineze. 

Se încruntă. 

— Crezi asta? 

— Doamnă Harriet, locuinţa asta e o casă de coşmar! 
Loretta mi-a spus că poate să-l convingă pe Mazzo să se 
strecoare în camera dumneavoastră când dormiţi şi să vă 
înăbuşe cu perna. L-a sedus pe Mazzo şi m-a asigurat că 
Mazzo va face ce-i spune ea. Vă întrebaţi de ce vreau să 
fug din casa asta blestemată? Vă răspund că puteţi fi 

asasinată şi aş putea să fiu şi eu implicat! 

— Ce frumos din partea dumitale, Jerry, că te-ai gândit la 
mine, zise ea, continuând să mângâie urechile canişului. 

— Înţelegeţi ce vă spun? am insistat. 

— Bineînţeles, dragă Jerry, bineînţeles. Ce ţi-a mai spus 
Etta? 

M-am uitat în ochii ei. Îmi închipuisem că voi provoca o 
reacţie aducându-i la cunoştinţă că Loretta plănuia să o 
asasineze, dar o vedeam stând acolo calmă, mângâind 
cățelul, zâmbind, complet relaxată. 

— Loretta şi dumneavoastră v-aţi pierdut minţile? am 
întrebat eu ridicând tonul. Chiar nu înţelegeţi că la noapte 
aţi putea să fiţi asasinată? 

— Bietul Jerry! Îţi apreciez în mod sincer loialitatea. Nu se 
va întâmpla aşa ceva. Te rog, nu-ţi face griji pentru mine. 

Mi-am dat seama că eram lac de transpiraţie. 

— Foarte bine! V-am prevenit! Dacă nu vă temeţi că veţi 
fi asasinată, treaba dumneavoastră! Eu v-am spus! 

— Bineînţeles, Jerry. E foarte frumos din partea ta. Etta ți- 
a spus că fiul meu e bolnav mintal? 

Am strâns şi am desfăcut pumnii. 

— Da, şi că se află în aripa stângă a casei, supravegheat 
de o infirmieră. 

Ridică în sus canişul şi îşi sprijini faţa de capul lui. 

— Şi ţi-a mai spus, Jerry, că nu e căsătorită cu fiul meu? 

M-am uitat la ea uluit. 

— Ştiaţi? 

— Ţi-a spus asta? 

— Da. 

A chicotit din nou. 

— Şi ţi-a spus că va aduce un pastor cu un registru şi că 
va trebui să imiţi semnătura fiului meu? 

— Prin urmare, ştiaţi? Şi mai e şi testamentul. 

— Bineînţeles. Bietul Jerry! Probabil că te simţi prins într- 
un adevărat vârtej. Faci o treabă minunată în locul fiului 
meu, care este plecat în străinătate. Şi ai fost foarte loial 
faţă de mine. De aceea, voi fi foarte sinceră cu dumneata. 

S-a aplecat să mă bată cu mâna pe genunchi şi a 
continuat: 

— Îți voi aduce la cunoştinţă tristul adevăr, strict 
confidenţial. Mi-e teamă că domnul Durant nu mă va 
aproba, dar n-are importanţă. Ai câştigat dreptul de a şti 
adevărul. 

Am stat nemişcat, cu ochii îndreptaţi asupra ei. 

— Acum, Jerry, îmi vei promite că nu vei spune nimănui 
ceea ce am să-ţi aduc la cunoştinţă. Promiţi? m-a întrebat 
ea, în timp ce mă privea ţintă cu ochii ei negri. 

Trebuia să aflu. Situaţia asta mă făcea să-mi pierd 
minţile. 

— Da, promit, am răspuns, aşteptând urmarea. 

— Mulţumesc, dragă Jerry. Să ştii că nu e prima dată 
când se întâmplă asta. Etta i-a spus aceeaşi poveste tristă 
şi lui Larry Edwards care, îngrijorat ca şi tine, mi-a spus 
totul. Presupun că ţi-a oferit două milioane de dolari pentru 
contribuţia ta la falsificarea semnăturii fiului meu pe acel 
pseudo-testament? Da, bineînţeles, a făcut-o, adăugă ea 
dând din cap. l-a făcut aceeaşi ofertă şi lui Larry. Am 
încercat să-l liniştesc, dar nu a vrut să mai coopereze. 

M-a privit insistent apoi a continuat: 

— l-am dat ce-i datoram, zise ea dând din cap, cu ochii 
plini de tristeţe. Un tânăr destul de simpatic. Păcat că a 
avut un accident. 

Îmi simţeam gâtul uscat. Amenințarea plutea în aer. 

— Probabil că eşti îngrijorat şi îţi pui unele întrebări, 
dragă Jerry, a continuat ea. Bineînţeles, Etta este soţia lui 
John. S-au căsătorit în urmă cu doi ani. Nu-ţi cer să mă crezi 
pe cuvânt. Am să-ţi dovedesc. 

Puse cățelul jos, se ridică, se apropie de un secreter şi îl 
deschise. Apoi se întoarse cu un plic mare în mână. 

— Uită-te singur. Uite fotografiile de la căsătorie. A fost 
un adevărat eveniment monden, zise ea punând plicul pe 
genunchii mei. 

Am scos din plic o serie de fotografii din ziare. Loretta, cu 
faţa radioasă, îmbrăcată cu o rochie albă de mireasă, cu 

voal, stătea la braţul lui John Merrill Ferguson, în jurul lor 
erau multe persoane: doamna Harriet, Durant şi multe feţe 
care nu-mi spuneau nimic. Am mai frunzărit şi alte 
fotografii: Loretta tăind tortul, John Merrill Ferguson şi ea 
ciocnind paharele de şampanie şi multe alte poze. 

Am pus fotografiile la loc în plic, apoi am ridicat ochii 
spre doamna Harriet. 

— Atunci de ce mi-a spus că nu e căsătorită cu fiul 
dumneavoastră? am întrebat cu o voce nesigură. 

— Evident, acesta este tristul secret, pe care eu şi fiul 
meu îl păstrăm de un an de zile, îmi explică cu calm 
doamna Harriet. Avem nevoie de cooperarea dumitale, 
dragă Jerry. Ţi-ai dovedit loialitatea. Ai dreptul să ştii. Mi-ai 
promis că nu vei spune nimănui nimic după ce vei pleca de 
la noi. Cred în această promisiune. 

Îmi bătu din nou genunchiul cu mâna şi adăugă: 

— Loretta e bolnavă mintal. 

Asta nu a avut asupra mea efectul unei surprize. Eram 
deja convins că Loretta nebună. 

— Mi-a spus că nu e căsătorită, că fiul dumneavoastră și- 
a pierdut minţile, că îl va convinge pe Mazzo să vă 
asasineze. Toate astea nu sunt semne de nebunie? 

— Evident, dragă Jerry. Mazzo n-ar face niciodată una ca 
asta. Am deplină încredere în el. 

— Mi-a spus că sunt amanti. 

Chicoti iar. 

— Biata Etta are un temperament nestăpânit! Imi 
închipui cum l-a sedus pe Mazzo. Şi cred că te-a sedus şi pe 
dumneata, Jerry. Pot să înţeleg asta. Bărbaţii o găsesc 
irezistibilă, nu şi Mazzo. Bietul Mazzo a fost văduvit de 
atribute - dacă mă pot exprima astfel - de un glonţ în 
războiul din Vietnam. Nu, Mazzo nu-i în stare să se culce cu 
nicio femeie. 

Mi-au trebuit vreo două secunde ca să diger această 
informaţie. 

— Fiul dumneavoastră nu-i ţinut după gratii în compania 
unei infirmiere? am întrebat. 

— Ai remarcat ferestrele? Uneori este necesar să 
asigurăm protecţia Ettei închizând-o. Da, în locuinţă este o 
infirmieră. Am pus bare la ferestre pentru protecţia Ettei. 
Într-o zi a încercat să se arunce pe o fereastră de la ultimul 
etaj. E o boală ciudată. 

Doamna Harriet se întrerupse ca să mă mângâie canişul, 
apoi continuă: 

— Totul a început după un avort. Fiul meu şi Etta îşi 
doreau foarte mult un băiat. Copilaşul nu s-a născut la 
termen. Din ziua aceea, Etta nu a mai judecat normal. Avea 
halucinaţii. Am remarcat că, în perioadele de lună plină, 
devenea greu de stăpânit şi eram obligaţi să o închidem. 
Când luna descreştea, redevenea destul de raţională ca să 
ducă o existenţă normală. De fiecare dată când e lună plină 
şi fiul meu lipseşte, vin aici. Peste câteva zile va fi lună 
plină şi vom fi obligaţi s-o închidem. Am consultat în secret 
cei mai mari specialişti, dar nu pot face nimic. 

Făcu o pauză, se sprijini de speteaza fotoliului şi mângâie 
canişul. Apoi zise: 

— Acum, Jerry, cunoşti tragicul nostru secret. Fiul meu nu 
poate suporta gândul ca toate astea să se afle. O adoră pe 
Etta. Îţi cer să te înarmezi cu răbdare şi să binevoieşti să 
continui cooperarea cu noi. Nu va mai dura mult. 

Gândul mi-a zburat la Larry Edwards. Era clar că voise să 
plece, refuzase să coopereze şi a fost victima unui accident 
mortal. Mie n-o să mi se întâmple asta! 

— Mulţumesc că aţi avut încredere în mine, doamnă 
Harriet, am zis cu un ton cât se poate de sincer. Acum 
cunoscând împrejurările, se înţelege de la sine că puteţi 
conta pe cooperarea mea. 

Mi-a adresat un zâmbet radios. 

— Sunt foarte mulţumită. N-ai să regreţi. Nu ţine deloc 
cont de ce spune biata Etta. Fii bun cu ea! Prefă-te că 
accepţi ce-ţi cere. În următoarele zile, va bate câmpii cât 
mai mult. Nu uita că John are o foarte mare influenţă, dragă 
Jerry, adăugă ea ridicându-se. Cei din familia Ferguson sunt 
totdeauna foarte generoşi cu cei care îi ajută. 

Porni spre uşă şi zise: 

— Cere-i lui Mazzo pentru dejun tot ce-ţi doreşti. 
Deschise uşa, mă sfredeli cu ochii ei negri şi adăugă: 
— O zi bună, Jerry! 


După un dejun uşor, Mazzo mi-a propus o partidă de 
tenis. 

Cum nu puteam să lâncezesc în după-amiaza aceea 
însorită în apartament, am acceptat, dar nu eram în formă. 
Rezultatul a fost că Mazzo m-a bătut măr în trei seturi. 

— Te supără ceva, domnule Ferguson? mă întrebă el pe 
când ne îmbrăcam. Eşti în stare să joci mult mai bine de 
cum ai făcut-o. 

— Pur şi simplu nu sunt în formă, am răspuns, luând de 
jos racheta. Auzi, Mazzo, ai luptat în Vietnam? 

— Cine, eu? zise el râzând uşurel. Patronul a tras sforile 
şi am fost scutit. Toată lumea face ce spune patronul. 
Garda lui de corp era prea prețioasă ca să lupte ca tâmpiţii 
în Vietnam! 

Se întrerupse, se uită fix la mine şi întrebă: 

— De ce mă întrebi? 

— Din curiozitate. Eu am fost în Vietnam... 

— Nu, domnule. Paradeala aia era bună numai pentru 
prostănaci. 

Mă părăsi ca să se ducă să facă un duş. După ce m-am 
îmbrăcat, am trecut în salon şi m-am aşezat în fotoliu. 

Doamna Harriet mă minţise spunând că Mazzo fusese 
rănit în Vietnam şi nu era în stare să se culce cu nicio 
femeie. De ce? Dacă mă minţise în privinţa lui Mazzo, mă 
minţise şi în privinţa Lorettei? Fotografiile de la nuntă, pe 
care mi le arătase puteau fi falsificate? Era uşor să substitui 
faţa Lorettei cu cea a unei alte femei. M-am apropiat de 
scrinul din care scosese plicul plin cu poze, l-am deschis şi 
am făcut ochii mari văzând că era gol. După ce mă uitasem 

la fotografii, le pusesem la loc în plic şi le aşezasem pe 
birou. În timp ce jucam tenis, cineva le luase de acolo. 

M-am întors la fotoliu. 

Ce trebuia să cred? 

John Merrill Ferguson era prizonier în spatele gratiilor sau 
acea „închisoare” era pentru Loretta? 

Acele două femei erau amândouă nebune? 

Acum eram convins că nu voi fi în stare să evadez în 
timpul nopţii. Ziua eram liber să mă plimb prin parc în 
compania lui Mazzo. M-am dus la fereastră şi m-am uitat în 
jos, spre peluza imensă. În preajma ei se plimbau doi 
oameni de pază. M-am dus în dormitor şi m-am uitat la 
piscină. Oare mai erau printre copaci şi alţi oameni de pază, 
şi nu-i vedeam de la fereastra mea? 

Eram sigur că voi putea să-l scot din luptă pe Mazzo. Dar, 
pe urmă, în ce parte ar fi trebuit să fug? 

Domeniul era înconjurat de ziduri înalte de trei metri. Aş 
fi putut să trec peste ele? Mă închipuiam escaladându-le, în 
timp ce gărzile mă înconjurau. Nu era bine. M-am întors la 
fereastra din salon. În stânga mea se afla, cu uşile 
deschise, garajul cu cele trei maşini. Am zărit Rolls-ul, o 
maşină Cadillac şi un Jaguar. Mi-am amintit de porţile mari 
de fier de la capătul aleii. Cu o maşină atât de grea şi de 
puternică ca Rolls-ul, aş fi putut să rup poarta. Cu 
geamurile ridicate şi portierele blocate, oamenii de pază nu 
puteau să mă oprească. 

Asta era şansa mea! 

Am tras un scaun la fereastră şi m-am aşezat. De acolo 
se vedea foarte bine garajul. 

Acum era cinci şi un sfert. 

După vreo zece minute, şoferul japonez cobori pe scara 
exterioară a apartamentului său, situat deasupra garajului. 
Purta doar o cămaşă şi pantalonii uniformei sale gri. 

Uitasem de el. El ar fi putut să fie o problemă. Ar trebui 
să-l înfrunt în acelaşi timp cu Mazzo? Speranţele mele de 
fugă au fost uşor zdruncinate. Japonezii sunt greu de 
stăpânit: iuți ca fulgerul, ştiu judo, karate. Mi-am adus 

aminte că a trebuit să mă încaier cu un japonez într-un film 
de spionaj. Pur şi simplu m-a lăsat lat, şi a fost nevoie ca 
regizorul să-i spună să se stăpânească. 

Poate că şoferul nu va fi în zonă când voi încerca să ies. 

Mă întrebam dacă cheia se va afla în contact. Puteam să 
fac maşina să demareze fără cheie? Ridicatul capotei şi 
meşteritul la circuitul de aprindere ar fi provocat o 
întârziere fatală. 

L-am văzut pe japonez închizând porţile garajului, după 
care a urcat scara şi a dispărut. 

A doua zi dimineaţă, înarmat cu acel presse-papier, îi voi 
spune lui Mazzo că simţeam nevoie de mişcare. Vom face 
turul parcului, oprind în dreptul garajului. 

Încă mai eram cufundat în gânduri când, aducând 
măsuţa cu cina, Mazzo a intrat în încăpere. 

— Pui Maryland, domnule Ferguson, mă anunţă el. Gătit 
special pentru tine. 

— Doamna Harriet mi-a spus ceva, Mazzo, am zis, 
apropiindu-mă de masă. Mi-a spus că doamna Loretta e 
nebună de legat. Ce crezi de asta? 

Servi puiul şi puse farfuria în faţa mea. 

— Nu-ţi bate capul să înţelegi ce îndrugă doamna Harriet. 
Fă-ţi treaba, aşa cum mi-o fac şi eu pe-a mea, şi totul va fi 
cum nu se poate mai bine. 

— Şi altceva, am zis privindu-l în ochi. Mi-a spus că un 
glonţ ţi-a paradit boaşele în timpul războiului din Vietnam. 

S-a uitat la mine. Faţa lui brutală a încremenit brusc. 

— Ce-ai spus? 

Am repetat. 

— Ţi-am mai spus. N-am fost în porcăria aia de război din 
Vietnam! 

— O, fireşte! 

Am început să mănânc, simțind că se depărtase şi 
continua să se uite la mine. 

— De ce ar spune o chestie ca asta? mormăi el. 

— Pentru că doamna Loretta mi-a adus la cunoştinţă că o 
regulezi, Mazzo, iar eu i-am spus asta bătrânei. Insă ea m-a 

asigurat că nu eşti în stare să regulezi o femeie, şi mi-a 
spus şi motivul. 

— Eu? Să o regulez pe doamna Ferguson? a protestat 
Mazzo, a cărui voce s-a ridicat cu un ton. Asta e o minciună! 

— Loretta m-a asigurat că o vei asasina pe doamna 
Harriet pentru că te-a sedus. Trebuie să te strecori în 
camera ei când doarme şi să o înăbuşi cu o pernă, am zis 
cu un ton nepăsător. 

Am pus jos furculiţa şi am ridicat capul ca să-l privesc în 
faţă. Stătea încremenit, cu fruntea plină de sudoare. 

— Îţi spun toate astea, Mazzo, pentru că ai nevoie de 
mine ca prieten, aşa cum şi eu am nevoie de tine. Loretta e 
destul de nebună ca s-o asasineze pe doamna Harriet şi să- 
ţi pună în cârcă crima asta. 

Aproape că auzeam cum scârţâiau rotiţele creieraşului lui 
Mazzo. Stătea pironit locului şi încerca să-şi adune 
gândurile. 

— Te previn, Mazzo. Femeile astea sunt amândouă 
nebune. Te-ai putea pomeni acuzat de asasinat, şi n-ai 
putea să zici nimic. 

Îşi reveni. 

— Gura! se răsti el. Încă un cuvânt şi îţi smulg capul de 
pe umeri! 

Plecă, trântind uşa în urma lui. 

Eram sigur că reuşisem să-l sperii puţin. 

Mâine voi încerca să fug. 

CAPITOLUL VII 


Am avut o noapte albă. Cu cât eram mai hotărât să fuga 
doua zi, cu cât mă gândeam mai mult la planul meu, cu 
atât mă simţeam mai nesigur. 

Eram sigur că îl voi putea scoate din scenă pe Mazzo, dar 
mai rămânea şoferul japonez. Individul mă îngrijora, căci 
era un factor necunoscut. Mai era şi problema cheii de 
contact. O lăsa şoferul în maşină? Puțin probabil. Totuşi, 
pentru că avea oameni de pază în apropiere, zicându-şi că 
nimeni nu s-ar putea apropia de maşină ca să o fure, poate 
că ar fi lăsat cheia în contact. 

M-am mai gândit şi la porţile mari de fier. Vor rezista 
oare şocului, când voi intra în viteză cu Rolls-ul în ele? 

Ce situaţie nenorocită, dacă maşina n-ar putea să forţeze 
poarta! 

În timp că mă bărbieream, Mazzo a venit cu micul dejun. 
Am terminat cu bărbieritul şi am trecut în salon. 

— Bună ziua, Mazzo, am zis. Facem puţină mişcare în 
dimineaţa asta? Ce-ai zice de puţin jogging? 

Conform planului meu, trebuia să facem turul domeniului 
până la garaj. l-aş fi spus lui Mazzo că nu văzusem în viaţa 
mea motorul unei maşini Rolls şi că aş fi vrut să arunc o 
privire. Ajuns în interiorul garajului, aveam de gând să-l 
lovesc fulgerător şi să-l las acolo fără cunoştinţă, să urc în 
maşină, să blochez portierele şi - sperând că voi găsi cheia 
în contact - să demarez. 

— În dimineaţa asta mergi la birou, a mormăit Mazzo. 

L-am privit încruntat. 

— S-a întors domnul Durant? 

— Aşa a ordonat doamna Harriet. Te poftesc să mănânci. 

Pofta de mâncare mi-a dispărut subit. Ce se urzea? Dacă 
Durant se întorsese cu ultimele acte pe care trebuia să le 
semnez, era timpul să evadez. 

Am băut cafea, am mâncat o bucată de pâine prăjită şi 

nu m-am uitat la ouăle cu jambon. 

Mazzo intră în dormitor. M-am luat după el şi l-am văzut 
scoțând un costum dintr-un dulap. Am băgat de seamă că 
acel costum era costumul meu! M-am simţit cuprins de 
panică. 

— Nu-ţi pui masca, zise Mazzo. Mergi la birou aşa cum 
eşti. Ai înţeles? 

— De ce? 

— Vorbeşti prea mult. Eşti plătit să faci ce ţi se spune. 
Îmbracă-te! Plecăm peste o jumătate de oră, adăugă el 
înainte de a mă părăsi. 

Am rămas câteva momente încremenit. Inima îmi bătea 
cu putere. 

Mergi la birou aşa cum eşti! 

Asta nu putea să însemne decât un singur lucru: Durant 
s-a întors cu ultimele documente ce trebuiau semnate de 
mine, după care îmi va spune că sunt liber să plec. li va 
spune probabil lui Mazzo să mă ducă la aeroportul din 
Miami ca să mă urce într-un avion cu destinaţia Los 
Angeles. 

Pe drum, voi avea parte de înţepătura unui ac şi îmi voi 
încheia brusc existenţa. 

Dumnezeule! Transpiram în draci! 

M-am dus la bar şi mi-am umplut paharul cu whisky. L- 
am băut ca pe apă, apoi am stat liniştit, aşteptând ca 
alcoolul să-şi facă efectul. Aşa am reuşit să-mi îndrept 
coloana vertebrală blegită. 

„Haide, Jerry, mi-am zis, încă nu eşti mort!” 

Am luat hotărârea ca, după ce voi ajunge la birou, să nu 
semnez. Asta va pune bețe în toate maşinăriile lor ucigaşe. 
Ce-ar fi putut să facă? Manevra asta mi-ar fi permis cel 
puţin să câştig timp. 

Simţindu-mă puţin ameţit din cauza alcoolului, m-am 
îmbrăcat şi m-am încălţat. După ce purtasem costumele 
ultraelegante ale lui John Merrill Ferguson, al meu mi s-a 
părut lamentabil când m-am privit în oglindă. Uitasem cât 
de prăpădit arătam. Nu era de mirare că Lu Prentz nu mă 

mai invita la dejun. Arătam a ceea ce eram: un actoraş de 
mâna a doua fără contract. Atunci mi-am amintit că aveam 
şapte mii de dolari în bancă. Dacă reuşeam să scap din 
nenorocirea asta, aveam să-mi refac garderoba şi să-l bat 
la cap pe Lu până îmi va găsi de lucru. Dar mai întâi trebuia 
să scap de aici! 

— Vei avea nevoie de trusa de machiaj, mă preveni 
Mazzo, care intrase fără zgomot. 

— Ce înseamnă asta? am întrebat pe un ton imperios, 
privindu-l drept în ochi. 

— M-ai auzit? Pregăteşte-te! 

Mi-am zis că trebuia să fiu calm şi să mă ţin tare: să nu 
semnez! 

Am pus masca, mustaţa şi sprâncenele în geanta de 
machiaj. Mazzo mi-a luat-o din mână. Pe pat se afla o 
valiză, în care se găsea costumul de mohair al lui John 
Merrill Ferguson, purtat deja de mine. Mazzo puse geanta 
de machiaj în valiză, a lăsat în jos capacul şi a tras 
fermoarele. 

— Să mergem. 

Am coborât scara până la uşa de la intrare. Acolo aştepta 
un taxi amărât. La volan se afla Marco, omul de pază din 
timpul nopţii. 

Un om a apărut din penumbra vestibulului şi a luat valiza 
de la Mazzo. 

— El e Pedro, mi-a zis Mazzo. Se va ocupa de tine. Vei 
face ce-ţi va spune el... Ai înţeles? 

M-am uitat la individ. Era mic şi solid, purta un costum 
albastru-deschis şi pe cap avea o pălărie maronie. 

Pe când făceam filme, întâlnisem tipi duri şi răufăcători 
de tot felul, dar tipul ăsta merita Premiul Oscar. Mi-a trecut 
prin minte gândul că era ucigaşul meu. Arăta perfect pentru 
acest gen de treabă. Tot el îi lichidase şi pe ceilalţi doi, 
Larry Edwards şi Charles Duvine? 

— Tu nu vii? l-am întrebat pe Mazzo. 

Zâmbi cu şiretenie şi răspunse: 

— Am treabă. Pleci cu Pedro. Va avea grijă de tine. 

Pedro mi-a făcut semn să urc în taxi. Mi-a venit brusc s-o 
iau la fugă, dar am zărit doi oameni de pază în imediata 
apropiere. Asudând din greu, am coborât treptele şi am 
urcat în taxi. M-am aşezat pe banchetă şi Pedro a luat loc 
lângă mine. Taxiul a demarat. 

— Fiţi calm, domnule Stevens, zise Pedro cu un ton 
mieros. Îţi faci treaba dumitale şi eu mi-o fac pe a mea. 

Care era treaba lui? Să mă asasineze? 

N-am răspuns. 

Când am ajuns la porţile înalte, m-am aplecat în faţă. Un 
paznic s-a grăbit să le deschidă. Am aruncat o privire şi am 
tras concluzia că, dacă aş fi avut ocazia, aş fi putut să 
forţez poarta cu Rolls-ul. Dar voi mai avea o astfel de 
ocazie? Aşteptasem prea mult? 

M-am sprijinit de spetează, în timp ce maşina părăsea 
Largo şi se îndrepta spre oraş. Să încerc evadarea la 
coborârea din vehicul, în momentul intrării la Electronics & 
Oil Corporation? Presa va fi de faţă. Pedro nu va avea 
curajul să scoată arma. M-am hotărât să fug imediat ce 
vom ajunge. Pedro şi ceilalţi nu puteau să alerge după mine 
pe strada plină de lume. 

M-am întors surprins spre Pedro. 

— Dar nu ăsta e drumul, am zis, simțind cum mi se usca 
gâtul. 

A schiţat un zâmbet. 

— Vom folosi intrarea personalului, domnule Stevens, în 
felul ăsta, nu vom fi deranjaţi de şacalii înfometați de 
senzaţional. 

Parcă îmi citise gândurile! Am simţit din nou panica. 
Trebuia să sar din maşină? M-am uitat la portieră şi am 
constatat că îi fusese scoasă clanţa. 

Mâna grea a lui Pedro se lăsă pe braţul meu. 

— Fii calm, domnule Stevens. 

Maşina reduse viteza şi viră, ca apoi să coboare o rampă 
lungă şi întunecoasă. La capătul rampei, se ridică o barieră 
şi am intrat într-un garaj subteran. 

Din umbră îşi făcură apariţia trei oameni: gărzile de corp 

ale lui Ferguson. S-au grupat în jurul maşinii, fără o vorbă, 
vigilenţi şi siniştri. 

Pedro ieşi cu valiza în mână. 

— Să mergem, domnule Stevens. 

Am coborât din taxi şi m-am uitat în jur. Puse în mişcare 
parcă de un mecanism, cele trei gărzi de corp m-au 
încercuit şi m-am îndreptat astfel spre ascensor, cu Pedro 
în faţă. Am urcat. Pedro a apăsat pe un buton. Gărzile au 
făcut un pas înapoi, în timp ce ascensorul ne purta în sus cu 
rapiditate. 

Pedro m-a dus pe un culoar, apoi a deschis o uşă şi mi-a 
făcut loc să intru. 

— Fii calm, domnule Stevens, zise el. Stai jos şi aşteaptă. 

Am intrat într-o sală de aşteptare luxos mobilată, cu vreo 
douăzeci de fotolii şi mese pline de reviste ilustrate. 

— Instalează-te comod, adăugă Pedro, în timp ce 
închidea uşa. 

S-a aşezat şi el într-un fotoliu, după care a întins mâna 
spre o revistă Penthouse. M-am dus la fereastra mare şi am 
contemplat Paradise Boulevard din înălţimea celor treizeci 
de etaje. Oamenii păreau nişte furnici şi maşinile, nişte 
jucării. Dincolo de bulevard se întindea plaja, palmierii şi 
marea. 

Pedro fluieră deodată uimit. 

— Gagica asta nici măcar nu-şi încrucişează picioarele, 
mormăi el. Doamne, ce bătaie i-aş da la cur! 

L-am lăsat să se extazieze. Creierul meu funcţiona la 
capacitate maximă. De fiecare dată când îmi imaginam o 
evadare, eram frustrat. Dacă m-aş fi repezit afară din 
cameră strigând „Asasinii!”. Dacă... 

Uşa se deschise şi în prag apăru Sonia Malcolm. 

Am răsuflat uşurat. De când intrasem în acest coşmar, ea 
fusese singura persoană normală pe care o întâlnisem, dar 
ştiam că nu o puteam compromite. Îmi era cu neputinţă să 
risc să-i explic în ce situaţie nenorocită mă aflam. Nu voi 
avea o astfel de ocazie, şi chiar dacă aş avea, m-ar crede 
probabil deranjat la cap. 

— Domnul Stevens? zise ea uitându-se la mine. Vă rog să 
veniţi. 

Am văzut-o uitându-se la costumul meu uzat şi la pantofii 
scâlciaţi. Era probabil obişnuită cu ţinuta impecabilă a 
oamenilor bogaţi care se perindau prin acele locuri, dar 
expresia de pe faţa ei nu s-a schimbat. 

Am privit-o în ochi, dar nu am surprins la ea nici cel mai 
mic semn că m-ar fi recunoscut. De ce m-ar fi recunoscut? 
Nu mă mai ascundeam sub înfăţişarea lui John Merrill 
Ferguson. Nu-l vedea decât pe Jerry Stevens, actor de 
mâna a doua, şomer. 

Am urmat-o pe culoar. 

Bombănind, Pedro a lăsat revista, a luat valiza şi s-a luat 
după mine. 

După colţul culoarului, am zărit în faţă uşa care dădea 
spre şirul de birouri ale lui John Merrill Ferguson. 

Mi-am zis că dincolo de uşă voi da peste Durant, cu 
ultimele acte ce trebuiau semnate. M-am crispat. 

Sonia deschise uşa şi mă lăsă să intru. 

— Domnul Stevens, domnule, anunţă ea, făcându-mi 
semn să intru. 

Am intrat în încăperea familiară, aşteptându-mă să-l 
găsesc pe Durant la birou. 

Deodată m-am oprit şi am făcut ochii mari, în timp ce 
Sonia închidea uşa în urma mea. 

În locul acela unde stătusem alaltăieri se afla acum cel a 
cărui dublură eram: John Merrill Ferguson. 


x 


Gândul călătorea cu viteza luminii. 

În timp ce stăteam ca o stană de piatră, cu ochii ţintă la 
bărbatul aşezat la birou, mi-am adus aminte de ceva. O 
mare vedetă de cinema, după ce se îmbătase, mă agăţase 
într-o zi ca să-mi povestească experienţa înspăimântătoare 
pe care o trăise. 

— Adormisem, Jerry, îmi spusese el. Deodată m-am trezit 
brusc şi m-am văzut pe mine însumi, în picioare lângă pat. 
Era ca şi cum aş fi ieşit din corpul meu şi mă uitam la mine, 
în carne şi oase, nu ca atunci când te uiţi în oglindă, ci 
eram chiar eu în persoană. A fost lucrul cel mai 
înspăimântător şi mai ciudat... Eu... în afara corpului meu! 

Ştiam că era beat, dar mi-am amintit de cuvintele lui. 

Acum mă uitam ca într-o oglindă. Zile în şir mă 
contemplasem sub înfăţişarea lui John Merrill Ferguson, 
spunându-mi că aş fi putut să fiu John Merrill Ferguson. 

Am înţeles-o atunci perfect pe vedeta de cinema beată: 
trăiam şi eu aceeaşi experienţă, un lucru înspăimântător, 
ciudat. 

John Merrill Ferguson se ridică în picioare şi dădu ocol 
biroului zâmbind cu toată gura. 

— Domnule Stevens! exclamă el, ajungând lângă mine. E 
un moment mare, nu-i aşa? 

Îmi strânse mâna cu căldură şi adăugă: 

— Probabil că eşti puţin dezorientat. Haide să stai jos. 
Vom sta de vorbă. 

Mă trase spre un fotoliu, ţinându-mă de mână. 

— Nu fi aşa de preocupat. Trebuie să-ţi mulţumesc 
pentru multe lucruri. Stai jos. O să bem ceva. 

În timp ce mă aşezam în fotoliu, el se îndreptă spre bar. 

Mi-a aruncat o privire peste umăr şi mi-a zâmbit. 

— E puţin cam devreme, dar niciodată prea devreme 
pentru şampanie. 

Stăteam nemişcat, încercând să-mi revin, în timp ce el 
scotea dopul, turna în pahare şi se apropia de mine, punea 
paharul meu pe o măsuţă şi îl ridica pe al lui. 

— Beau pentru prosperitatea dumitale. 

Era atât de neaşteptat, încât n-am putut să articulez 
niciun cuvânt, dar, dezmeticindu-mă, am ridicat paharul cu 
o mână nesigură şi am băut. 

— N-aş fi crezut că un om ar putea să mă încarneze într- 
un mod atât de strălucit, zise el punând jos paharul. Am 
văzut nişte fotografii cu dumneata, în timp ce jucai tenis, 

aşezat chiar la acest birou şi intrând în clădirea noastră. M- 
am tot uitat la ele. Eram pur şi simplu eu! Am ascultat o 
bandă înregistrată cu convorbirea pe care ai avut-o cu 
Walter Bern. Vocea dumitale era vocea mea! 

Părea atât de amical şi de entuziast încât, ca majoritate 
actorilor, m-am simţit flatat de aceste laude. Incepeam să 
mă liniştesc. 

— Pe legea mea, domnule, am zis, am fost angajat să fac 
această treabă, şi îmi pare bine că sunteţi mulţumit! 

— Mulţumit? E foarte puţin spus! M-ai ajutat să câştig 
mulţi bani, domnule Stevens... La naiba cu ceremoniile! N- 
am să-ţi mai spun domnule Stevens. Jerry şi John! Eşti de 
acord? 

M-am uitat la el cu gura căscată. 

Unul dintre oamenii cei mai bogaţi şi mai puternici din 
lume îmi cerea să ne spunem pe numele mic! 

Orgoliul meu era foarte flatat! 

— Cum să nu, domnule, am zis. 

A început să râdă. 

— Perfect. Am să-ţi las timp să te relaxezi, Jerry. Ai făcut 
o treabă nemaipomenită. E incredibil. Ai înşelat toată presa. 
L-ai înşelat pe bătrânul meu majordom. Fără tine, mi-ar fi 
fost imposibil să merg la Beijing şi să închei un contract 
foarte important. Toţi rechinii, inclusiv CIA, îşi închipuie că 
am stat aici. Şi acum îţi voi vorbi foarte confidenţial, Jerry, 
spuse el, în timp ce faţa îi devenea foarte serioasă. Ceea ce 
îţi voi spune trebuie să rămână între aceşti patru pereţi. De 
acord? 

— Da, domnule Ferguson. 

— Vreau să-ţi fac o propunere. Dar, mai întâi, aş vrea să 
ştiu cum vezi viitorul dumitale ca actor. Doreşti să te întorci 
de unde ai venit, în căutarea unor roluri? Vorbeşte-mi 
sincer. Dacă ai această dorinţă, spune-mi şi voi înţelege. 
Dar dacă eşti dispus să renunţi, vreau să-ţi fac o propunere 
care îţi va asigura un salariu mare şi lipsa oricăror griji 
financiare pe viitor. 

Gândul mi-a zburat imediat la Lu Prentz şi la zilele triste 

de aşteptare lângă telefon. Aveam de gând să mă reîntorc 
la Hollywood, unde trebuia să caut un apartament destul de 
mic, unde să aştept şi să sper. Acest gând m-a îngrozit. 

— Să vorbim cu cărţile pe masă, zise Ferguson, văzându- 
mă că ezit. iți repet că ceea ce-ţi spun este strict 
confidenţial. Modul strălucit în care ai jucat rolul meu mi-a 
dat tot felul de idei. lţi ofer o situaţie stabilă în serviciul 
meu. De fiecare dată când voi dori să dispar, îmi vei lua 
locul. Vei fi adjunctul meu. Vei avea un birou al tău. [i se va 
găsi ceva uşor de făcut. Va fi doar o faţadă. Vei avea mult 
timp liber. Adevărata ta sarcină va fi să mă întruchipezi pe 
mine când voi dori să scap de indiscreţi. Vei semna acte 
fără importanţă. 

Se întrerupse, zâmbi apoi continuă: 

— Nu-mi venea să cred că semnăturile făcute de tine nu 
erau ale mele! Asta este deci propunerea. Şi acum să 
trecem la condiţii. Dacă accepţi, îţi voi plăti o sută de mii de 
dolari pe an şi îţi voi pune la dispoziţie locuinţă şi maşină. 
Vom încheia un contract pe şapte ani, care să prevadă o 
creştere a salariului cu zece mii de dolari după trei ani. ŞI 
vei putea rezilia contractul oricând, după un preaviz de 
şase luni. 

Zâmbi şi adăugă: 

— Adevărul este, Jerry, că eşti prea preţios pentru mine 
ca să te pierd. In schimbul acestei oferte, mă vei scuti de 
multă oboseală şi multe griji. Ce zici? 

Am rămas cu gura căscată. Pur şi simplu nu eram în stare 
să cred ceea ce îmi spunea. 

— Evident, va trebui să te gândeşti la propunere. N-am 
să te grăbesc, a continuat Ferguson. Şi acum o să-ţi arăt 
biroul, locuinţa şi maşina înainte de a lua o decizie. Dacă 
accepţi propunerea, vei intra în serviciul meu. E posibil să 
nu ai nimic de făcut timp de o săptămână-două, apoi când 
voi lipsi, îmi vei lua locul. Când nu va trebui să joci rolul 
meu, vei fi liber să faci ce vrei în acest oraş. Dacă prietenii 
dumitale vor să ştie cu ce te ocupi, spune-le că eşti 
adjunctul meu şi că cei care lucrează în societatea mea nu 

vorbesc niciodată despre munca lor. Întreaga mea echipă e 
loială şi aştept din partea dumitale aceeaşi loialitate. 

Se ridică, se duse la birou şi apăsă pe un buton al 
interfonului. 

— Domnişoară Malcolm, vrei să vii, te rog... Domnişoara 
Malcolm este secretara mea particulară, îmi zise el. Se va 
ocupa de dumneata. Cunoaşte rolul pe care îl vei juca. 
Numai domnul Durant, secretara mea, domnişoara Malcolm 
şi Mazzo ştiu. Poţi avea încredere deplină în ea. 

Sonia intră în acel moment. 

— Ţi-l încredinţez pe domnul Stevens, domnişoară 
Malcolm, zise Ferguson zâmbind. Ştii ce trebuie să faci. 

— Da, domnule. 

M-am ridicat încă năucit. 

— Gândeşte-te bine, Jerry, îmi recomandă Ferguson, 
strângându-mi mâna. Ai putea să-mi aduci la cunoştinţă 
hotărârea dumitale în seara asta înainte de şase? 

— Da, domnule, am răspuns. 

După care am ieşit în urma Soniei. 

Gândurile îmi circulau prin cap cu cea mai mare viteză. 
Ce ofertă neobişnuită! O sută de mii de dolari pe an, 
locuinţă şi maşină! Muncă puţină! Voi fi liber să explorez 
acest oraş minunat! 

Adio Mazzo, Pedro; adio teroarea că voi fi asasinat! 

Pur şi simplu nu puteam să cred! 

Sonia se opri la o uşă şi o deschise. 

— Vom împărţi biroul, zise ea, în timp ce intram într-o 
încăpere mare şi însorită, unde se aflau două birouri, maşini 
de scris, telefoane, un interfon. 

Pe fereastră se vedea plaja în depărtare. 

— Nu-i aşa că e un om minunat? continuă ea zâmbindu- 
mi. E pâinea lui Dumnezeu. Are această plăcere de a-i face 
pe oameni fericiţi. Încă nu-mi vine să cred că m-a ales pe 
mine. 

— Zău că sunt fericit şi eu! 

— Te-am văzut la televizor. Cred că e minunat să fii star. 

— Să nu crezi asta, i-am răspuns, privind-o şi găsind-o pe 

gustul meu. Îmi pare bine că am ieşit din circuit. 

— O, nu! Trebuie să-mi povesteşti despre asta. Haide să 
plecăm. Ai o casă splendidă, şi maşina...! 

M-a condus pe culoar spre ascensoare şi am coborât la 
garaj. 

— lat-o, zise ea, arătând un Mercedes decapotabil de 
două locuri, albastru-deschis. Nu-i o adevărată minune? 

Dintotdeauna îmi dorisem să am un Mercedes. M-am 
învârtit în jurul lui, l-am pipăit şi i-am zâmbit Soniei. 

— Grozavă! 

A deschis portiera opusă şi s-a aşezat confortabil. 

— Trebuie să ne grăbim, domnule Stevens. Am o mulţime 
de treburi în după-amiaza asta. 

M-am instalat la volan, remarcând faptul că doi oameni 
de pază nu mă slăbeau din ochi. Am condus până la bariera 
care s-a ridicat. 

Doamne! Eram în al nouălea cer! 

— O iei la dreapta şi mergi înainte pe bulevard, mi-a 
indicat Sonia. Îţi voi spune pe unde trebuie s-o iei. 

Conduceam într-un vis tehnicolor: o maşină splendidă! O 
fată minunată! 

La capătul bulevardului, mi-a spus să fac la stânga, în 
direcţia plajei. Am mers pe lângă plaja plină de lume, apoi 
mi-a spus să fac la dreapta, pe o stradă care ne-a dus la un 
drum îngust. 

— Acest drum duce la plaja privată a domnului Ferguson, 
zise ea. 

În faţă au apărut poarta mare de fier şi un paznic, care 
ne-a salutat deschizându-ne. Am condus maşina până la un 
pâlc de palmieri mărginit de un gard verde. Atunci am zărit 
pavilionul. 

Am oprit. 

— Ăla e? 

— Unul dintre ele. Acesta e al dumitale. 

— Unul dintre ele? 

— Are patru pavilioane pe domeniu, dar fiecare este 
complet independent. Domnul Ferguson nu le foloseşte. 

Am coborât şi m-am apropiat de cabană împreună cu 
Sonia. 

— O cabană? 

Construită din lemn de pin, locuinţa avea o verandă cu 
şezlonguri, mese şi un bar. Semne vădite de opulenţă. 

Sonia a urcat treptele verandei în fugă, a descuiat şi mi-a 
făcut semn. 

Am intrat într-un salon luxos mobilat. Nu lipsea nimic: 
televizor, combină stereo, bar, fotolii, parchet de pin ceruit, 
acoperit cu covoare persane, birou, două telefoane şi 
tablouri moderne. 

Noua mea reşedinţă! 

Am rămas înmărmurit, năucit. 

— Sunt două dormitoare, două săli de baie şi o bucătărie 
bine utilată, a continuat Sonia. Eşti băftos, domnule 
Stevens! E un adevărat paradis! 

M-a dus în dormitorul mare: un pat enorm, dulapuri, 
televizor. Cealaltă încăpere era mai mică dar la fel de 
luxoasă. 

— Doamna Swanson se ocupă de pavilioane, mi-a 
explicat Sonia. Deocamdată eşti singurul ocupant. lţi va 
servi micul dejun şi îţi va găti. E de ajuns să formezi 
numărul 27 la telefonul verde şi să-i spui ce doreşti. Se pare 
că e o bucătăreasă grozavă. Tot ea se va ocupa şi cu 
spălatul rufelor. 

— Minunat! 

— Frigiderul e bine aprovizionat, dar poţi să ceri tot ce-ţi 
face plăcere. 

Îmi văzu mutra şi râse. 

— Nu-i aşa că-i minunat? lată ce înseamnă să lucrezi 
pentru domnul Ferguson! 

— Ai dreptate. 

Ne-am întors în salon şi am auzit claxonul unei maşini. 

— Probabil că e maşina mea, domnule Stevens. Trebuie 
să fug. Ai tot ce-ţi trebuie, da? 

— Incă ceva. Spune-mi Jerry. 

Mi-a zâmbit radioasă. 

— OK, Jerry. La revedere. 

Şi dădu fuga la maşina care o aştepta. La volan se afla 
Pedro, care se scobea între dinţi cu o jumătate de chibrit. 

Vederea lui mi-a provocat o senzaţie de indispoziţie. 
Semăna cu un ucigaş îngrozitor. M-am dus pe verandă şi 
am văzut-o pe Sonia făcându-mi un semn cu mâna, în timp 
ce Pedro demara. 

M-am aşezat într-un şezlong şi mi-am îndreptat privirile 
spre marea de dincolo de nisipurile argintii. 

Trebuia să mă adaptez. Totul părea o himeră. Noaptea 
trecută mă temeam că voi fi asasinat, iar acum! 

Eşti prea prețios pentru mine ca să te pierd. 

Gândindu-mă la cuvintele lui Ferguson am ajuns la 
concluzia că ceea ce spunea era îndreptăţit. Spionat de 
rivali, obligat la multe deplasări de afaceri, Ferguson găsise 
o dublură perfectă, care nu numai că îi semăna, ci şi vorbea 
ca el şi era în stare să-i imite semnătura. În schimb, era 
dispus să semnăm un contract pe şapte ani şi să-mi 
plătească o sută de mii de dolari pe an. La prima vedere, 
chestia asta părea o cifră foarte extravagantă, dar având în 
vedere imperiul lui Ferguson, averea lui imensă, probabil că 
pentru el era un fel de mărunţiş. 

Ar fi trebuit să fiu nebun de legat ca să nu accept o astfel 
de propunere. 

După ce m-am hotărât, am constatat că trecuse ora 
dejunului şi că îmi era foame. M-am dus în bucătărie şi am 
deschis frigiderul. După cum spusese Sonia, era plin de 
alimente. Am umplut o farfurie cu friptură rece de pui, 
salată şi jambon, am luat-o cu mine pe verandă şi m-am 
aşezat la una dintre mese. 

„Doamne, mi-am zis în timp ce mâncam, asta da viaţă!” 

La cinci şi jumătate m-am dus la Electronics & Oil 
Corporation şi am intrat pe uşa personalului. Omul de pază 
mă recunoscu, dădu din cap şi ridică bariera. Am luat 
ascensorul rapid până la ultimul etaj. 

Petrecusem o după-amiază minunată, făcând planuri. 
Aveam nevoie de haine. Nu puteam să mă plimb de colo- 
colo cu costumul meu tocit. Ca să-mi fac rost de haine, 
aveam nevoie de bani. Atunci mi-am amintit că aveam 
şapte mii de dolari în contul meu de la Chase National 
Bank. Am telefonat acolo ca să mi se vireze suma la 
agenţia din Paradise City. Am fost asigurat că operaţiunea 
se va face imediat prin telex. După care m-am dus să mă 
scald. Pentru că cei o mie cinci sute de metri de plajă erau 
pustii, am înotat gol. 

Mai târziu, am trecut pe la bancă, am semnat 
formularele, am primit un carnet de cecuri şi am scos o mie 
de dolari. 

Am plănuit ca a doua zi să-mi petrec ziua prin magazine. 

Mă simţeam ca un Goliat când am bătut la uşa biroului 
meu şi am intrat. 

Sonia bătea la maşină. A ridicat ochii spre mine şi a 
zâmbit. 

— Totul e bine? 

— Cum nu se poate mai bine. Domnul Ferguson mă 
aşteaptă la orele şase. 

— E liber în momentul ăsta, zise ea apăsând pe butonul 
interfonului. 

A urmat un moment de aşteptare, apoi s-a auzit vocea lui 
Ferguson, voce pe care o imitam cu mare fidelitate. 

— Da, domnişoară Malcolm? 

— A sosit domnul Stevens, domnule. 

— Perfect. Trimite-l la mine, te rog! 

Sonia mi-a zâmbit şi a zis: 

— Du-te, Jerry! 

— Dacă n-ai nimic mai bun de făcut, ţi-ar plăcea să iei 
cina cu mine în seara asta? i-am propus eu. 

— Aş fi încântată, dar vezi mai întâi ce vrea domnul 

Ferguson. 

— Mă întorc imediat şi aranjăm ceva. 

Am străbătut culoarul până la uşa lui Ferguson, am bătut 
şi am intrat. 

Ferguson era la biroul lui. Instalat într-un fotoliu, l-am 
văzut pe Joe Durant. Prezenţa lui m-a alarmat. Durant s-a 
uitat la mine cu o privire plină de răceală. 

Ferguson s-a ridicat. 

— Intră, Jerry, a zis el, zâmbind, în ciuda unei anumite 
tensiuni ce se putea citi în privirea lui. Ce hotărâre ai luat? 

Am făcut un pas înainte şi am închis uşa. 

— Aş fi fericit să lucrez pentru dumneavoastră, domnule. 

Tensiunea a dispărut din privirea lui. 

— Stai jos, zise el, arătându-mi un fotoliu din apropierea 
fotoliului în care stătea Durant. Asta e o veste bună. Eşti 
mulţumit? Birou, maşină, locuinţă! 

— Numai un om foarte dificil n-ar fi mulţumit, domnule. 

— Bine. Contractul e la Joe. Şapte ani. Inţelegi? 

— Da, domnule. 

— Vei fi plătit în avans. Opt mii trei sute treizeci şi trei de 
dolari. Salariul pe o lună. Domnişoara Malcolm se va ocupa 
de impozit şi de cecul pe care îl vei primi. 

În timp ce luam loc, Durant scoase un document din 
servietă şi mi-l întinse. Era un contract simplu, dar l-am citit 
cu mare atenţie. El stipula că trebuia să îndeplinesc funcţia 
de asistent al lui Ferguson şi că voi primi o sută de mii de 
dolari pe an, cu un spor de zece mii de dolari după trei ani. 
Contractul, valabil şapte ani, putea să fie reziliat după un 
preaviz de şase luni de oricare dintre cele două părţi. 

Durant mi-a dat un stilou şi am semnat. Am primit apoi şi 
eu o copie semnată Joseph Durant, vicepreşedinte. 

— De acum înainte faci parte din personalul meu, spuse 
Ferguson. Nu trebuie să uiţi că niciun colaborator al meu nu 
vorbeşte despre ce se întâmplă aici. Nu trebuie să uiţi că, 
dacă jurnaliştii îţi pun întrebări, eşti primul meu asistent, şi 
atâta tot. De acord? 

— Da, domnule. 

— Şi acum, am de lucru pentru tine. Îmi pare rău că te 
pun imediat la treabă, zise el zâmbind, dar e necesar. Plec 
peste o oră. Trebuie să evit presa şi pe ceilalţi. Trusa ta de 
machiaj şi hainele sunt acolo. 

Făcu un semn în direcţia sălii de baie, apoi continuă: 

— Vrei să te schimbi? Îţi voi cere să ieşi pe uşa din faţă 
împreună cu Mazzo. Te vei întoarce la reşedinţa mea. Vei 
locui acolo în timpul absenței mele. Mă voi întoarce peste o 
zi-două. Cum mă întorc, vei fi liber să faci ce vrei timp de 
vreo cincisprezece zile. 

Aveam o mică decepţie. Sperasem să iau cina cu Sonia. 
Dar mi-am amintit că eram asistentul lui Ferguson, cu o 
leafa de o sută de mii de dolari pe an. 

— Bine, domnule, am răspuns. 

Apoi m-am dus la baie, unde am găsit valiza pregătită de 
Mazzo. 

Într-un sfert de oră m-am schimbat şi mi-am pus masca. 
Am mers şchiopătând până la uşa sălii de baie şi am 
deschis-o. 

Ferguson îşi părăsise biroul şi stătea la fereastră. Durant 
plecase. 

Auzind uşa, Ferguson s-a întors spre mine. A rămas 
țintuit locului, s-a uitat cu atenţie la mine şi şi-a dus mâna 
la faţă. Am făcut acelaşi gest. S-a dat un pas înapoi. Am 
făcut şi eu un pas înapoi. 

— Dumnezeule! exclamă el. E năucitor! 

— Dumnezeule! am zis, imitându-i vocea. E năucitor! 

După care am spus cu vocea mea. 

— Îmi pare bine că aceasta este părerea dumneavoastră, 
domnule. 

Râse, dar râsul său sună puţin cam ciudat. 

— Eşti extraordinar, Jerry! Fir-ar să fie, ai zice că mă uit 
în oglindă! 

Veni lângă mine şi mă examină de aproape. 

— E o deghizare remarcabilă, zise el bătându-mă uşor pe 
umăr. N-aş fi crezut că e posibil. Şi vocea! 

Râse din nou şi se uită la ceas. 

138 


Ca la teatru 


— Mai am doar câteva minute. 

Se duse la interfon şi apăsă pe o tastă. 

— Sunt gata, Mazzo, spuse el. 

Uşa se deschise şi apăru Mazzo. 

— Du-l înapoi pe Jerry acasă, Mazzo. 

Apoi Ferguson se întoarse spre mine şi spuse: 

— Te rog să faci ce-ţi spune Mazzo. Eşti un artist de mare 
clasă, adăugă el zâmbind. 

— Să mergem, zise Mazzo. 

L-am urmat pe culoar în direcţia ascensoarelor. Trecând 
pe lângă uşa biroului meu, am ezitat. Aş fi vrut să-i spun 
Soniei că era doar o amânare, dar Mazzo mă împinse uşor 
înainte. 

Presa aştepta. Gărzile de corp mi-au croit drum spre 
Rolls. Era ca o placă veche de patefon pe care o puneam 
încă o dată. 

In timp ce maşina demara, am auzit aceleaşi strigăte: 
Domnule Ferguson! O clipă, domnule Ferguson! 

— Ticăloşii ăştia n-ar renunţa niciodată, bombăni Mazzo. 

Şi când te gândeşti că, cu numai câteva ore în urmă, îmi 
propuneam să fur acea maşină Rolls cu care să încerc să 
evadez, iar acum făceam parte din personalul lui Ferguson 
şi primeam un salariu uluitor. 

M-am relaxat şi gândul mi-a zburat la Sonia. Era genul 
meu de femeie. Peste câteva zile vom lua cina împreună. 
Doream cu ardoare ca relaţiile noastre să devină cât mai 
strânse. 

După ce am ajuns în apartamentul lui Ferguson, am scos 
masca şi m-am întors în salon, unde mă aştepta Mazzo. 

— Am primit instrucţiuni, zise el. Sper că n-ai să te mişti 
de-aici şi că nu trebuie să-mi fac griji din cauza asta. Poţi să 
te mişti liber, dar nu te apropia de poarta de fier de la 
intrare, unde poţi să fii reperat. Ai înţeles? 

— Vrei să spui că nu sunt obligat să stau doar în camera 
asta? Pot să circul oriunde pe domeniu? 

— Exact. Acum eşti unul de-ai noştri, amice. Ţi-am spus 
eu că ai să reuşeşti. Nu? Dacă vrei ceva de mâncare, 

continuă el arătând cu degetul telefonul verde de pe birou, 
orice doreşti, foloseşte telefonul. 

Se îndreptă spre uşă şi adăugă: 

— Am o ciocneală cu o tipă. Doamne! O să-i trag o 
călăreală! De acum înainte poţi să te mişti liber, amice, dar 
nu te apropia de poartă. 

M-a părăsit cu zâmbetul pe buze. Era cinci şi cinci. M-am 
dus la fereastra din fund şi m-am uitat spre piscină. Mi se 
părea teribil de tentantă. Îmi venea greu să cred că eram 
liber să fac ce doream, cu condiţia să nu părăsesc 
domeniul. 

M-am dezbrăcat, mi-am pus un slip găsit într-un dulap de 
haine, am luat un prosop din baie şi am coborât scara până 
în vestibul. 

Pe când ocoleam terasa în direcţia piscinei, l-am văzut pe 
Mazzo plecând la volanul Jaguarului. l-am adresat un semn 
cu mâna, dar nu m-a văzut. 

Am stat o oră la piscină. Soarele, la apus, era foarte 
strălucitor. În timp ce mă ştergeam, a apărut Jonas. 

— Vreţi să beţi ceva, domnule Stevens? 

— De ce nu? Un martini sec, un pahar mare de martini 
sec. 

— Sigur că da, domnule Stevens, spuse el îndreptându-se 
spre bar. 

„Doamne, asta viaţă!” mi-am zis. 

M-am instalat pe unul dintre şezlonguri, în bătaia 
ultimelor raze ale soarelui. 

Jonas a adus băutura. 

— Pentru cină, domnule Stevens, v-aş sugera o friptură 
de pasăre cu sos alb, zise el. Poate şi creveţi. Creveţii sunt 
excepţionali. 

— OK, am răspuns, simțind că-mi lasă gura apă. 

— Doriţi să cinaţi în sufragerie sau în apartament? 

M-am uitat la el. Faţa bătrânului era de nepătruns. 

— Şi doamna Harriet? 

— Ea va cina în apartamentul ei. 

— Şi doamna Loretta? 

— Tot în apartamentul ei. 

— Perfect. Voi cina în apartamentul domnului Ferguson. 

— Bineînţeles, domnule Stevens, spuse el înainte de a se 
retrage. 

Am stat în şezlong, sorbind din pahar şi contemplând 
apusul soarelui. Nu-mi venea să cred că asta mi se 
întâmpla tocmai mie. Amenințarea se depărtase. Mă 
simţeam într-o lume de vis fantastică. Mă gândeam la acele 
zile petrecute lângă telefon, aproape suferind de foame, 
aşteptând să aud soneria. Şi acum! 

Am stat în şezlong până când soarele a apus şi a apărut 
luna. Uitându-mă la lună, mi-am amintit ce-mi spusese 
doamna Harriet: De fiecare dată când e lună plină, trebuie 
să o închidem. 

Luna era aproape plină; peste trei zile va fi chiar plină. 

M-am gândit la Loretta. Eram convins că nu era în toate 
minţile. Nu se putea altfel! Dar nu puteam să înghit chestia 
asta cu luna plină. 

La urma urmelor, de ce mi-aş fi făcut griji? Acum făceam 
parte din personalul lui Ferguson. Eram liber. Nu mai eram 
supravegheat. John Merrill Ferguson, un om foarte bogat şi 
puternic, era mulţumit de mine. Ce puteam dori mai mult? 

Am părăsit terasa şi m-am întors în apartament. Am făcut 
un duş, apoi am îmbrăcat o cămaşă şi nişte pantaloni de-ai 
lui Ferguson. 

Jonas a intrat în salon, împingând măsuţa pe rotile. 

A fost o cină savuroasă. Jonas se retrăsese după ce mă 
servise. Îmi părea rău că mâncam singur. Tare mult aş fi 
vrut ca Sonia să fie cu mine. Peste vreo două zile voi fi însă 
cu ea, într-un restaurant liniştit de pe malul mării, la lumina 
lunii şi în acordurile unei muzici melodioase. 

După masă, am făcut câţiva paşi pe balcon, apoi m-am 
instalat pe unul dintre şezlonguri. Eram în pace cu toată 
lumea. Am stat acolo, contemplând peluza şi copacii 
luminaţi de lună. Am văzut oamenii de pază făcându-și 
rondurile şi m-a durut în cot. Nu mai prezentau o problemă. 
Cât de brusc se poate schimba uneori viaţa! In ajun, mă 

temeam că voi fi asasinat, iar acum eram relaxat, fără nicio 
grijă. 

Pe la unsprezece fără zece, am stins ţigara, m-am ridicat 
şi m-am hotărât să merg la culcare. Am ales un roman 
dintre cărţile aduse de Mazzo. 

Am stins lumina din salon şi am intrat în dormitor, unde 
am aprins o lampă. 

Am căscat. Fusese o zi grozavă şi mâncarea fusese 
excelentă. Lectura nu mă tenta cine ştie ce. Voiam să 
dorm. 

În acel moment am tresărit violent. 

Loretta stătea la fereastră. 

CAPITOLUL VIII 


În timp ce stăteam pe balcon, fusesem uimit cât de brusc 
se poate schimba viaţa unui om şi mă gândisem la 
contractul pe şapte ani simţindu-mă în siguranţă. Eram 
împăcat cu lumea, dar când am văzut-o pe Loretta 
sentimentul meu de pace şi de securitate a dispărut subit. 

— Bună seara, Jerry, zise ea, zâmbindu-mi. Mă uit la tine 
şi văd că eşti fericit. 

Nodul din gât mă împiedica să vorbesc. Mă uitam la ea 
cum se uită un iepure la un dihor. 

În lumina slabă a lămpii, Loretta părea foarte frumoasă. 
Avea picioarele goale şi purta pe ea un capot de mătase 
albastru-deschis, care nu acoperea gambele. 

Venise să facă amor cu mine? Eram cuprins de oroare la 
gândul că ar fi trebuit să ating acea femeie dementă. 

— Te deranjează ceva, Jerry? mă întrebă ea, cu capul 
înclinat uşor într-o parte şi sfredelindu-mă cu privirea. 

— Sunt surprins, am reuşit eu să articulez, îndreptându- 
mă spre fotoliu şi aşezându-mă. Nu te aşteptam. 

— Trebuia să-ţi vorbesc. 

— S-a întors Durant. 

— Ai fost la birou? 

— Da. 

— Ce voia? 

— Să semnez nişte documente, atâta tot. 

— N-a vorbit despre mine? 

— Nu. 

— Testamentul încă n-a venit, dar îl aştept mâine. 

N-am zis nimic. A continuat: 

— Nu mai am voie să-l văd pe John. Am fost la 
apartamentul lui în dimineaţa asta. Era un om de pază la 
uşă. Mi-a spus că John nu se simţea destul de bine ca să 
poată primi vizita cuiva. 

Mi-am amintit de ce-mi spusese doamna Harriet: Nu da 

atenție la ce spune biata Etta. Fii bun cu ea. Spune-i că faci 
ce-ţi cere. În următoarele zile, imaginația ei va deveni din 
ce în ce mai bogată. 

— Îmi pare rău, am zis. 

— Camera lui e deasupra camerei mele. Îl aud cum se 
plimbă tot timpul dintr-o parte în alta. Ai zice că e un 
animal în cuşcă. Dintr-o parte în alta. Dintr-o parte în alta. 

S-a uitat fix la mine şi a continuat: 

— Ultima dată când l-am văzut, perdelele erau trase. 
Stătea în penumbră. Ai fi zis că era un om de marmură. 
Când i-am vorbit, n-a răspuns. Infirmiera nu m-a lăsat să 
mă apropii de el. Şi acum, nu mai am dreptul să-l văd. Mă 
tot întreb dacă va muri. 

Deodată, strânse pumnii, îi lovi unul de altul şi zise: 

— Ce-o să se întâmple cu mine dacă moare? Baborniţa o 
să rămână cu toţi banii! 

Ascultam şi încercam să-mi domin oroarea. 

— Noaptea trecută am încercat să deschid uşa bătrânei. 
Acum o încuie. Am vorbit cu Mazzo. Îi e frică, adăugă ea cu 
un gest disperat. 

Mă întrebam dacă într-adevăr vorbise cu Mazzo sau era 
altă halucinație. Gândul cel mai presant era să o conving să 
plece. 

Urmă o tăcere lungă, în timpul căreia nu şi-a luat ochii de 
la mine. 

— Nu spui nimic, Jerry? Pe tine contez. Am nevoie de 
ajutorul tău. Îţi voi cumpăra ajutorul! Gândeşte-te! Două 
milioane de dolari! 

Spune-i că faci ce-ţi cere, spusese doamna Harriet. Peste 
câteva zile va fi lună plină, şi atunci va trebui s-o închidem. 

— N-am uitat, i-am răspuns. Trebuie să mă mai gândesc. 
Sunt sigur că voi găsi o soluţie. 

— Trebuie! exclamă ea cu o voce stridentă. Gândeşte-te! 
Sunt spionată. Credeam că pot să am încredere în Mazzo. 

Se apropie de mine şi-şi trecu mâna prin părul meu. La 
contactul cu degetele ei, am simţit un fior rece pe spate. 

— Dragă, Jerry, gândeşte! Ajută-mă! 

M-am ridicat imediat în picioare. 

— Nimeni nu trebuie să ştie nimic despre legătura 
noastră. Ai face bine să pleci. 

Îşi puse o mână pe braţul meu. 

— Pentru Dumnezeu, Jerry, nu crede ce spune baborniţa. 
Nu-l crede pe Durant. Crede ce-ţi spun eu. 

Am văzut disperarea din privirea ei tulbure. M-am gândit 
la Larry Edwards şi la Charles Duvine. 

— Ascultă-mă! continuă ea. Nu crede pe nimeni. Crede- 
mă pe mine! 

Am împins-o spre uşă. 

— Da. Linişteşte-te. Sunt de partea ta. 

Se opri la uşă. 

— În interesul tău, Jerry, rămâi de partea mea. Nu te lăsa 
convins de ei. Te previn. Baborniţa şi Durant sunt nişte 
monştri care se gândesc numai la bani. Ar putea să mă 
asasineze, Jerry. Ar putea să te asasineze şi pe tine. 

Avea o voce disperată, cuprinsă de panică, care a reuşit 
să-mi trezească toate vechile spaime. 

— Voi găsi o soluţie, am asigurat-o eu înainte de a 
deschide uşa. 

— Avem foarte puţin timp la dispoziţie, Jerry, a şoptit ea, 
aruncând o privire pe culoar. Voi veni mâine seară. Găseşte 
soluţia. 

Şi a dispărut pe culoar, rapid şi fără zgomot. După ce am 
închis uşa, am ieşit pe balcon. Am privit parcul luminat de 
lună. Doamna Harriet spusese că Loretta e nebună. Nici nu 
se putea altfel! Totuşi mă gândeam la avertisment. Ar 
putea să mă asasineze! Ar putea să te asasineze şi pe tine! 

Mă obligam să privesc în faţă realitatea 
înspăimântătoare, convins că ei îi asasinaseră pe Larry 
Edwards şi pe Charles Duvine. 

Am simţit cum mă cuprinde panica. 

Am stat jos şi m-am străduit să fiu calm. M-am gândit la 
John Merrill Ferguson şi la zâmbetul lui amical. Eşti mult 
prea prețios pentru mine ca să te pierd. M-am gândit la 
doamna Harriet. Copilul a venit înainte de termen. Din ziua 

aceea, Etta a luat-o razna. A început să aibă halucinații. 

Ferestrele cu bare de fier din aripa stângă indicau locul 
unde era închisă Loretta în timpul crizelor, dar dacă era să-i 
dai crezare ei, acolo se afla închis John Merrill Ferguson, 
bolnav mintal. _ 

Camera lui e deasupra camerei mele. Il aud mergând 
dintr-o parte în alta, dintr-o parte în alta. Ai zice că e un 
animal în cuşcă. 

Halucinaţii? ` 

Mi-am şters sudoarea de pe față cu dosul mâinii. In acea 
dimineaţă mă întâlnisem cu John Merrill Ferguson şi 
stătusem de vorbă în biroul lui. Paşii pe care pretindea că i- 
a auzit erau o iluzie. Cu siguranţă că Ferguson nu era închis 
în apartamentul din aripa stângă. Atunci m-am gândit la 
privirea rătăcită, disperată pe care o avea Loretta atunci 
când îmi vorbea. Cineva era închis acolo sus? 

Trebuia să mă conving! 

M-am ridicat, am intrat în salon şi am încercat să deschid 
uşa. Nu era încuiată. Fără să fac zgomot, am străbătut 
culoarul până în capătul de sus al scării. Lumina era aprinsă 
dar nu era niciun om de pază. Mazzo îmi spusese că acum 
eram unul de-al lor. Am aşteptat câteva momente, 
încercând să imaginez un mijloc de a ajunge în aripa 
stângă. M-am întors până la culoarul principal, şi am pornit 
pe coridorul aripii stângi, care era slab luminat. Mi-ar fi 
plăcut să cunosc topografia acelei case imense. Mi-am 
amintit că, văzute din exterior, ferestrele cu bare erau la 
capăt de tot. Am continuat deci să înaintez cu prudenţă, în 
tăcere. 

În faţa mea, culoarul făcea un cot. M-am oprit, apoi am 
făcut un pas înainte şi am dat de un alt culoar lung. Nu se 
vedea niciun om de pază. Nu se vedea nimeni. Am 
continuat să merg mai departe. Am zărit patru uşi: toate 
dădeau spre faţadă. 

Reperasem trei ferestre prevăzute cu bare. Am trecut de 
prima uşă şi am ajuns la a doua: prima încăpere cu bare la 
ferestre. Am apăsat pe clanţă, dar uşa era încuiată. Am lipit 

urechea de uşă, dar nu am auzit nici cel mai mic zgomot. 
Am mers până la a treia uşă. Am apăsat iar pe clanţă: uşa 
era încuiată. Am tras din nou cu urechea. 

Ceea ce am auzit, m-a făcut să mi se zbârlească părul la 
ceafă: un zgomot înăbuşit, regulat de paşi. 

Am auzit un bărbat dregându-şi glasul. A urmat o tăcere, 
apoi a răsunat din nou zgomotul paşilor. 

M-am depărtat de uşă. 

Loretta nu inventase acest zgomot. Nu era o halucinație! 
înăuntru se afla un om, care se plimba de colo-colo, după 
cum spusese ea, ca un animal în cuşcă! 

Nu putea să fie John Merrill Ferguson. Îl întâlnisem în 
urmă cu numai câteva ore. Îmi zâmbise cu căldură şi mă 
asigurase că eram prea preţios ca să mă piardă. Atunci cine 
putea să fie? 

Pe când mă apropiam din nou de uşă ca să trag cu 
urechea, am simţit ceva atingându-mi piciorul. 

O atingere uşoară care m-a speriat. 

Canişul doamnei Harriet stătea în fund şi îmi făcea cu 
laba. 


Stăteam întins pe pat în dormitorul luminat de razele 
lunii. Nu puteam să dorm. Simţeam că îmi clocoteşte 
mintea. 

Cine era bărbatul închis în camera cu bare de fier la 
ferestre? Eram sigur că nu era John Merrill Ferguson, aşa 
cum spunea Loretta. Nu mă întâlnisem cu Ferguson chiar în 
acea dimineaţă? Nu semnasem cu el un contract pe şapte 
ani şi nu-mi spusese el că eram prea preţios pentru el ca să 
mă piardă? 

Cine putea să fie acel prizonier? 

Mă întorsesem în apartament cu câinele în urma mea şi îi 
închisesem uşa în nas. Îmi fusese teamă că va începe să 
latre, dar fusese cuminte. 

Acum stăteam în pat şi mă gândeam la omul care se 
plimba prin acea cameră şi la Loretta care mi-a spus că va 
reveni. 

Aveam nervii în pioneze. Am încercat să mă liniştesc, 
repetându-mi că Loretta era nebună. Aveam să-i spun a 
doua zi doamnei Harriet că Loretta mă deranja. Poate că 
venise timpul să fie închisă. 

Prin fereastra deschisă, am văzut că luna era aproape 
plină. 

Închisă? 

Mi-am amintit că doamna Harriet îmi spusese că 
ferestrele cu bare erau cele ale camerei Lorettei, când o lua 
razna. 

Or, în acel apartament se afla deja un prizonier! 

M-am dat jos din pat, ştiind că nu voi dormi, m-am dus în 
salon şi am aprins lampa de birou. 

Casa aceea devenise apăsătoare: voiam să fug! Se 
pregătea ceva îngrozitor, ceva mult prea complicat, care 
mă depăşea. 

M-am aşezat la birou. 

Casa era învăluită într-o linişte sufocantă. Auzeam doar 
bătăile regulate ale inimii. Lumina lunii desena tot felul de 
forme pe covor. 

Ceasul de pe birou arăta ora două fără zece. 

Am încercat să mă liniştesc. Povestea asta nu mă privea. 
Acum făceam parte din echipa Ferguson. Semnasem un 
contract pe şapte ani ca să-i ţin locul lui Ferguson când 
lipsea, cu salariul năucitor de o sută de mii de dolari pe an. 

Am încercat să mă conving că eram un mare băftos. Nici 
în visele mele cele mai nebune nu-mi imaginasem o astfel 
de slujbă. Lu Prentz ar fi rămas cu gura căscată dacă ar fi 
aflat. Mai bine mă duceam la culcare. Era timpul să dorm. 
Ceea ce se petrecea acolo nu avea nicio legătură cu mine. 
John Merrill Ferguson va fi înapoi peste câteva zile, aşa îmi 
spusese, şi mă voi întoarce în pavilionul luxos de pe malul 
mării. O voi invita pe Sonia la cină... Răbdare! 

Dar fantomele lui Larry Edwards şi Charles Duvine 

apăreau în preajma mea. Eram obsedat de privirea 
disperată a Lorettei. Doamna Harriet şi canişul păreau 
prezenţi în cameră. 

Am reacţionat. M-am ridicat brusc şi am rămas nemişcat, 
trăgând cu urechea. M-am dus rapid la uşă şi am apăsat pe 
clanţă. 

Uşa era încuiată. 

Cineva răsucise cheia în broască! 

M-am uitat fix la uşă. Inima îmi bătea cu putere; eram 
cuprins de panică. 

Ce se petrecea? De ce fusesem încuiat? 

Atunci, tăcerea a fost ruptă de ţipătul unei femei. 

Am simţit că-mi îngheaţă sângele în vine. Teroarea pe 
care o exprima m-a făcut să mă îndepărtez brusc de uşă şi 
să-mi accelereze bătăile inimii. 

A urmat un moment scurt de tăcere, apoi am perceput 
un fel de busculadă şi o bufnitură înăbuşită care mi s-a 
părut că a zguduit întreaga casă: zgomotul îngrozitor al 
căderii unui corp care se prăbuşeşte de sus şi se striveşte 
de pământ. 

Am aşteptat, cu faţa şi mâinile lac de transpiraţie, cu 
urechea la pândă. 

M-am apropiat de uşă. 

Am auzit vocea lui Mazzo. 

— Nu te apropia. Nu o atinge. 

Un bărbat a spus câteva cuvinte pe care nu le-am înţeles. 

— Sunaţi-l pe doctorul Weissman, a ordonat Mazzo. 

În acel moment am înţeles că murise o femeie. 

Doamna Harriet sau Loretta? 

Ţipătul de teroare, apoi bufnitura unui corp. Era un 
asasinat! 

S-a stârnit zvon de voci, apoi am auzit vocea calmă a 
doamnei Harriet, dar nu vorbea destul de tare ca să înţeleg 
ce spunea. 

Loretta! 

Ar putea să mă asasineze, Jerry! Ar putea să te asasineze 
şi pe tine! 

Asta îmi spusese în urmă cu nici două ore... Şi acum o 
făcuseră! 

Cu picioarele tremurânde, m-am târât spre fotoliu şi m- 
am aşezat. De jos auzeam un murmur slab de voci. Canişul 
nu mai lătra. 

După câteva minute, am auzit un declic şi clanţa uşii 
mele s-a lăsat în jos. 

Uşa s-a deschis. In prag a apărut doamna Harriet, cu 
privirea ţintită asupra mea. Purta un halat de casă din 
mătase neagră, peste o cămaşă de noapte albă. Avea în 
braţe cățelul. 

— Dragă Jerry, zise ea, intrând şi închizând uşa în urma 
ei. S-a întâmplat un accident foarte penibil. 

Faţa ei era lipsită de orice expresie, dar ochii ei mici şi 
negri părea că aruncă scântei. 

— Ai auzit? Biata Etta! Era somnambulă. A căzut de pe 
scară. 

Veni să se aşeze lângă mine. 

— Când suferea de tulburări, era totdeauna somnambulă, 
adăugă ea. 

Am făcut ochii mari ca să o văd mai bine pe bătrâna 
aceea îngrozitoare. Am rămas mut. 

— Şi-a rupt gâtul, a continuat doamna Harriet, mângâind 
urechile canişului. Băiatul meu va fi foarte tulburat. O iubea 
foarte mult. 

Gura mi s-a umplut de un gust amar. M-am ridicat, am 
alergat la baie şi am vomat. Am avut nevoie de câteva 
minute ca să-mi revin. 

Ar putea să te asasineze şi pe tine! 

M-am întors fără grabă în salon. 

— Bietul Jerry! zise cu calm doamna Harriet. Voi, artiştii, 
sunteţi foarte sensibili. Uite, bea asta, adăugă ea, punându- 
mi în mâna tremurătoare un pahar umplut pe jumătate cu 
whisky. 

Am băut. 

— Acum e mai bine, zise ea bătându-mă uşor cu mâna pe 
braţ. O să vină doctorul Weissman. Va trebui să cheme 

poliţia. 

M-am dus la fotoliu şi m-am aşezat. 

— Jerry! se răsti ea pe un ton care mă înspăimântă. Eşti 
aici ca să ne ajuţi! Nu te mai purta ca un copil! Auzi ce-ţi 
spun? 

Ar putea să te asasineze şi pe tine! 

Am golit paharul şi m-am dezmeticit. 

— Ce vreţi să fac? am întrebat, evitând să o privesc. 

— Toţi cred că John se află aici, dar el lipseşte cel puţin o 
lună. Nu vreau să-l sun. Ar reveni imediat. Afacerea pe care 
o negociază este de cea mai mare importanţă. Va trebui să 
joci rolul lui. Asculţi ce-ţi spun? 

— Da. 

— Pune-ţi masca. Îi voi spune doctorului Weissman că 
eşti doborât de şoc, dar poate că poliţia va dori să-ți 
vorbească. Voi avea grijă să nu fii deranjat. Trebuie să le 
spui că, din când în când, Etta avea crize de 
somnambulism. Asta e tot ce va trebui să spui dacă eşti 
întrebat, dar nu cred. John a avut grijă să întreţină 
permanent relaţii bune cu poliţia. Va avea loc o anchetă, 
dar nu vei fi convocat. John a avut grijă să întreţină relaţii 
bune şi cu procurorul. Va trebui să iei parte la 
înmormântare. Va avea loc în cea mai strictă intimitate. 
Acum, du-te să-ţi pui masca! 

Nu aveam de ales. Bătrâna mă băga în sperieţi. Eram 
sigur că ordonase asasinarea Lorettei aşa cum făcuse mai 
înainte în cazul lui Larry Edwards şi cel al lui Charles 
Duvine. 

M-am dus în sala de baie şi, cu o mână tremurătoare, mi- 
am pus masca. 

Când va sosi poliţia, voi avea oare ocazia să scap de 
acest coşmar? Ar trebui să-mi smulg masca şi să le spun 
adevărul? 

M-am gândit la zâmbetul călduros al lui John Merrill 
Ferguson. 

Eşti prea prețios pentru mine ca să te pierd. 

M-am gândit la contractul meu de şapte ani. M-am gândit 

la acele zile cumplite petrecute lângă telefon, aşteptând la 
nesfârşit, aproape mort de foame. 

Femeia aceea îngrozitoare avea să se întoarcă la San 
Francisco după înmormântare şi voi scăpa de ea. 

M-am gândit la cabana luxoasă oferită drept locuinţă, m- 
am gândit la Sonia. 

Mi-am spus că nu era treaba mea. Treaba mea era să 
câştig banii pe care mi-i plătea John Merrill Ferguson. 

Poate că alcoolul îmi va da curaj. În timp ce-mi potriveam 
masca, îmi ziceam că voi continua să fac parte din 
personalul lui Ferguson. 


Aforismul conform căruia banul înseamnă putere este un 
clişeu general admis. Îl auzisem deseori în lumea filmului, 
dar pentru că niciodată nu avusesem bani, ideea asta nu 
avea niciun sens pentru mine. 

Dar în noaptea aceea, am fost nevoit să constat că acel 
clişeu se verifica cu o forţă copleşitoare. 

Purtând masca şi un costum din mohair de culoare 
închisă, am ieşit pe terasa care dădea spre intrarea 
principală a reşedinţei. 

Reflectoarele luminau acum grădina, peluza şi poarta de 
fier din depărtare, care oprea intrarea pe domeniu. 

Vreo zece oameni formau un semicerc lângă porţile de 
fier; oameni de pază, nişte tipi solizi şi duri. In timp ce mă 
uitam la ei, o maşină Cadillac se apropie de poartă şi opri. 
Porţile se deschiseră şi maşina îşi continuă drumul până la 
intrare. 

Am presupus că sosise doctorul Weissman. 

M-am retras repede prin salon şi am aruncat o privire 
peste balustradă. 

Lumina era aprinsă în vestibul. Întins pe parchet, la capul 
de jos al scării, în acelaşi capot bleu, cu picioarele goale, 
zăcea corpul Lorettei Merrill Ferguson. Lângă ea, cu faţa 

lipsită de expresie, stătea Mazzo. 

M-am uitat cu atenţie la el. 

O lovitură de karate? 

Probabil că îl văzuse venind spre ea. Ţipase. Urmase apoi 
lovitura năprasnică la ceafă şi corpul fără viaţă se 
rostogolise pe scară în jos. 

Un bărbat înalt, gras, cu un aspect impozant şi cu păr alb 
abundent stătea de vorbă cu doamna Harriet. 

Îl vedeam foarte bine. Avea o faţă mare, cu maxilare 
puternice. Purta un costum impecabil de culoare închisă şi 
emana autoritate şi siguranţă arogantă. 

Era clar că mă uitam la doctorul Weissman. 

Se lăsă în genunchi lângă Loretta. O atinse uşor, îi 
întoarse puţin capul, îi ridică o pleoapă. Apoi se ridică. 

— Nu mai e nimic de făcut, doamnă Ferguson. Biata 
femeie e moartă, zise el cu o voce de bariton. Mă ocup eu. 
Nu o putem deplasa. Voi telefona şefului poliţiei Terell. 

— Mi se pare, dragă doctore, că mai înainte ar trebui să 
avem o mică discuţie, zise doamna Harriet. Nu va dura 
mult. 

Îi puse cu fermitate mâna pe braţ, îl trase spre salon şi 
închise uşa în urma lor. 

M-am sprijinit cu braţele de rampă şi am aşteptat. Mazzo 
începu să se plimbe prin vestibul. Am văzut, după expresia 
feţei, că nu se simţea în largul lui. 

Au trecut zece minute, apoi uşa salonului s-a deschis şi 
cei doi au ieşit. 

— Fiul meu este foarte traumatizat, doctore, zise doamna 
Harriet. N-aş vrea să-l deranjăm. 

— Bineînţeles. Ar trebui să-l consult? Poate să-i dau un 
tranchilizant? 

— Simte nevoia să fie lăsat singur. 

— Înţeleg perfect. Şi acum, doamnă Ferguson, întoarceţi- 
vă în camera dumneavoastră, vă rog, şi aşteptaţi acolo. 
Daţi-mi voie să mă ocup de toate formalităţile. Dacă va fi 
necesar, vă voi chema. 

— Mă bazez pe dumneata, doctore, îi zise ea bătându-l 


153 


James Hadley Chase 
uşor cu mâna pe braţ. Sunt la dispoziţia dumitale în caz de 
nevoie. 

Văzând că se întorcea ca să urce scara, m-am refugiat în 
grabă în salonul meu şi am închis uşa. După care am ieşit 
pe balcon. 

Poliţia a sosit în mai puţin de zece minute, cu două 
maşini urmate de o ambulanţă. 

Doctorul Weissman obținuse o reacţie rapidă. 

Am văzut doi inspectori în civil şi un sergent în uniformă 
urcând treptele. 

M-am dus la uşa salonului şi am crăpat-o puţin. Doamna 
Harriet stătea acolo unde o văzusem adineauri, pândea din 
umbră, cu mâinile sprijinite de balustradă. 

Am auzit voci. Vocea caldă a doctorului Weissman le 
domina pe celelalte, dar nu reuşeam să înţeleg ce spune. 

Toată comedia se termină în mai puţin de douăzeci de 
minute. 

În timp ce pândeam prin uşa întredeschisă, mă întrebam 
cât avea să-i plătească doamna Harriet doctorului 
Weissman. După prima mea impresie, era un om care 
putea să fie cumpărat cu condiţia, fireşte, să i se ofere 
preţul corect! 

Am văzut-o pe doamna Harriet coborând încet scara. Am 
ieşit din salon şi i-am luat locul lângă balustradă. 

Jos se aflau doi inspectori. Sergentul stătea lângă uşă. 
Doctorul Weismann domina scena. 

Doamna Harriet ajunse la capătul de jos al scării. 

— Îmi pare rău, doamnă, că trebuie să vă pun întrebări 
într-un astfel de moment, zise unul dintre inspectori. 

— Bineînţeles, bineînţeles, răspunse doamna Harriet, 
ştergându-şi ochii cu batista. Trebuie să înţelegeţi că fiul 
meu nu ştie nimic din toate astea. Nu trebuie să-l 
deranjăm. E sub efectul şocului, după cum vă va spune şi 
doctorul Weissman. 

— Foarte bine, doamnă, răspunse inspectorul apropiindu- 
se de salon, unde fu urmat de doamna Harriet şi de doctor. 

Intrară doi brancardieri. Au pus repede corpul Lorettei pe 

o targă, l-au acoperit cu un cearceaf şi l-au luat de acolo. 

Celălalt inspector îi vorbea cu glas scăzut lui Mazzo, care 
dădea întruna din umeri. 

M-am întors în apartament şi m-am aşezat în fotoliu. Mi- 
am sprijinit capul în mâini şi am rămas cu privirea în gol. 
Zgomotul portierelor trântite şi duduitul motoarelor m-au 
făcut să tresar. M-am dus pe balcon şi am văzut maşinile de 
poliţie demarând în urma ambulanţei. 

Floare la ureche! Puterea banului! 

M-am întors în salon în clipa în care intra doamna Harriet. 
A închis uşa şi s-a oprit să se uite atent la mine. 

— Dragă Jerry, totul s-a aranjat. Nu mai e nevoie de tine, 
zise ea schiţând un zâmbet de triumf. la un somnifer şi fii 
convins că pentru biata Etta a fost o adevărată eliberare. 

Se întoarse spre uşă, se opri şi adăugă: 

— Prezenţa ta la anchetă nu va fi necesară, Jerry. 
Doctorul Weissman se va ocupa de tot. E foarte serviabil, 
dragul de el. Va trebui însă să asişti la ceremonie, dar 
nimeni nu te va deranja. Noapte bună. 

Îmi făcu un semn cu mâna şi ieşi. 

Următoarele şase zile au trecut ca trei ani. 

Mazzo îmi aducea mâncarea în cameră. Păstram tăcerea. 
Nu aveam ce să-i spun. Petreceam ore întregi pe balcon, 
citind. Seara mă uitam la televizor. Dormeam cu ajutorul 
somniferelor. Încercam să mă consolez spunându-mi că 
eram omul lui Ferguson, plătit cu o sută de mii de dolari pe 
an. 

Dar mi se întâmpla prea des să mă gândesc la acel țipăt 
şi la acea bufnitură, la privirea disperată a Lorettei şi să-mi 
amintesc ce spusese: Pentru Dumnezeu, Jerry, nu crede ce- 
ți spune babornița. Nu crede ce-ţi spune Durant. Crede-mă 
pe mine! 

Mă gândeam la omul care se plimba în camera cu 
ferestrele blocate cu bare de fier. 

În dimineaţa celei de a şasea zile, Mazzo s-a hotărât să- 
mi vorbească. 

— Totul s-a rezolvat. Ancheta s-a terminat. Trebuie să-ţi 

pui masca. Va fi incinerată în dimineaţa asta la orele 
unsprezece. 

Aş fi vrut să-i trag un pumn în botul ăla de gorilă. Aş fi 
vrut să-i strig: „Tu ai ucis-o!” M-am ridicat şi m-am dus în 
dormitor. 

— Te supără ceva? mă întrebă el, venind după mine. 

— N-am nevoie de nimic. Pleacă! 

— Ti-am spus că nu mai sunt probleme, zise Mazzo 
zâmbind. Pune-ţi masca şi costumul de mohair. 

Eu, doamna Harriet şi canişul am format cortegiul 
funerar. Ne-am dus la crematoriu cu Rolls-ul. În faţa noastră 
mergea altă maşină şi în spate alte două. 

Vestea se răspândise. Jurnaliştii şi mulţimea curioasă se 
îmbulzeau la poarta cimitirului. Gărzile de corp ieşiră din 
cele trei maşini. Ajutară maşina noastră să treacă, apoi 
închiseră poarta de fier în nasul valului de reporteri. 

Acolo ne aştepta un pastor bătrân, cu faţa plină de riduri 
şi o tristeţe profesională în privire. Părea că se teme de 
doamna Harriet şi mormăi cuvinte de compasiune. Prelungi 
cât putu de mult serviciul funebru, temându-se parcă să nu 
se spună că luase banii de pomană. 

Când sicriul începu să se deplaseze spre cuptor, am 
căzut în genunchi. Nu mai spusesem o rugăciune din 
copilărie, dar am spus una pentru Loretta. 

Canişul a început să latre. 

In timp ce mă străduiam să găsesc cuvinte pentru 
Loretta, am auzit-o pe doamna Harriet vorbindu-i câinelui: 

— Taci, scumpule! Puțin respect. 


x 


Următoarele două zile mi s-au părut interminabile. 

Mâncam, mă instalam pe balcon, citeam şi aşteptam. 

În dimineaţa celei de a treia zile, în timp ce stăteam pe 
balcon, după micul-dejun, am văzut apropiindu-se Rolls-ul. 
Jonas a apărut încărcat cu bagaje pe care le-a pus în 

portbagaj, după care a apărut doamna Harriet cu canişul în 
braţe. Se opri ca să vorbească cu Jonas, care se înclină, 
apoi urcă în maşină şi aceasta demară. 

Eram încântat că o vedeam plecând! 

Mazzo intră fără zgomot în cameră. 

— Dimineaţa asta mergi la birou, zise el. Du-te să-ţi puli 
masca. 

M-au dus cu Jaguar-ul până la intrarea principală a 
biroului, unde gărzile de corp mi-au croit drum prin 
mulţimea de jurnalişti care aştepta acolo. 

Am urcat în ascensor şi Mazzo m-a condus în cabinetul 
de lucru al lui Ferguson, unde l-am găsit pe Durant instalat 
la biroul mare. 

— Intră, Stevens, zise el schiţând un zâmbet. Stai jos. 

Mi-a arătat un fotoliu şi m-am aşezat. 

— Trebuie să-ţi mulţumesc pentru comportamentul tău 
excelent în timpul funeraliilor, continuă el. Îmi dau seama 
ce încercare a fost asta pentru tine. 

Am considerat că vrăjeala asta nu avea nevoie de niciun 
comentariu din partea mea, drept pentru care m-am 
abținut. 

— Domnul Ferguson s-a întors, a continuat Durant. Eşti 
liber să faci ce vrei timp de cel puțin cincisprezece zile. Eşti 
un element foarte preţios al personalului nostru şi suntem 
mai mult decât satisfăcuţi de tine. 

— Mulţumesc, domnule, am zis. 

Durant se aplecă în faţă şi deschise o servietă. Scoase un 
cec. 

— lată salariul tău pe prima lună, Stevens. Plus o mică 
gratificaţie. 

M-am ridicat şi am luat cecul. Era completat cu suma de 
zece mii de dolari. 

— Mulţumesc, domnule, am zis, punând cecul în portofel. 

— Eşti liber. Scoate-ţi masca. Îţi vei găsi hainele în a 
doua sală de baie de pe culoar. Mergi şi instalează-te în 
pavilion. Se înţelege că nu vei putea părăsi oraşul, nu vei 
vorbi presei şi nu vei sufla o vorbă despre treaba pe care o 

faci. 

— Bine, domnule. 

— Perfect, Stevens. Fugi şi distrează-te! 

M-am îndreptat spre uşă, dar m-am oprit. 

— Vă rog să transmiteţi sincerele mele condoleanţe 
domnului Ferguson pentru moartea soţiei sale! 

Zâmbetul îi dispăru brusc de pe buze. 

— Foarte bine, Stevens. Pleacă. 

În următoarele trei ore mi-am cumpărat haine. Am găsit 
un magazin pentru bărbaţi pe Paradise Boulevard şi nu m- 
am zgârcit. În cele din urmă, sigur că aveam tot ce trebuia, 
am pus pachetele în Mercedes şi am pornit spre noua mea 
locuinţă. 

La barieră, paznicul s-a uitat atent la mine, apoi a dat din 
cap şi mi-a dat voie să trec. 

În timp ce mă îndreptam spre pavilion, mi-am zis că 
schimbam o închisoare cu alta. Eram în continuare 
supravegheat, dar nu-mi păsa. Aveam bani! leşisem din 
casa aia blestemată şi puteam să mă distrez. 

Era ora prânzului. Am luat pachetele, le-am pus într-un 
dulap şi am sunat la Ferguson Electronics & Oil Corporation. 
Am spus că vreau să vorbesc cu Sonia Malcolm. 

— Aici Jerry Stevens, am zis când mi-a răspuns. Sper că 
n-ai uitat invitaţia? Poţi sau vrei să iei cina cu mine în seara 
asta? 

— AŞ fi încântată, a răspuns pe un ton care mi s-a părut 
sincer. 

— Să ştii, Sonia, că nu cunosc oraşul. Unde am putea 
merge? Într-un loc plăcut, de preferinţă pe malul apei. 
Tocmai am luat salariul şi nu se pune problema banilor. 

Sonia începu să râdă. 

— Păi... să mergem la A/batros pe Ocean Boulevard, 
spuse ea după un moment de tăcere. Se pare că e select 
dar cam scump. 

— Mi se pare perfect. Trec să te iau. Unde locuieşti? 

— Nu. Ne vom întâlni acolo. Am o maşină. Casa mea e 
greu de găsit. 

— Nu există casă greu de găsit dacă în ea locuieşte o 
fată frumoasă ca tine. Unde e? 

— Ne întâlnim pe la opt şi jumătate. Voi fi acolo, mă 
asigură ea şi închise. 

Am pus încet receptorul în furcă. Bun, nu voia să ştiu 
unde locuieşte. Poate că stătea într-un apartament cu altă 
fată. Poate că nu era prea satisfăcută de cartier. Poate... 
am dat din umeri. 

Cel mai mult mă interesa că voi lua cina cu Sonia 
Malcolm. Dar eram curios. Am încercat să o găsesc în 
cartea de telefon, dar n-am dat de ea. Apoi mi-am zis că, 
fiind angajată de puţin timp, nu avea cum să figureze în 
cartea de telefon. 

După masa de prânz, m-am dus pe plaja pustie. Am 
înotat, am stat puţin la soare şi m-am scăldat din nou. 

Întins la umbra unui palmier, m-am gândit iar la Loretta. 
Am încercat să-i alung imaginea din minte, dar eram 
obsedat de ţipătul ei şi de acea bufnitură. M-am gândit din 
nou la funeralii, la pastor, la caniş. 

M-am simţit brusc singur. O să-mi placă să stau într-o 
locuinţă luxoasă, aşa cum crezusem la început!? Am 
străbătut cu privirea plaja pustie. Eram obişnuit să ies din 
casă şi să stau de vorbă cu oamenii. lar acum, această 
singurătate bruscă şi gândurile morbide mă deprimau. 

M-am întors cu paşi lenți în cabană. Pustietatea ei mă 
deprima şi ea. Încercam să mă conving că ar trebui să fiu 
recunoscător că dispun de un astfel de „culcuş”, dar ştiam 
că mă amăgeam. 

Ce mult s-ar fi schimbat totul dacă aş fi avut-o acolo, cu 
mine, pe Sonia! 

Am înţeles că mă îndrăgostisem de ea din prima clipă 
când o văzusem. Cu ea acolo, eram sigur că voi fi fericit. 

M-am gândit la seara care avea să urmeze. Nu ştiam ce 
credea ea despre mine. Părea că mă simpatizează. S-ar fi 
putut şi mai mult? Eram doar un actor de mâna a doua fără 
angajament. Eram Jerry Stevens, asistentul unuia dintre 
oamenii cei mai bogaţi din lume şi primeam un salariu de o 

sută de mii de dolari pe an! 

Ce mă făcea să cred că nu se îndrăgostise şi ea de mine? 
Doamne! Dacă ar fi fost adevărat! 

Deodată, simțind un îndemn să mă depărtez de acel 
pavilion singuratic şi învăluit în tăcere, m-am dus în sala de 
baie, am făcut un duş, m-am bărbierit cu grijă, după care 
am îmbrăcat costumul gri, pe care tocmai îl cumpărasem, o 
cămaşă asortată, o cravată şi în picioare mi-am pus nişte 
pantofi Gucci. M-am privit în oglindă şi am ajuns la 
concluzia că arăt satisfăcător. 

M-am hotărât să merg pe Ocean Boulevard, să găsesc 
restaurantul A/batros şi să rețin o masă discretă, unde să 
pot flecări cu Sonia nestingherit. După ce voi face 
rezervarea, îmi voi petrece după-amiaza explorând oraşul. 

Când să plec, a sunat telefonul. Am tresărit rău de tot, 
pentru că nu mă aşteptam. Am ezitat, apoi am ridicat 
receptorul. 

— Da? 

— Domnul Stevens? a zis o voce de bărbat. 

— Da. Cu cine vorbesc? 

— Domnule Stevens, sunt Jack Macklin, şeful personalului 
societăţii noastre. 

Vocea era amabilă dar fermă: un om obişnuit să dea 
ordine. 

— Aha! 

Şefii de personal erau plevuşcă după părerea mea. 

— În calitate de nou colaborator, domnule Stevens, poate 
că încă nu aţi avut ocazia să citiţi statutul şi regulamentul 
personalului societăţii noastre. 

— Nici măcar nu ştiam că există un statut şi un 
regulament al personalului, am răspuns cu o voce agasată. 

— Tocmai, domnule Stevens. Vă voi trimite broşura 
pentru uzul personalului. O veţi primi mâine dimineaţă. V- 
aş cere s-o studiaţi. 

— Bine, am zis. Mulţumesc pentru telefon. 

— Domnule Stevens, ca să prevenim orice decepţie, vă 
voi spune că una dintre regulile noastre cele mai stricte 

stipulează că angajaţii noştri nu întreţin niciun fel de relaţii 
personale între ei. 

Am simţit că-mi sare muştarul. 

— Nu înţeleg, am zis. 

— Am aflat că aţi invitat-o pe domnişoara Malcolm la 
cină. 

— Asta nu te priveşte! m-am răstit eu. 

— Domnişoara Malcolm face şi ea parte din personalul 
nostru de puţin timp. Nu cunoştea această regulă strictă, 
care interzicea orice relaţii personale cu ceilalţi angajaţi, 
continuă el netulburat. Acum a aflat de această interdicţie, 
după cum aţi fost informat şi dumneavoastră. 

Furia m-a împiedicat să-mi găsesc cuvintele. 

— În plus, domnule Stevens, a continuat vocea calmă, în 
timp ce eu spumegam, numai persoanele autorizate sunt 
admise pe proprietăţile domnului Ferguson, ceea ce 
înseamnă că aveţi la dispoziţie unul dintre pavilioanele 
domnului Ferguson, dar că vizitele nu sunt admise. 

— la ascultă! am strigat. Sunt asistentul domnului 
Ferguson! Regulamentul personalului nu mă priveşte şi pe 
mine! Eu fac ce vreau! 

— Înţeleg, domnule Stevens. Îl veţi întreba, evident, pe 
domnul Durant dacă puteţi primi vizitatori, dar domnişoara 
Malcolm face ce-i spun eu, spuse el şi închise. 

Clocotind de furie, am telefonat la societate. 

— Ferguson Electronics & Oil Corporation, răspunse 
vocea agreabilă a unei femei. Ce doriţi? 

— Daţi-mi-o pe Sonia Malcolm, m-am răstit eu. 

— Scuzaţi-mă, domnule, dar aş vrea să ştiu dacă este o 
convorbire personală? 

— N-are importanţă! Fă-mi legătura! 

— O clipă, domnule. 

Am aşteptat cu sângele bătându-mi în tâmple. 

În sfârşit, am auzit din nou vocea aceea de femeie. 

— Domnişoara Malcolm nu este liberă, domnule. Vreţi să 
vorbiţi cu şeful personalului? 

Am închis. 

Dumnezeule! Asta avea să fie deci viaţa mea? 

CAPITOLUL IX 


Palmierii foşneau în bătaia brizei. Plaja semăna cu un 
covor argintiu. 

Cui dracu îi păsa? 

Decepţia, furia şi singurătatea mă copleşeau. 

O voiam pe Sonia! Aveam nevoie de ea! 

M-am aşezat pe verandă, cu ochii aţintiţi asupra plajei 
pustii. Un pescăruş a ieşit dintr-o rază de soare şi s-a 
depărtat cu un țipăt tânguitor. 

Vocea şefului de personal îmi răsuna în urechi: 
Domnişoara Malcolm face ce-i spun eu. 

M-am străduit să fiu calm. Dacă ticălosul ăla îşi închipuie 
că-mi dă mie ordine, va vedea că se înşela amarnic! 

M-am ridicat şi am urcat în Mercedes-ul parcat la umbra 
unui palmier. Am condus până la barieră. Paznicul - alt om 
încruntat, solid, cu o faţă sinistră - a făcut o mişcare scurtă 
din cap şi a ridicat bariera. 

Am intrat în oraş. Acum era cinci şi cinci. Nu ştiam care 
era ora de ieşire a personalului de la Ferguson Electronics & 
Oil Corporation. Am presupus că, în acel moment, 
personalul ieşea pe uşa din fund. Trebuia să-mi încerc 
şansa. 

Am luat-o pe strada laterală, care ducea la ieşirea din 
spate şi garajul subteran. Am găsit loc şi am parcat 
Mercedesul lângă trotuar, apoi am aşteptat. Aveam o 
poziţie bună. Supravegheam ieşirea garajului şi vedeam 
paznicul de la barieră. 

Timpul trecea greu. Mă uitam mereu la ceas. Exodul a 
început exact după orele şase. M-am uitat la o oamenii de 
la volan: toţi erau bine îmbrăcaţi, gen cadre superioare. 
Apoi, după vreo douăzeci de minute, a urmat valul 
secretarelor, angajaţilor mai puţin importanţi, 
subordonaţilor. Toţi erau pe jos. 

Am pornit motorul şi m-am aplecat în faţă. Inima îmi 

bătea cu putere. Defilarea bărbaţilor şi femeilor părea că nu 
se mai sfârşeşte. Unii sporovăiau, alţii se opreau ca să 
schimbe un ultim cuvânt. 

Pe urmă am văzut-o. Urca rampa. Era îmbrăcată într-o 
rochie discretă de culoare bej şi mergea cu un pas hotărât. 
Era singură. 

Nimeni nu vorbea cu ea, nimeni nu-i făcea un semn de 
rămas bun. Era o angajată nouă. 

Mergea pe stradă în direcţia bulevardului. Am lăsat-o să 
o ia binişor înainte, apoi am demarat în spatele ei. 

Dificultăţile au început imediat ce am ajuns la bulevard. 
Trebuia să-mi strecor maşina în marea de vehicule şi, după 
ce am reuşit asta, m-am pomenit înconjurat de maşini care 
mergeau cu viteză. O zăream pe trotuar, mergând cu paşi 
iuți. Am vrut să reduc viteza, dar un claxon furios m-a făcut 
să merg mai departe. Am depăşit-o. Am înjurat. Nu aveam 
unde să opresc. Fusesem gata să tamponez maşina din faţă 
din cauză că mă uitam după Sonia în oglinda retrovizoare. 

Trotuarul era la fel de aglomerat ca şi şoseaua. Dacă o 
pierdeam! Nu ştiam unde locuieşte! 

Atunci, în faţa mea, am văzut o maşină ieşind din spaţiul 
de parcare. M-am strecurat în locul ei, n-am mai încuiat 
portiera şi am luat-o la fugă înapoi pe trotuar, evitând 
trecătorii, căutând-o frenetic cu privirea pe Sonia. 

Am zărit-o intrând pe o străduţă laterală. Am iuţit pasul, 
folosind coatele şi umerii şi am ajuns la stradă. 

Era acolo, mergând cu repeziciune. Am prins-o din urmă. 

— Sonia! 

S-a întors în loc. 

Pe trotuar erau doar câţiva trecători. Se grăbeau toţi fără 
să a ne acorda vreo atenţie. 

S-a uitat fix la mine. 

— Ce vrei? 

Nu era Sonia visată de mine. Avea o expresie ostilă, o 
privire speriată. 

— Sonia! am exclamat, oprindu-mă lângă ea. Am... 

N-am reuşit să spun mai mult. 

— Lasă-mă în pace! zise ea cu fermitate. Nu vreau să am 
nicio legătură cu tine! Lasă-mă în pace! 

— Ascultă, nu trebuie să fii îngrijorată din cauza 
ticălosului ăla de Macklin. Sunt asistentul domnului 
Ferguson. Nu trebuie să mă conformez regulamentului lor 
stupid. Te-am invitat la cină şi n-o să fie nicio problemă. 
Nu... 

— Nu va fi nicio problemă pentru dumneata, domnule 
Stevens! zise ea. Sunt angajată ca secretară personală a 
domnului Ferguson. Domnul Macklin m-a prevenit că dacă 
voi avea vreo relaţie de simpatie cu dumneata sau cu 
oricare alt angajat, voi fi concediată! Şi acum pleacă! 
Niciun bărbat din lume nu mă va face să renunţ la acest 
post! Dacă n-ai să mă laşi în pace, mă voi plânge domnului 
Macklin! 

Îmi întoarse spatele şi îşi văzu de drum, lăsându-mă cu 
ochii în soare! 

—E o lovitură! zise în spatele meu o voce bine 
cunoscută. 

M-am întors brusc şi am dat cu ochii de Mazzo, care 
rânjea. 

— Femeile sunt groaznice, continuă el. Dar are dreptate. 
Are un serviciu bun şi nu vrea să-l piardă, Jerry. Aşa că 
gândeşte-te la ea, nu la tine. 

M-am uitat la el cu gura căscată. N-aş fi crezut că 
„gorila” aia cu ţeasta rasă era în stare de un astfel de 
sentiment. 

— Hai să bem un păhărel, propuse el. 

În acel moment mi-am amintit că aveam în faţa mea pe 
omul care o asasinase pe Loretta. 

— N-am nevoie de păhărelul tău! i-am zis. 

Apoi am pornit spre Mercedes. M-am aşezat la volan 
profund decepţionat. Până la urmă, am reuşit să mă 
calmez. Pe Sonia o pierdusem. Presupuneam că era la fel 
de singură ca şi mine şi că fusese cu adevărat fericită când 
o invitasem la cină. După care Macklin aprinsese beculeţul 
roşu. Adevărul amar era că nu reprezentam nimic pentru 

ea, poate doar o ocazie să iasă în oraş seara. 

Atunci cum îmi voi petrece seara şi noaptea? Nu 
cunoşteam pe nimeni în oraşul ăsta. M-am gândit la 
pavilionul singuratic. Mi se părea de neconceput să mă 
întorc singur acolo. Gândul de a intra într-un restaurant ca 
să mănânc singur nu era nici el prea vesel. Mi-am amintit 
cu regret de oamenii pe care îi puteam întâlni la Hollywood: 
oamenii pe care trebuise să-i las baltă şi care mă lăsaseră 
baltă pentru că nu mai aveam bani, dar care s-ar îmbulzi 
peste mine dacă ar afla că am un salariu de o sută de mii 
de dolari pe an. 

Tristeţea asta mi-a trecut repede. Prietenii ăia din zilele 
frumoase nu meritau să mă gândesc la ei. 

Deodată m-a frapat un gând. Trebuie să găsesc o 
ocupaţie, ca să nu fiu copleşit de singurătate. De ce să nu 
scriu povestea detaliată a tuturor evenimentelor trăite din 
clipa în care Liz Martin, secretara lui Lu Prentz, îmi 
telefonase ca să mă anunţe că Lu avea o slujbă pentru 
mine? 

Pavilionul luxos nu va mai fi singuratic. Mă voi instala în 
faţa unei maşini de scris şi voi dactilografia povestea 
înspăimântătoare a dublurii lui John Merrill Ferguson, a 
asasinării lui Larry Edwards şi a lui Charles Duvine, precum 
şi cea a Lorettei. Voi vorbi şi de doamna Harriet şi de 
canişul ei, de Mazzo şi de Durant. Voi scrie totul sub formă 
de roman, schimbând numele şi decorul. Singurul personaj 
căruia îi voi da numele adevărat va fi Lu Prentz. Ştiam că i- 
ar fi plăcut la nebunie să apară într-un roman. 

Mi se părea că era o poveste unică. Aş fi putut să obţin 
un tiraj mare! Ba chiar aş fi putut să vând drepturile 
ecranizării, cu mine în rolul principal! 

Dacă scriam povestea sub formă de roman, folosind 
nume fictive, Corporaţia Ferguson nu avea ce spune. 
Nimeni nu putea să creadă în veridicitatea unei astfel de 
poveşti, dar aveam să aştept până la expirarea contractului 
meu de şapte ani. Nu voiam să renunţ la cei o sută de mii 
de dolari pe an. Acest roman avea să fie o asigurare pentru 

bătrâneţe! 

Trebuia să-l scriu imediat, cât timp aveam totul foarte 
proaspăt în memorie. 

Pavilionul ar fi fost locul ideal pentru scris. Nimeni nu m- 
ar fi întrerupt. Voi scrie toată dimineaţa, mă voi duce să 
înot, voi construi intriga după-amiază, apoi aveam să 
continuu scrisul seara. 

Am pornit motorul şi am străbătut Paradise Boulevard 
până când am văzut un magazin unde se vindeau produse 
cu preţ scăzut. Vânzătorul m-a convins să cumpăr o maşină 
electrică IBM de ocazie. Am cumpărat o cutie de ribon şi un 
top de hârtie. 

Am pus totul în maşină şi am pornit spre cabană. În timp 
ce conduceam, mi-am dat seama că nu mai simţeam 
singurătatea. Ardeam de nerăbdare să mă apuc de treabă. 

Când am intrat în pavilion, am găsit o negresă înaltă şi 
solidă, zâmbind cu gura până la urechi, care ştergea praful 
din salon. Mi-a spus că era doamna Swanson. Mi-am amintit 
că Sonia îmi spusese că domeniul acela avea o femeie de 
menaj. 

— Dacă doriţi să vă pregătesc ceva pentru cină, vă rog 
să-mi spuneţi, a zis doamna Swanson. 

— Da, mulţumesc. Dacă nu e deranjul prea mare, pentru 
că n-am chef să mănânc în oraş. Poate să fie orice. 

— Am o friptură grozavă. 

— Perfect. 

— Bine, domnule Stevens. Pe la opt. Mă voi întoarce să 
vă pregătesc masa. 

După ce a plecat, am scos maşina de scris din Mercedes, 
am băgat ştecherul în priză şi am încercat-o. Printre 
trebuşoarele pe care le făcusem în aşteptarea unui rol, 
fusese şi aceea de a bate la maşină adrese pe plicuri şi de a 
trimite scrisori cu cereri de fonduri în contul unei şcoli de 
orbi. După o oră, băteam cu aceeaşi viteză de altădată. 

Mi-am umplut paharul cu whisky, m-am aşezat pe 
verandă şi am început să elaborez planul poveştii. Pe un 
blocnotes, m-am apucat să scriu nume inventate. Pentru 

fiecare dintre aceste nume, am inventat o descriere fizică, 
complet diferită de aspectul adevărat al oamenilor a căror 
poveste îmi propusesem să o scriu. Am inventat şi nume de 
locuri. 

În momentul în care terminasem această treabă, doamna 
Swanson s-a întors în cabana mea şi mi-a pregătit o friptură 
mare cu tot felul de garnituri. M-a anunţat că va reveni 
mâine seară cu una dintre specialităţile ei: pui cu curry. l- 
am dat cinci dolari. Zâmbetul radios mi-a indicat cât se 
poate de clar surpriza şi plăcerea. 

După plecarea ei, am mâncat şi am dus totul la 
bucătărie, am debarasat masa şi am început să scriu. 

Am lucrat fără pauză până la două dimineaţa, apoi am 
adunat foile, am încuiat uşa şi m-am dus la culcare. 

Tocmai când eram gata să adorm, m-am gândit la Sonia. 
Cu o oarecare surpriză, am constatat că se topea într-un 
plan secund, tehnică folosită în filmele jucate de mine: o 
amintire ce merita păstrată, dar puţin reală. Simţeam că nu 
mai aveam nevoie de ea. Sonia avea o carieră în faţă, iar 
eu nu însemnam nimic pentru ea. Când să adorm, mi-am 
zis că nu mai însemna nimic pentru mine: o clipă de 
rătăcire. 

Timp de şase zile şi o bună parte din nopţi, am construit 
Ferguson Story. Doamna Swanson venea să facă curăţenie 
de două ori pe săptămână. In fiecare seară îmi pregătea o 
cină bună. După-amiaza mă duceam să înot. Nicio veste de 
la Ferguson Electronics & Oil Corporation. 

Impresia de singurătate dispăruse. Aveam o ocupaţie, un 
centru de interes, iar atunci când eşti absorbit de o muncă, 
singurătatea şi chiar şi femeile nu mai există. 

Şi apoi, în a şasea seară, pe când lumina lunii făcea 
marea să se scânteieze iar eu trudeam la maşina de scris, 
am auzit zgomotul unei maşini care se apropia. Mi-a trecut 
prin minte că Durant venea să vadă ce fac. Dacă intra şi 
vedea maşina de scris şi toate acele pagini dactilografiate, 
ar fi vrut să ştie ce scriam. Şi asta nu trebuia să afle în 
ruptul capului! 

Am pus repede paginile într-un sertar, am apucat maşina 
de scris şi am dus-o în dormitor, unde am pus-o sub pat. 
Apoi m-am postat la uşa dormitorului. 

Am auzit paşi pe verandă. M-am înarmat cu curaj şi am 
intrat în salon. 

În cadrul uşii de sticlă stătea John Merrill Ferguson. 

Era ultima persoană pe care m-aş fi aşteptat s-o văd 
acolo. 

— Salut, Jerry, zise el, intrând în încăpere. Sper că nu te 
deranjez. 

Am respirat adânc. 

— Deloc, domnule. Nu făceam nimic. Vreţi să vă ofer 
ceva de băut? 

— Nu, mulţumesc. 

Se apropie de masă, trase un scaun şi se aşeză. 

— Voiam să-ţi vorbesc. 

Uluit şi deloc în apele mele, m-am aşezat în faţa lui. 

Pe masă se afla o lampă de care mă foloseam când 
băteam la maşină. Întinse mâna şi o stinse. Mai rămăseseră 
aprinse doar două aplice, care luminau slab încăperea. 

— Ei bine, Jerry, zise el, eşti mulţumit de viaţa ta? 

M-am întrebat ce mai voia. De ce venise acolo unul dintre 
oamenii cei mai bogaţi şi mai puternici din lume ca să 
întrebe un actor fără angajament dacă îi place viaţa pe care 
o duce? Îngrijorarea mea devenea din ce în ce mai mare. 

— Viaţa e frumoasă, domnule, am răspuns. Datorită 
dumneavoastră. Apreciez mult tot ce faceţi pentru mine. 

A dat din cap, agitând nervos mâinile. 

— Cum îţi ocupi timpul? 

— O, fac o mulţime de lucruri! Înot. Aici e minunat. 
Oraşul e nemaipomenit. 

Se uită atent la mine. Avea o expresie ciudată. 

— Aş vrea să faci ceva pentru mine, Jerry. 

Asta nu era o surpriză. N-ar fi venit până aici fără motiv. 

— La dispoziţia dumneavoastră, domnule. 

— Ai masca aici? 

— Bineînţeles, domnule. 

— Aş vrea să-mi iei locul la reşedinţă în noaptea asta. 

M-a cuprins teama. 

— Bine, domnule. Cum doriţi. 

— Nu va fi nicio problemă. Maşina mea aşteaptă. 
Deghizează-te şi mergi la reşedinţa mea. Oamenii de pază 
te vor lăsa să intri. Vei intra în apartamentul meu şi vei sta 
acolo până când vei primi veşti de la mine. Nimeni nu ştie 
că mi-ai luat locul. Gărzile de corp vor crede că sunt eu. l- 
am dat deja instrucţiuni lui Jonas pentru ca mesele să fie 
servite în apartament şi să aibă grijă să nu fiu deranjat, 
înţelegi? 

— Da, domnule. 

— Bine. Eşti foarte preţios pentru mine. Şi acum, mergi, 
te rog, şi pune-ţi masca! 

Atunci s-a petrecut un lucru oribil şi consternant. 

Sprânceana dreaptă a lui John Merrill Ferguson s-a 
dezlipit, apoi a căzut pe masă în faţa noastră, ca o omidă 
scârboasă. 

O tăcere lungă, explozivă, a învăluit încăperea slab 
luminată, creând o atmosferă tensionată ca sub efectul 
unui şoc puternic. 

Omul pe care îl credeam John Merrill Ferguson a lăsat să-i 
scape o tânguire înăbuşită, apoi a împins scaunul cu 
piciorul şi s-a ridicat brusc. A aruncat o privire plină de 
panică în jur, ca un animal terorizat care voia să fugă. După 
care a vrut să se repeadă la uşa de sticlă deschisă. 

Am avut o reacţie spontană. Am întins un picior înainte, i- 
am agăţat glezna şi l-am făcut să se prăbuşească pe podea. 
M-am repezit peste el, i-am îndepărtat braţele pe care le 
agita cu furie, le-am imobilizat cu genunchii şi l-am adus în 
stare de neputinţă. 

l-am privit atent faţa, apoi i-am smuls cealaltă 
sprânceană şi mustata. 

— Cine eşti, Dumnezeule mare? am întrebat. 

A încercat să scape, dar îl tineam țintuit la podea. 

— Dă-mi drumul! a strigat el. 

Ţinându-i braţele blocate, i-am trecut o mână pe sub 

bărbie, am găsit marginea măştii de latex şi i-am smuls-o 
de pe faţă. 

M-am uitat la el, în timp ce mă fixa disperat cu privirea. 

Atunci am avut un şoc: un şoc care m-a paralizat şi care 
mi-a provocat sudori reci pe spate. 

Mi s-a părut că aud vocea sarcastică a lui Mazzo: 
„Pămpălăii ca el au deseori accidente de maşină”. 

Ţintuit la podea de greutatea mea, îl aveam în faţă pe 
Larry Edwards! 

M-am ridicat, cu ochii la el. 

— Larry! Dumnezeule mare! Mi-au spus că ai murit! am 
exclamat eu. 

S-a ridicat încet, cu privirea înspăimântată. 

— N-ai să pleci de-aici până nu-mi spui ce se întâmplă, 
am zis. Stai jos! lţi aduc ceva de băut. 

S-a uitat la uşa deschisă, apoi la mine. 

— Nu risca, Larry! i-am spus. lţi voi rupe braţul dacă nu 
vrei să stai jos şi să vorbeşti. 

Ezită, apoi dând din umeri descurajat, s-a trântit într-un 
fotoliu. Fără să-l slăbesc din ochi, m-am dus la bar, i-am 
turnat o porţie zdravănă de whisky şi i-am întins paharul. L- 
a golit pe nerăsuflate. 

— Ce cauţi aici? De ce voiai să mă trimiţi la reşedinţă? l- 
am întrebat, privindu-l de sus. 

— Incercam să câştig timp, mormăi el. Scuză-mă, Jerry, 
mă gândeam numai la mine. 

M-am aşezat în faţa lui. 

— Ce vrei să spui? Auzi, Larry, hai să luăm lucrurile de la 
început. De ce eşti deghizat în Ferguson? 

A vorbit. 

Trecuse prin exact aceleaşi experienţe ca şi mine. Lu 
Prentz îl trimisese la hotelul Plaza. Acolo o întâlnise pe 
doamna Harriet. Fusese drogat şi se trezise în casa 
doamnei Harriet. | se oferiseră şi lui o mie de dolari pe zi. 
Acceptase şi Charles Duvine îi transformase înfăţişarea, 
învățase să imite semnătura lui Ferguson şi să-i imite 
vocea. In cele din urmă, fusese transportat cu avionul la 

reşedinţa lui Ferguson, la fel ca mine. 

— Ai întâlnit-o pe Loretta? am întrebat. 

Îşi şterse sudoarea de pe faţă. 

— Nu reuşeam s-o opresc pe putoarea aia ţăcănită să 
vină la mine în pat. Mi-a îndrugat că nu era căsătorită şi a 
pomenit şi de un pastor. Presupun că şi ţie ţi-a servit 
aceleaşi aiureli. 

— E moartă. Au asasinat-o. 

A tresărit. 

— Mi-au spus că e somnambulă. 

— Eram acolo când s-a întâmplat. l-am auzit ţipătul. 
Somnambulii nu ţipă. Mazzo i-a rupt gâtul. 

— Nu. Mazzo nu-i aşa. Dacă a fost asasinată, atunci 
autorul a fost Pedro. El e omul care ucide pentru Durant. 
Când va băga de seamă că nu sunt acolo, va porni după 
mine. Trebuie să mă car iute de tot din oraşul ăsta 
blestemat. 

— Dar de ce două dubluri? Nu înţeleg. Ce-ai făcut? 

— Am fost la Beijing. Ferguson e bolnav mintal. Trebuia 
să dispună de mine şi de tine. Tu jucai rolul lui aici în faţa 
presei, în timp ce eu îi trăgeam în piept pe tipii de la 
Beijing. Am plecat acolo împreună cu o echipă. Nu trebuia 
decât să semnez nişte hârtii, în timp ce echipa aranja 
treburile. lar în acest timp, Ferguson era încuiat la 
reşedinţă. 

M-am gândit la omul pe care l-am auzit plimbându-se 
încoace şi încolo. Ferguson! 

— Atunci ce cauţi aici? 

Mi-a întins paharul gol. 

— Mai vreau. 

De data asta mi-am luat şi eu de băut. 

— John Merril Ferguson a murit în seara asta la orele 
şase, zise Larry, în timp ce beam. 

Era gata să mă înec. 

— A murit? 

— Da... de o criză cardiacă fulgerătoare. 

— De unde ştii? 

— Am avut baftă! Mă plimbam prin apartamentul lui 
Ferguson. Deodată s-a iscat tâămbălău: voci, zgomot de 
paşi. Pe urmă am auzit cum eram încuiat. Am tras cu 
urechea. Voci agitate! Apoi a sunat telefonul de pe birou. 
Am ridicat receptorul. Uitaseră să debranşeze aparatul. 
Mazzo vorbea cu doamna Harriet. li anunţa moartea lui 
Ferguson. Ce femeie! A ascultat vestea de parcă ar fi auzit 
prognoza meteo. l-a spus lui Mazzo să nu facă nimic până la 
venirea ei. Deoarece Durant se afla la Washington, a spus 
că îl va anunţa ea. După care a adăugat - şi încă îi mai aud 
vocea rece şi implacabilă: „Spune-i lui Pedro că Edwards şi 
Stevens sunt de acum înainte inutili. Ai înţeles? Pedro va şti 
ce are de făcut”. 

M-am crispat, am simţit că îmi îngheaţă sângele în vine. 

— A spus asta? 

— Dacă-ţi spun! La care Mazzo a răspuns că Pedro 
petrecea noaptea la Miami, dar că îi va îndeplini 
instrucţiunile de mâine. Voia să ştie dacă ştiu de moartea 
fiului ei. Mazzo a asigurat-o că nu. Eram încuiat în cameră. 
A precizat că va veni mâine şi a închis. 

— Pretinzi că a dat ordin să fim executaţi? am insistat, 
refuzând să cred ce zicea. 

— De câte ori vrei să-ţi repet! exclamă Larry. Am 
aşteptat să se culce Mazzo. Apoi am pus masca şi am 
strecurat o foaie de hârtie sub uşă, cheia a căzut pe hârtie 
şi am tras-o înăuntru. Apoi am descuiat şi am ieşit. Oamenii 
de pază cred că tu îl imiţi pe Ferguson şi eu sunt chiar 
Ferguson. 

— Dar de ce ar vrea să ne omoare? am întrebat, 
neputând încă să cred. 

A făcut o mişcare agasată şi a răspuns: 

— Gândeşte puţin! Înțelegerea de la Beijing a fost 
încheiată. Ferguson a murit. Eu şi tu am putea dovedi că 
am semnat documentele, moment în care s-ar dezlănţui 
toţi diavolii infernului. Sunt obligaţi să ne lichideze! 

Am făcut ochii mari la el. 

— Mi-ai spus să mă întorc la reşedinţă. 

Şi-a ferit privirea. 

— Da, îmi pare rău. Eram îngrozit. Dacă erai acolo, n-ar fi 
crezut că plecasem. Încercam să câştig timp. 

M-am uitat la el scârbit. 

— Ticălosule! Mă trimiteai la moarte şi tu te cărăbăneai! 

— Ai dreptate, ai dreptate, îmi pierdusem capul! Acum 
trebuie să fugim amândoi de-aici! Pierdem un timp preţios! 
Când Mazzo va intra în apartament, mâine dimineaţă, ca 
să-mi aducă micul-dejun, şi va vedea că nu mai sunt, vor 
organiza o vânătoare! Să ştii, Jerry, că am văzut cum 
lucrează oamenii ăştia. Au relaţii peste tot. Voi sta ascuns 
cât timp nu vor fi convinşi că n-am să scot o vorbă. Dacă ţii 
la viaţă, fă ca mine. Oricum, nu spune nimănui ce s-a 
întâmplat. Noi doi am putea să le năruim imperiul, dar nu 
sunt chiar atât de sonat ca s-o fac! Am bani. O să dispar. Ar 
fi bine să te gândeşti la pielea ta. Avem un avans de numai 
opt ore. 

S-a ridicat brusc şi a dispărut în noapte. 

Nu voiam să-l rețin. Dacă sprânceana aceea nu ar fi 
căzut, m-aş fi întors la reşedinţă şi a doua zi aş fi trecut în 
lumea celor drepţi! 

Dar avea dreptate. Era timpul s-o şterg! Am stat câteva 
momente ca să reflectez. Şi eu aveam bani. După ce 
plecam din oraş, puteam să cer trecerea banilor în altă 
bancă. 

Dar unde să mă duc? 

A trebuit să-mi domin un sentiment de panică. Am intrat 
în dormitor şi m-am uitat în portofel. Aveam puţin mai mult 
de o mie de dolari. 

Voi merge cu maşina până la Miami, o voi lăsa la 
aeroport, apoi voi lua un avion spre New York. De acolo aş 
fi putut să dispar. 

Mi-am strâns toate hainele în două valize, apoi mi-am 
amintit de manuscris. Nu aveam de gând să las asta în 
urma mea. Am luat în grabă paginile dactilografiate şi le- 
am pus într-una dintre valize. 

Maşina de scris pusă pe birou constituia o dovadă. Dacă 

o vor găsi, vor ghici că am scris un raport. Am adus-o la 
maşină, am pus-o pe bancheta din spate, m-am întors după 
valize, după care am fost gata de plecare. 

M-am mai întors totuşi o dată în pavilion, am verificat să 
nu fi lăsat nimic personal, apoi am stins lămpile şi m-am 
întors în grabă la maşină. 

Am condus până la barieră. M-am întrebat dacă paznicul 
îmi va face probleme, dar a ridicat bariera şi a dat din cap 
posac. 

Străduindu-mă să fiu calm, am pornit pe şoseaua de pe 
malul mării. Circulaţia era redusă la acea oră, dar am avut 
grijă să respect limitele de viteză, deşi îmi venea să 
accelerez la maxim. 

Maşina de scris îmi punea o problemă serioasă. Trebuia 
să o arunc undeva. Ştiam că Mercedes-ul va fi reperat mai 
devreme sau mai târziu şi că vor găsi maşina de scris, după 
care vor deduce că am scris un raport despre evenimente. 
Atunci aveau să mă caute cu şi mai mare înverşunare. 

După câţiva kilometri, am dat peste o rezervaţie pentru 
pescari şi am oprit. Am aşteptat până când nicio maşină nu 
s-a mai văzut la orizont, am coborât, am transportat maşina 
de scris până la balustradă şi i-am dat drumul în mare. 

M-am întors la maşină cu o problemă rezolvată şi mi-am 
continuat drumul spre Miami. În timp ce conduceam, mă 
gândeam la Loretta. Parcă îi auzeam vocea zicând: £ o 
bătrână fără milă şi periculoasă. Se gândeşte numai la bani. 
În ziua în care el va muri, ea va moşteni totul. 

John Merrill Ferguson murise. Doamna Harriet moştenea 
acum totul. Pocnise din degete şi Charles Duvine, care ne 
oferise posibilitatea lui Larry şi mie să luăm înfăţişarea lui 
Ferguson, murise. Pocnise din degete şi Loretta, care ar fi 
putut moşteni totul, murise. lar acum, această bătrână 
nemiloasă pocnea din degete spre mine. La gândul ăsta am 
simţit o transpiraţie rece. 

Pe urmă m-am gândit la maşina pe care o conduceam. 
Dacă era găsită la aeroport, vor înţelege că mi-am luat 
zborul spre o destinaţie necunoscută. Cu banii şi 

organizarea lor, ar fi putut să-mi ia urma până la New York. 

Mi-am dat brusc seama că dacă voiam să trăiesc, trebuie 
să găsesc repede o soluţie. Maşina de scris o aruncasem în 
mare. Acum trebuia să scap şi de Mercedes. 

M-am uitat la ceasul de la bord: unu şi cinci. Voi intra în 
criză de timp. Peste şapte ore, Mazzo va descoperi că Larry 
îşi luase zborul. Vor verifica la pavilion şi vor constata 
dispariţia mea. Atunci se va da alarma. 

Acum mă apropiam de Paradise City. Şi dacă una din 
gărzile de corp ale lui Ferguson, ieşită la plimbare în seara 
asta, repera maşina? Am străbătut Ocean Boulevard. Inima 
începea să-mi bată cu putere. Poate că fusesem nebun să 
plec în această direcţie. Aş fi putut să o iau spre vest. Acum 
era însă prea târziu. 

Mă uitam tot timpul în oglinda retrovizoare, de teamă să 
nu fiu urmărit. În spatele meu erau maşini, dar toate 
apucau alte direcţii: oameni care se întorceau la ei acasă. 

După ce am ieşit din oraş şi am luat direcţia Fort 
Lauderdale, am început să respir mai relaxat. 

Atunci mi-a trecut prin minte o idee: să-i derutez. Să las 
maşina la aeroport ca să-i fac să creadă că am plecat cu 
avionul, dar să rămân în preajma oraşului Miami până după 
trecerea alarmei. 

De-a lungul drumului erau o duzină de moteluri. Voi lăsa 
maşina la aeroport, apoi voi lua un taxi şi mă voi instala, 
ascuns privirilor, în unul dintre aceste moteluri. 

Un motel apropiat de Paradise City ar fi fost cu siguranţă 
ultimul loc unde ar fi venit să mă caute. 

Aşa am şi făcut. După ce am parcat Mercedes-ul, am luat 
un taxi aflat în trecere, ca să nu urc într-o maşină aflată în 
staţionare. Şoferul dusese un client la Palm Beach şi se 
întorcea de acolo. Îi părea bine că face rost de un client. |- 
am spus că voiam să petrec noaptea într-un motel bun. M-a 
dus la Elcome Motel. 

Fata pe jumătate adormită de la recepţie abia dacă se 
uită la mine când am semnat în registru. Am folosit numele 
Warren Higgins. Mi-a dat cheia, mi-a explicat cum să 

găsesc camera şi a moţăit mai departe. 

Am încuiat uşa camerei şi am aprins lumina. Locul era 
confortabil. Am aşezat valizele şi am respirat uşurat. 

Eram în sfârşit în siguranţă! 

Dumnezeule! Eram frânt! Nu mă gândeam decât la 
somn. 

M-am dezbrăcat şi, prea obosit ca să fac un duş, m-am 
prăbuşit pe pat. 

Am dormit. 


M-a trezit zgomotul unor motoare. Soarele intra din 
abundență în micul dormitor. Am auzit zvon de voci. M-am 
speriat. Fusesem cumva descoperit? 

M-am dat jos din pat. Am intrat în salon şi, din spatele 
perdelelor, am aruncat o privire afară. 

Ceea ce am văzut m-a liniştit: nişte oameni încărcau 
bagaje în maşini, flecăreau, râdeau. Oameni în vacanţă. 

M-am uitat la ceas. Nouă şi un sfert. 

Am făcut un duş, m-am îmbrăcat, apoi am ieşit la soare. 
Majoritatea automobiliştilor plecase deja. In parcare mai 
rămăseseră doar trei maşini. 

Am găsit drumul spre restaurant. Chelneriţa m-a 
întâmpinat cu un zâmbet provocator. 

— Suntem mahmuri, ai? zise ea. Cu ce să vă servesc? 

Am comandat ouă cu jambon fript, clătite şi am cerut un 
ziar. Mi-a adus Paradise Herald. Am frunzărit cotidianul fără 
să găsesc nici cea mai mică ştire despre moartea lui John 
Merrill Ferguson. Era prea devreme, dar eram avid de 
informaţii. 

După micul-dejun, m-am dus la recepţie. Un bărbat slab 
şi brunet, care era directorul motelului, mi-a adresat un 
zâmbet. 

— Fred Baine, s-a prezentat el, strângându-mi mâna. Aţi 
petrecut o noapte bună, domnule Higgins? Camera 

dumneavoastră e confortabilă? 

— Totul e perfect. Aş vrea să stau aici un timp. Scriu o 
carte, am adăugat zâmbind cu modestie. Nu vreau să fiu 
deranjat. 

— O carte? zise el părând impresionat. Nicio problemă, 
domnule Higgins. Veţi putea sta cât doriţi şi nu veţi fi 
deranjat. 

— N-aveţi cumva o maşină de scris pe care s-o pot 
închiria? 

— Bineînţeles. Nu e vorba de închiriere. Am una de 
rezervă. Vă stă la dispoziţie. 

— Sunteţi foarte amabil. Îmi faceţi un mare serviciu. 

— Să ştiţi, domnule Higgins, că dacă nu vreţi să fiţi 
deranjat, pot să spun să vă aducă masa în cameră. Nu-i 
nicio problemă. Veţi lăsa un sfert de oră pe zi femeii de 
serviciu ca să vă facă patul şi curat în cameră, după care 
nimeni nu vă va mai deranja. 

— Mi-ar conveni foarte mult. Mulţumesc. 

— Nicio problemă, domnule Higgins. Doamne! Ce mi-ar 
plăcea şi mie să fiu în stare să scriu o carte! spuse el 
suspinând. Tirajele mari cred că aduc o mulţime de bani! 

— Da, am răspuns. 

Apoi m-am întors în cameră. 

Eram hotărât să termin Ferguson Story. Probabil că nu 
voi avea altceva de făcut vreo trei săptămâni. După aceea, 
probabil că alarma va fi trecut. Atunci voi putea să mă 
gândesc ce aveam de făcut. 

Nu după mult timp, o negresă tânără mi-a adus o maşină 
de scris portabilă. Mi-a zâmbit arătându-şi toţi dinţii. 

— Fratele meu ar vrea să scrie o carte, dar nu ştie cum 
să înceapă, domnule Higgins, zise ea agitându-se cu 
aspiratorul. Intriga e bine construită, dar nu ştie nici cum să 
sfârşească. 

— Spune-i să înceapă cu partea de la mijloc. O să 
meargă, am asigurat-o eu, după care m-am închis în baie. 

După plecarea ei, am scos manuscrisul şi am petrecut 
toată dimineaţa citindu-l. 

încăperea avea aer condiţionat, dar ardeam de dorinţa 
de a mă plimba la soare. Am rezistat acestei tentaţii. 
Trebuia să stau la adăpost de priviri. 

După părerea mea, manuscrisul era bun. 

După ce am mâncat hamburgeri şi am băut cafea, m-am 
instalat în faţa maşinii de scris. 

Am bătut cu îndârjire până la şase, după care m-am 
întrerupt ca să beau un martini. Am găsit tot ce-mi trebuia 
în frigiderul bine aprovizionat. 

Ajunsesem acum la momentul în care Larry Edwards, 
deghizat în John Merrill Ferguson intra în pavilion. 
Înlănţuirea acţiunii mă satisfăcea, dar aveam nevoie de un 
moment de pauză, înainte de a aborda marele moment în 
care aveam să descopăr că Ferguson era încarnat de Larry. 

M-am uitat pe fereastră, privind cu jind la piscină şi la 
mulţimea de bărbaţi, femei şi copii care se distrau, dar am 
considerat că era preferabil să nu mă arăt. 

Pe la şapte şi jumătate, tânăra negresă mi-a adus o 
friptură. l-am dat doi dolari, în timp ce se uita cu respect la 
masa plină de foi dactilografiate. 

După cină, am tras perdelele şi am continuat să scriu. 
Până la urmă, pe la unsprezece, pusesem totul la punct. 

În povestea mea, ca şi în realitate, mă aflam într-un 
motel, neştiind ce hotărâre să iau, dar trebuia să aştept ca 
să văd ce avea să se întâmple. 

Am adunat paginile, le-am adăugat manuscrisului deja 
existent, apoi am făcut un duş şi m-am culcat. 

N-am dormit chiar atât de bine. Mă gândeam tot timpul 
la viitorul meu. Trebuia să mă întorc la Los Angeles? Ar fi 
fost primul loc spre care şi-ar fi îndreptat căutările... cu 
condiţia, bineînţeles, să pornească în căutarea mea. 

Aveam vreo opt mii de dolari la bancă. Poate că nu era o 
idee rea să cumpăr o maşină şi să mă îndrept spre Mexic. 
Aş putea să mă ascund acolo, să călătoresc, în aşteptarea 
momentului când mi se va părea că întoarcerea nu mai 
prezenta niciun pericol. Şi pe urmă ce mai făceam? In acel 
moment, cei opt mii de dolari ai mei vor fi cu mult mai 

puţini. 

Mă vedeam reluând acea existenţă mohorâtă dinainte: 
aşteptând tot timpul lângă telefon. 

Poate că voi da lovitura cu cartea. 

Am adormit cu acest gând încurajator în minte. 

A doua zi dimineaţă, tânăra negresă mi-a adus micul- 
dejun şi un număr din Paradise Herald. 

Prima pagină era consacrată numai morţii lui John Merrill 
Ferguson. 

Doctorul Weissman declarase reporterilor că Ferguson se 
surmenase. |Incheiase o înţelegere strălucită cu chinezii. 
Distrus de moartea soţiei sale, fusese răpus de o criză 
cardiacă. 

Ziarul publica o fotografie a doctorului Weissman, cu faţa 
plină de tristeţe, o poză în care apărea şi Joseph Durant, la 
fel de întristat. Mai anunţa că Durant va conduce de acum 
înainte Ferguson Electronics & Oil Corporation. Am văzut şi 
o fotografie a doamnei Harriet, cu faţa plină de suferinţă, în 
compania canişului, care părea şi el foarte afectat. Se mai 
spunea că doamna Harriet Ferguson era de acum înainte 
principala acţionară şi devenea preşedintele societăţii. 

O înţelegere secretă fusese încheiată între Ferguson şi 
guvernul chinez. Societatea trebuia să fabrice computere şi 
sateliți electronici, care aveau să aducă China pe picior de 
egalitate cu ruşii. Contractul avea o valoare de vreo două 
miliarde de dolari. 

Citeam toate astea în timp ce mâncam. 

Două miliarde de dolari! 

Eu şi Larry am fi putut să distrugem definitiv acest 
contract. Gândul ăsta mi-a tăiat brusc pofta de mâncare. 
Am împins farfuria, m-am ridicat şi m-am dus să stau într- 
un fotoliu. 

Dacă eu şi Larry lăsam să se înţeleagă că am falsificat 
semnătura lui Ferguson pe un număr mare de documente 
care ne-au trecut prin mână, efectul ar fi fost comparabil cu 
cel al exploziei unei bombe atomice. 

Mi-am amintit de ultimele cuvinte pe care mi le spusese 

Larry înainte de a fugi din pavilion: Oricum, nu spune 
nimănui ce s-a întâmplat. Noi doi am putea să facem să se 
prăbuşească un imperiu, dar n-am să fiu atât de sonat s-o 
fac! 

Larry avea dreptate. Ar fi fost ultimul lucru pe care l-aş fi 
făcut. După care m-am gândit la manuscris. Un jurnalist 
şiret, citind cartea, dacă ar fi fost publicată, poate că ar fi 
făcut anumite legături cu faptele reale. Şi ce? Nu ar fi fost 
în stare să dovedească ceva. Manuscrisul era un fel de 
asigurare pentru bătrâneţile mele. Voi aştepta să se 
aştearnă praful pe el, dar nici nu mă gândeam să-l arunc la 
COŞ. 

Atunci, aruncând încă o privire prin ziar, am zărit un mic 
anunţ. Apărea în partea de jos a paginii. 


MOARTEA UNEI VEDETE DE TELEVIZIUNE 
Larry Edwards, cunoscut datorită rolurilor sale din 
serialele western de la televiziune... 


Ziarul mi-a alunecat din mână. Am început să tremur. 

Larry! 

M-am ridicat clătinându-mă şi m-am îndreptat spre bar. 
Mi-am turnat un pahar mare de whisky. Paharul mi s-a lovit 
de dinţi. Am aprins o ţigară şi am început să mă plimb prin 
cameră. Inima îmi bătea cu putere. 

Larry... era mort! 

M-am forţat să iau ziarul de jos şi să citesc puţinele 
detalii pe care le oferea. 

Larry Edwards, spunea ziarul, la volanul unei maşini Ford 
închiriate, fusese lovit de un camion, al cărui şofer fugise 
de la locul accidentului, pe drumul Miami-Napole. 

Fordul, făcut praf, se prăbuşise în pădure. Poliţia era în 
căutarea unui camion tamponat. Larry Edwards îşi petrecea 
vacanţa în Florida. 

Prin urmare îi dăduseră de urmă! Transpiraţia mi se 
scurgea de-a lungul feţei. 

Fusese destul de şiret ca să scape de Jaguar, cum 

făcusem eu cu Mercedesul. Închiriase o maşină Ford şi 
pornise spre est: destul de şiret, dar nu destul de rapid! 

Eu eram aici în siguranţă? 

Mi-am amintit că Larry zicea: Să ştii, Jerry, că am văzut 
cum lucrează oamenii ăştia. Au relații peste tot. 

Dumnezeule! Intram în panică! 

Am stat jos şi m-am străduit să mă calmez. Cum naiba să 
mă poată descoperi într-un motel izolat? Dar pe Larry îl 
găsiseră! La ora asta, era posibil să fi dat de Mercedes. Se 
gândeau că fugisem cu avionul? Vor afla, după ce vor cere 
informaţii, că nicio persoană cu semnalmentele mele nu se 
îmbarcase la bordul vreunui avion? Vor ajunge atunci la 
concluzia că mă ascundeam în împrejurimi? 

Acum înţelegeam ce trebuia să simtă o vulpe care auzea 
lătrăturile haitei de câini. 

Probabil că erau mai mult de trei sute de moteluri şi 
numeroase hoteluri în jurul oraşului Miami. Le vor controla 
pe toate? 

Începusem să mă liniştesc. Nu aveam de gând să fug şi 
să ies în câmp descoperit. Nu trebuia să mă mişc de acolo. 

Şi m-am gândit la manuscris. El putea să-mi salveze 
viaţa! Îi voi scrie doamnei Harriet ca să-i spun că scrisesem 
negru pe alb întreaga poveste, din momentul în care o 
întâlnisem la hotelul P/aza. O voi preveni că dacă mi se va 
întâmpla ceva, manuscrisul va ajunge la poliţie. li voi da 
cuvântul meu că, dacă eram lăsat în pace, nu voi spune 
nimic. 

Ideea mi s-a părut bună. Am bătut scrisoarea la maşina 
de scris. 

Cum o voi trimite? Riscam dacă o trimiteam de-aici. 
Ştampila poştei din Miami le va indica că eram în regiune. 

Trebuia să găsesc pe cineva ca să mi-o pună la poştă 
departe de-aici. Am scris adresa: Doamna Harriet, Largo 
Residence, Paradise City. Cel care va expedia scrisoarea, 
nu trebuia să ştie că scriu cuiva din familia Ferguson. Am 
pus scrisoarea în plic şi l-am lipit. 

Dar manuscrisul? Am luat hotărârea să-l trimit lui Lu 

Prentz şi să-i cer să mi-l păstreze. 

Am ieşit din cameră şi m-am dus la recepţie. Fred Baine 
m-a întâmpinat cu un zâmbet radios. 

— Bună ziua, domnule Higgins. Merge cartea? 

— Perfect. Puteţi să-mi daţi hârtie şi sfoară, vă rog? Aş 
vrea să expediez un pachet. 

— Nicio problemă. 

S-a dus în partea din spate a biroului şi s-a întors cu 
hârtie de ambalaj şi sfoară. 

— Sunt bune? 

— Sigur, mulţumesc. Altceva, domnule Baine. Am o 
scrisoare pe care aş vrea s-o pun la poştă departe de-aici. 
Nu vreau să ştie nimeni că mă aflu aici. 

Am scos scrisoarea şi am adăugat: 

— Doamna Harriet e soacra mea. Dacă ar şti că sunt la 
Miami... 

l-am făcut cu ochiul. A părut puţin surprins, apoi a dat din 
cap. 

— Bineînţeles, domnule Higgins. Îmi închipui că autorii 
trebuie să aibă uneori posibilitatea să evadeze. Am aici un 
cuplu care pleacă în dimineaţa asta la New York. Sunt nişte 
oameni încântători şi o vor pune ei la poştă. E bine? 

— Ar fi perfect, am răspuns, împingând spre el o 
bancnotă de zece dolari. Li se poate da asta? 

— Bineînţeles. Vor fi încântați să accepte, domnule 
Higgins. Mă ocup eu de asta. Nicio problemă. 

M-am întors în cameră. 

Tânăra negresă venise să facă patul şi să facă curat. 

Mă simţeam mult mai relaxat. 

M-am aşezat la maşina de scris şi am lucrat trei ore în şir, 
aducând la zi Ferguson Story. 


Acum mă simt sigur că voi supraviețui, am scris. Am 
intenția să ambalez acest manuscris şi să-l trimit lui Lu 
Preniz, ca să-l pună la loc sigur. N-am altceva de făcut 
decât să aştept ziua în care voi fi sigur că doamna Harriet 
va primi scrisoarea. E o femeie foarte şireată. l-am dat 

cuvântul meu că nu voi spune nimic. Am prevenit-o că dacă 
mi se va întâmpla ceva, manuscrisul va ajunge la poliție. 
Atunci de ce-ar pocni din degete spre mine? 

Peste cincisprezece zile, voi închiria o maşină şi voi pleca 
în Mexic. Peste două luni, întors la Hollywood, voi aştepta 
într-un apartament sordid să sune telefonul. 

Nu era nicio fericire, dar era mai bine decăt să fiu mort. 

